(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΚΑ΄

Δευτέρα, 11 Νοεμβρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Άδεια απουσίας των Βουλευτων κ.κ Σ. Καλαφάτη, Ε. Αχτσιόγλου, Ο. Θρασκιά, Θ. Θεοχάρη. , σελ.
2. Ανακοινώνεται επιστολή του Βουλευτή κ. Πέτρου Παππά, προς τον Πρόεδρο της Βουλής κ. Κωνσταντίνο Τασούλα, με την οποία μας γνωστοποιεί την ανεξαρτοποίηση του από την Κοινοβουλευτική Ομάδα ΣΥΡΙΖΑ-Προοδευτική Συμμαχία, σελ.
3. Ανακοινώνεται επιστολή της Βουλευτού κ. Κυριακής Μάλαμα, προς τον Πρόεδρο της Βουλής κ. Κωνσταντίνο Τασούλα, με την οποία μας γνωστοποιεί την ανεξαρτοποίηση της από την Κοινοβουλευτική Ομάδα ΣΥΡΙΖΑ-Προοδευτική Συμμαχία, σελ.
4. Ανακοινώνεται επιστολή της Βουλευτού κ. Ραλλία Χρηστίδου, προς τον Πρόεδρο της Βουλής κ. Κωνσταντίνο Τασούλα, με την οποία μας γνωστοποιεί την ανεξαρτοποίηση της από την Κοινοβουλευτική Ομάδα ΣΥΡΙΖΑ-Προοδευτική Συμμαχία, σελ.
5. Ανακοινώνεται επιστολή του Βουλευτή κ. Αλέξανδρου-Χρήστου Αυλωνίτη, προς τον Πρόεδρο της Βουλής κ. Κωνσταντίνο Τασούλα, με την οποία μας γνωστοποιεί την ανεξαρτοποίηση του από την Κοινοβουλευτική Ομάδα ΣΥΡΙΖΑ-Προοδευτική Συμμαχία, σελ.
6. Ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 11.11.2024: Ποινική δικογραφία που αφορά στον πρώην Υπουργό Οικονομίας, Ανάπτυξης και Τουρισμού Γεώργιο Σταθάκη, στον πρώην Υπουργό Οικονομίας και Ανάπτυξης Δήμο Παπαδημητρίου, στον πρώην Υπουργό Οικονομίας και Ανάπτυξης Ιωάννη Δραγασάκη και στον πρώην Υπουργό Ανάπτυξης και Επενδύσεων Σπυρίδωνα Άδωνι Γεωργιάδη, σελ.
7. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Συζήτηση επικαίρων ερωτήσεων:
 α) Προς τον Υπουργό Εσωτερικών:
 i. με θέμα: «Κατάργηση σχολικών επιτροπών». , σελ.
 ii. με θέμα: «Να εξασφαλιστεί άμεσα επαρκής κρατική χρηματοδότηση για την κάλυψη όλων των αναγκών στα σχολεία»., σελ.
 β) Προς τον Υπουργό Μετανάστευσης και Ασύλου με θέμα: «Ποσοστό λαθρομεταναστών στα νησιά του Αιγαίου και οικονομικό κόστος μετανάστευσης». , σελ.
 γ) Προς τον Υπουργό Εθνικής Άμυνας:
 i. με θέμα: «Διακλαδική στελέχωση του Ναυτικού Νοσοκομείου Κρήτης»., σελ.
 ii. με θέμα: «Θέσπιση Ειδικής Μεταθετικότητας με Κριτήριο τα Έτη Πραγματικής Υπηρεσίας»., σελ.
 δ) Προς τον Υπουργό Υγείας, με θέμα: «Τραγική υποστελέχωση στην Παθολογική Κλινική του Νοσοκομείου Κέρκυρας»., σελ.
 ε) Προς τον Υπουργό Δικαιοσύνης με θέμα: «Οι οφειλές της Γερμανίας προς την Ελλάδα, η Απόφαση της Ολομέλειας του Αρείου Πάγου για το Δίστομο και η πρόσφατη επίσκεψη του Προέδρου της Γερμανίας κ. Στάινμαγερ στην Ελλάδα»., σελ.
 στ) Προς τον Υπουργό Προστασίας του Πολίτη:
 i. με θέμα «Ποιος ευθύνεται για την απρόκλητη, αδικαιολόγητη, παράνομη και υπέρμετρη αστυνομική βία εις βάρος των εποχικών πυροσβεστών»., σελ.
 ii. με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31/10/2024». , σελ.
 ζ) Προς τον Υπουργό Κλιματικής Κρίσης και Πολιτικής Προστασίας, με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31-10-2024»., σελ.
 η) Προς τον Υπουργό Εσωτερικών:
 i. με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή της νέας γέφυρας Αρριανών της Περιφερειακής Ενότητας Ροδόπης»., σελ.
 ii. με θέμα: « Άρνηση δήμων για κατάθεση στεφάνου από εκπροσώπους των Σπαρτιατών κατά τις τελετές για τον εορτασμό της μνήμης της 28ης Οκτωβρίου»., σελ.

ΠΡΟΕΔΡΕΥΩΝΤΕΣ

ΚΩΝΣΤΑΝΤΙΝΟΠΟΥΛΟΣ Ο. , σελ.

ΜΠΟΥΡΑΣ Α. , σελ.

ΤΑΣΟΥΛΑΣ Κ. , σελ.

ΟΜΙΛΗΤΕΣ

Α. Επί διαδικαστικού θέματος:

 ΚΩΝΣΤΑΝΤΙΝΟΠΟΥΛΟΣ Ο. , σελ.
 ΜΠΟΥΡΑΣ Α. , σελ.
 ΤΑΣΟΥΛΑΣ Κ. , σελ.

Β. Επί επικαίρων ερωτήσεων:

 ΑΥΛΩΝΙΤΗΣ Α. , σελ.
 ΑΧΜΕΤ Ι. , σελ.
 ΒΟΛΟΥΔΑΚΗ Σ. , σελ.
 ΒΟΥΛΤΕΨΗ Σ. , σελ.
 ΓΕΩΡΓΙΑΔΗΣ Σ. , σελ.
 ΔΑΓΚΑ Π. , σελ.
 ΚΕΦΑΛΟΓΙΑΝΝΗΣ Ι. , σελ.
 ΚΟΝΤΗΣ Ι. , σελ.
 ΚΩΝΣΤΑΝΤΟΠΟΥΛΟΥ Ζ. , σελ.
 ΛΙΒΑΝΙΟΣ Θ. , σελ.
 ΜΠΟΥΓΑΣ Ι. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΠΑΠΠΑΣ Π. , σελ.
 ΠΑΡΑΣΤΑΤΙΔΗΣ Σ. , σελ.
 ΠΕΡΚΑ Θ. , σελ.
 ΣΠΑΝΑΚΗΣ Β. , σελ.
 ΤΟΥΡΝΑΣ Ε. , σελ.
 ΤΣΙΡΩΝΗΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΚΑ΄

Δευτέρα 11 Νοεμβρίου 2024

Αθήνα, σήμερα στις 11 Νοεμβρίου 2024, ημέρα Δευτέρα και ώρα 15.04΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, καλησπέρα σας. Αρχίζει η συνεδρίαση της 11ης Νοεμβρίου 2024.

Πριν την εξέλιξη της ημερησίας διατάξεως θα ήθελα να σας κάνω ορισμένες ανακοινώσεις και ενημερώσεις.

Οι κάτωθι Βουλευτές με τις από 9 και 10 Νοεμβρίου του 2024 επιστολές τους προς τον Πρόεδρο της Βουλής γνωστοποιούν την ανεξαρτητοποίησή τους από την Κοινοβουλευτική Ομάδα ΣΥΡΙΖΑ - Προοδευτική Συμμαχία: Πρώτον, Πέτρος Παππάς, δεύτερον Κυριακή Μάλαμα, τρίτον Ραλλία Χρηστίδου και, τέταρτον, Αλέξανδρος - Χρήστος Αυλωνίτης.

Οι επιστολές αυτές κατατίθενται στα Πρακτικά της σημερινής συνεδρίασης της Ολομέλειας, όπως προβλέπει ο Κανονισμός της Βουλής.

Θα σας τις διαβάσω επιπλέον και όπως σας είπα, αυτές οι επιστολές θα καταχωριστούν στα Πρακτικά.

Η πρώτη επιστολή ανεξαρτητοποιήσεως ήρθε το Σάββατο 9 του μηνός από τον κ. Πέτρο Παππά, Βουλευτή Κιλκίς και έχει το εξής περιεχόμενο:

«Προς τον Πρόεδρο της Βουλής των Ελλήνων κ. Κωνσταντίνο Τασούλα.

Θέμα: Δήλωση ανεξαρτητοποίησης.

Κύριε Πρόεδρε, διά της παρούσης σας γνωστοποιώ την απόφασή μου να αποχωρήσω από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και να παραμείνω Ανεξάρτητος Βουλευτής.

Μετά τιμής, Πέτρος Παππάς, Βουλευτής Κιλκίς».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 3)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Οι επόμενες επιστολές ήρθαν Κυριακή 10 του μηνός και οι τρεις.

«Προς τον Πρόεδρο της Βουλής των Ελλήνων κ. Κωνσταντίνο Τασούλα.

Θέμα: Δήλωση ανεξαρτητοποίησης.

Κύριε Πρόεδρε, με την παρούσα επιστολή σάς γνωστοποιώ την απόφασή μου να αποχωρήσω από την Κοινοβουλευτική Ομάδα του ΣΥΡΙΖΑ - Προοδευτική Συμμαχία για τους λόγους που αναφέρονται στην από 9-11-2024 δημόσια επιστολή μου και να συνεχίσω ως Ανεξάρτητη Βουλευτής Χαλκιδικής.

Με εκτίμηση, Κυριακή Μάλαμα, Βουλευτής Χαλκιδικής».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 5)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Στις 10 Νοεμβρίου του 2024 έχουμε την επόμενη επιστολή.

«Προς τον Πρόεδρο της Βουλής των Ελλήνων.

Δήλωση της Ραλλίας Χρηστίδου του Δημητρίου, Βουλευτή Β3΄ Νοτίου Τομέα Αθηνών.

Με την παρούσα επιστολή δηλώνω ότι αποχωρώ από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και παραμένω Ανεξάρτητη Βουλευτής.

Μετά τιμής, Ραλλία Χρηστίδου».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 7)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Τέλος, στις 10.-1-2024, Κυριακή επίσης, έχουμε την κάτωθι επιστολή:

«Προς τον Πρόεδρο της Βουλής.

Θέμα: Δήλωση ανεξαρτητοποίησης.

Κύριε Πρόεδρε, με την παρούσα επιστολή σας γνωστοποιώ την απόφασή μου να αποχωρήσω από την Κοινοβουλευτική Ομάδα του ΣΥΡΙΖΑ - Προοδευτική Συμμαχία και να συνεχίσω ως Ανεξάρτητος Βουλευτής Κέρκυρας.

Με εκτίμηση, Αλέξανδρος - Χρήστος Αυλωνίτης, Βουλευτής Κέρκυρας».

(Η προαναφερθείσα επιστολή καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπει η σελίδα 9)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Κωνσταντίνος Τασούλας):** Ήθελα να προβώ σε κάποιες διευκρινίσεις, διότι το γεγονός ότι είχαμε τέσσερις ανεξαρτητοποιήσεις διαδοχικές στο Σαββατοκύριακο από το κόμμα του ΣΥΡΙΖΑ έφερε την αριθμητική δύναμη του ΣΥΡΙΖΑ και του ΠΑΣΟΚ –που είναι το τρίτο κόμμα- σε ισοπαλία, για να χρησιμοποιήσω έναν οικείο όρο. Έχουμε, δηλαδή, από τριάντα έναν Βουλευτές και στα δύο κόμματα. Το κόμμα της Αξιωματικής Αντιπολίτευσης βάσει του Κανονισμού της Βουλής σε περίπτωση ισάριθμης δύναμης Βουλευτών είναι το κόμμα το οποίο στις τελευταίες εκλογές από τις οποίες προήλθε η τρέχουσα Βουλή, πήρε τις περισσότερες ψήφους.

Συνεπώς διευκρινίζω όχι τόσο στους συναδέλφους που τα ξέρουν αυτά, αλλά στους πολίτες που παρακολουθούν τις συνεδριάσεις της Βουλής ότι εν όψει αυτής της ισοπαλίας στον αριθμό των εδρών παραμένει κόμμα της Αξιωματικής Αντιπολίτευσης ο ΣΥΡΙΖΑ αυτή τη στιγμή, γιατί στις εκλογές του Ιουνίου του 2023 πήρε περισσότερες ψήφους από το ΠΑΣΟΚ.

Για όλα αυτά και τη νέα σύνθεση του Κοινοβουλίου, που αμέσως μετά την κατάθεση των επιστολών στα Πρακτικά της Βουλής θα επιληφθούν και οι αρμόδιες Υπηρεσίες της Βουλής, ενημέρωσα σήμερα την Πρόεδρο της Δημοκρατίας εν όψει και της υποχρέωσης που έχω να την τηρώ ενήμερη για την εκάστοτε σύνθεση του Κοινοβουλίου.

Θα ήθελα εδώ, πάλι προς ενημέρωση κυρίως των πολιτών που μας παρακολουθούν, να αναφέρω τα άρθρα του Κανονισμού της Βουλής που ρυθμίζουν αυτές τις περιπτώσεις.

Ο Κανονισμός της Βουλής -πρέπει να ξέρουμε- και το Σύνταγμα δεν μιλούν για Αξιωματική Αντιπολίτευση. Το Σύνταγμα μιλάει για πρώτο, δεύτερο και τρίτο κόμμα, ειδικότερα στις διατάξεις εκείνες που αφορούν τις διερευνητικές εντολές. Ο όρος «Αρχηγός της Αξιωματικής Αντιπολιτεύσεως» υπάρχει στον Κανονισμό της Βουλής σε εκτέλεση του άρθρου 65 του Συντάγματος που ορίζει ότι η Βουλή κανονίζει τον τρόπο της ελεύθερης και δημοκρατικής λειτουργίας της με τον Κανονισμό της, που ψηφίζεται από την Ολομέλεια. Άρα το Σύνταγμα δίνει στη Βουλή το δικαίωμα, με τον Κανονισμό της να ρυθμίζει αυτές τις λεπτομέρειες που τώρα βλέπουμε να εκτυλίσσονται.

Πάμε τώρα στον Κανονισμό μας.

Αρχηγός της Αξιωματικής Αντιπολίτευσης, άρθρο 20 του Κανονισμού. «Ο Πρόεδρος της μεγαλύτερης σε δύναμη Κοινοβουλευτικής Ομάδας που δεν μετέχει στην Κυβέρνηση αποκαλείται «Αρχηγός της Αξιωματικής Αντιπολίτευσης» και έχει τα ιδιαίτερα δικαιώματα που του αναγνωρίζει ο Κανονισμός και οι κείμενες διατάξεις».

Και πάμε ένα άρθρο πίσω, στο άρθρο 19, που έχει τίτλο «Καθορισμός της σειράς μεταξύ των Κοινοβουλευτικών Ομάδων». Η σειρά των Κοινοβουλευτικών Ομάδων, δηλαδή ποια είναι πρώτη, δεύτερη, τρίτη κ.λπ., καθορίζεται από τη δύναμή τους σε αριθμό Βουλευτών. Σε περίπτωση ισοδυναμίας -αυτό που συμβαίνει αυτή τη στιγμή- προηγείται η Κοινοβουλευτική Ομάδα του κόμματος που πήρε περισσότερες ψήφους στις εκλογές από τις οποίες προήλθε η Βουλή. «Η νεοϊδρυόμενη Κοινοβουλευτική Ομάδα έπεται της ισοδύναμης παλαιότερης». Αυτό είναι μια άλλη περίπτωση.

Συνεπώς, έχουμε αυτές τις εξελίξεις οι οποίες αποκτούν θεσμική σάρκα και οστά από τη στιγμή που ανακοινώνονται στην Ολομέλεια.

Παρακαλώ τον Αντιπρόεδρο κ. Κωνσταντινόπουλο να λάβει τη θέση του Προεδρεύοντος για τη συνέχιση της συνεδρίασης που αφορά στον Κοινοβουλευτικό Έλεγχο.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ**. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

ΑΛΛΑΓΗ ΣΕΛΙΔΑΣ ΛΟΓΩ ΑΛΛΑΓΗ ΘΕΜΑΤΟΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου τη Δευτέρα 11 Νοεμβρίου 2014, οι επίκαιρες ερωτήσεις που θα συζητηθούν είναι οι εξής:

Η με αριθμό 128/30-10-2024, η με αριθμό 147/4-11-2024, η με αριθμό 131/30-10-2024, η με αριθμό 129/30-10-2024, η με αριθμό 133/30-10-2024, η με αριθμό 135/31-10-2024, η με αριθμό 150/4-11-2024, η με αριθμό 138/4-11-2024, η με αριθμό 145/4-11-2024, η με αριθμό 141/4-11-2024, η με αριθμό 139/4-11-2024 και η με αριθμό 148/4-11-2024.

Ξεκινούμε με την τρίτη επίκαιρη ερώτηση με αριθμό 128/30-10-2024 του πρώτου κύκλου του Βουλευτή Κιλκίς της Κοινοβουλευτικής Ομάδας ΠΑΣΟΚ - Κίνημα Αλλαγής κ. Στεφάνου Παραστατίδη, προς τον Υπουργό Εσωτερικών, με θέμα: «Κατάργηση σχολικών επιτροπών».

Ορίστε, κύριε συνάδελφε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κύριε Υπουργέ, με την έναρξη του σχολικού έτους μία ακόμα δοκιμασία προστέθηκε ανάμεσα στις πολλές που αντιμετωπίζει η εκπαιδευτική κοινότητα κι έχει να κάνει με την έλλειψη οικονομικών πόρων για την κάλυψη των άμεσων και απαραίτητων αναγκών για τη λειτουργία των σχολικών μονάδων. Υπάρχει μια κατάσταση στα σχολεία η οποία είναι πρωτοφανής σχεδόν σε όλους τους δήμους της χώρας και αυτή είναι αποτέλεσμα και απόρροια της κατάργησης των σχολικών επιτροπών με βάση τον ν.5056/23, οι οποίες έπαψαν από 29-6-2024 να υφίστανται.

Εμείς είχαμε επισημάνει από νωρίς ότι η μεταβίβαση των αρμοδιοτήτων των σχολικών επιτροπών σε υπηρεσίες των δήμων γίνεται χωρίς να έχει υπάρξει η ανάλογη προετοιμασία και αυτό θα οδηγήσει σε γραφειοκρατικό συγκεντρωτισμό, διαχειριστικό αδιέξοδο και οικονομική ασφυξία. Όπερ και έγινε.

Σήμερα, λοιπόν, γινόμαστε μάρτυρες μιας κατάστασης και μιας δυσφορίας και μιας όχλησης τουλάχιστον προς εμάς από τα περισσότερα σχολεία της χώρας για το πρόβλημα, καθώς ούτε το άνοιγμα των λογαριασμών στο όνομα των διευθυντών, διευθυντριών, προϊσταμένων των σχολικών μονάδων για να πιστωθεί το αντίστοιχο ποσό, το οποίο έχει προβλεφθεί, έχει γίνει, ούτε οι ενέργειες για τη διαχείριση των πιστώσεων για την κάλυψη των λειτουργικών δαπανών των σχολείων.

Ως αποτέλεσμα αυτής της έκρυθμης κατάστασης είναι να τίθεται σε κίνδυνο η λειτουργία των σχολείων και να μη γνωρίζει κανείς πώς θα λειτουργήσουν τα σχολεία, με τη διευθέτηση των διοικητικών θεμάτων και τι θα γίνει με τους λογαριασμούς, με την προμήθεια πετρελαίου, με τις αναγκαίες μικροεπισκευές.

Ερωτάται ο κύριος Υπουργός: Σε ποιες ενέργειες θα προχωρήσετε προκειμένου να ομαλοποιηθεί το σημερινό διοικητικό και οικονομικό αδιέξοδο που θέτει σε κίνδυνο τη λειτουργία των σχολείων;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Αγαπητέ κύριε Παραστατίδη, να σας ευχαριστήσω για την ερώτηση γιατί μου δίνετε την ευκαιρία να υπενθυμίσω για άλλη μια φορά και στη Βουλή τους λόγους που μας οδήγησαν στην κατάργηση ενός διοικητικού μορφώματος -να μου επιτραπεί να πω- που λεγόταν «σχολικές επιτροπές».

Οι σχολικές επιτροπές σαν νομικά πρόσωπα δημοσίου δικαίου. Δεν είχαν προσωπικό και δεν είχαν τίποτα άλλο εκτός από μια διοίκηση. Άρα, λοιπόν, ήταν ένα διοικητικό συμβούλιο που ορίζονταν όπως ορίζονταν και ήταν και μία οικονομική διαχείριση η οποία δεν είχε οικονομικό διευθυντή, δεν είχε τίποτα και συνήθως ανατίθεντο σε εξωτερικούς λογιστές. Δεν υπήρχε κανονισμός προμηθειών, δεν υπάγονταν στον ν.4412, μεταξύ των οποίων γιατί δεν μπορούσαν να κάνουν παραλαβή προμηθειών αυτοί που αναθέτουν τις προμήθειες, δεν είχαν οικονομικές καταστάσεις οι οποίες θα ήταν πέραν από κάθε αμφισβήτηση και κυρίως δεν είχαν προετοιμασία για να εφαρμόσουν το διπλογραφικό σύστημα.

Κι επειδή η διαχείριση του δημοσίου χρήματος είναι ότι πιο σοβαρό μπορεί να υπάρξει σε όλα τα επίπεδα -από την κεντρική κυβέρνηση, μέχρι το τελευταίο νομικό πρόσωπο του δήμου- οι σχολικές επιτροπές δεν είχαν λόγο ύπαρξης.

Θα μου επιτρέψετε εδώ να σας πω μερικά ενδεικτικά παραδείγματα, χωρίς να εμφανίσω τα ονόματα των δήμων: «Παραιτήθηκε αντιδήμαρχος για σκάνδαλο υπεξαίρεσης στο ποσό των 27 000 ευρώ σε ταμείο σχολικής επιτροπής. Δεκάδες χιλιάδες ευρώ ζημιά για τον Έλληνα φορολογούμενο. Η περίπτωση των σχολικών επιτροπών μπορεί να χαρακτηριστεί σκανδαλώδης, ιδίως σε περιπτώσεις μίσθωσης κυλικείων, όπου και εκεί υπήρχαν πολλά πράγματα».

«Υπενθυμίζεται αντίστοιχος έλεγχος σε άλλους δήμους που ανατέθηκε από τον δήμο σε εταιρία ορκωτών λογιστών και έδωσε, ως αποτέλεσμα, ατασθαλίες ύψους 74 000 ευρώ για τη σχολική επιτροπή πρωτοβάθμιας εκπαίδευσης και 105 000 ευρώ για τη σχολική επιτροπή δευτεροβάθμιας εκπαίδευσης».

«Να θυμίσουμε ότι με εντολή του δημάρχου έχει υποβληθεί μήνυση κατ’ αγνώστων από τον αρμόδιο αντιδήμαρχο και ο πρόεδρος της σχολικής κοινότητας ελέγχεται για αδικαιολόγητες, ύποπτες κινήσεις ποσών στον τραπεζικό λογαριασμό της επιτροπής».

Άρα, λοιπόν, αντιλαμβάνεστε ότι δεν μπορούσε να συνεχιστεί αυτό και οι δαπάνες των σχολείων είναι δαπάνες οι οποίες είναι πιο προβλέψιμες από όλες. Πρώτον, η προμήθεια του πετρελαίου γίνεται κεντρικά από τον δήμο ακόμα και αν υπήρχαν σχολικές επιτροπές, άρα δεν άλλαξε κάτι σε αυτό το κομμάτι. Δηλαδή, τα αναλώσιμα, τα υλικά, τα στυλό, τα χαρτιά Α4, είναι πράγματα τα οποία μπορούν να προϋπολογιστούν. Γνωρίζει ο δήμος γι’ αυτά από την αρχή της χρονιάς, δεν είναι αιφνιδιασμός, ήταν κάτι το οποίο ψηφίστηκε τον Οκτώβριο του 2023 και συνεπώς συζητάμε παραπάνω από έναν χρόνο από σήμερα. Εγκύκλιες οδηγίες του Υπουργείου Εσωτερικών δόθηκαν όλες και δόθηκαν εγκαίρως και το μόνο που έπρεπε να κάνουν οι δήμοι ήταν να γράψουν τρεις, τέσσερις, πέντε κωδικούς, αναλόγως πόσους κρίνουν για την λειτουργία και την προμήθεια των σχετικών αναλωσίμων.

Για την κάλυψη δε της λειτουργίας του μη οικονομικού κομματιού δίνεται η δυνατότητα να συσταθούν δύο επιτροπές από το δημοτικό συμβούλιο, με συμμετοχή μη αιρετών εκπροσώπων γονέων, όπως ήταν αντίστοιχα τα διοικητικά συμβούλια των σχολικών επιτροπών, οι οποίες θα μπορούσαν να συζητούν και να αποφασίζουν για θέματα, παραδείγματος χάριν, παραχώρησης μιας αίθουσας, για να μην φτάνει αυτό στο δημοτικό συμβούλιο.

Και βεβαίως υπάρχει και η δυνατότητα της πάγιας προκαταβολής. Και αυτό είχαν άφθονο χρονικό διάστημα να το κάνουν και μάλιστα τους διευκολύναμε, γιατί υπήρχαν μία, δύο περιπτώσεις δήμων που δεσμεύονταν λόγω χρεών του δήμου τα χρήματα στον τραπεζικό λογαριασμό, με 500 ευρώ σε μικρά σχολεία και μάλιστα δώσαμε και τη δυνατότητα πρόσφατα να φτάσει σε μεγαλύτερα σχολεία με πάνω από δώδεκα μονάδες στα 1.000 ευρώ η πάγια προκαταβολή που δαπανάται και ξανασυμπληρώνεται και 3.000 ευρώ στα σχολικά επαγγελματικά κέντρα. Αυτό είναι το πλέγμα δράσεων.

Προφανώς μπορεί να υπάρχουν κάποιες αναταράξεις σε διάφορα επίπεδα, αλλά σε κάθε περίπτωση όλοι οι δήμοι είχαν τον απαραίτητο χρόνο για να ετοιμαστούν για μια διαδικασία που δεν τους είναι άγνωστη, αφού προμήθειες κάνουν για οτιδήποτε οι δήμοι.

Επιτρέψτε μου να πω κλείνοντας ότι είναι πολύ σημαντική η ορθή διαχείριση του δημοσίου χρήματος.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Παραστατίδη, έχετε τον λόγο.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Ευχαριστώ για την απάντηση, κύριε Υπουργέ.

Θέλω να τονίσω ότι δεν αμφισβητώ την καλή σας πρόθεση και βεβαίως έχει τεράστια σημασία η ορθή διαχείριση και η μη κατασπατάληση του δημοσίου χρήματος. Όμως εσείς δεν κρίνεστε σήμερα εδώ για την καλή σας πρόθεση. Κρίνεστε για το αποτέλεσμα το οποίο έχουμε σήμερα. Και το αποτέλεσμα είναι πάρα πολύ κακό αυτή τη στιγμή. Αυτό είναι το πρώτο.

Το δεύτερο είναι ότι μας παραθέσατε μία σειρά οικονομικών ατασθαλιών. Πράγματι έτσι είναι. Θα μπορούσα αντίστοιχα να παραθέσω και εγώ οικονομικές ατασθαλίες από τις οικονομικές υπηρεσίες των δήμων, ζητήματα τα οποία υπάρχουν με κατασπατάληση χρήματος σε άλλες δομές. Αυτό τι σημαίνει; Ότι θα καταργήσουμε τις οικονομικές υπηρεσίες των δήμων; Προφανώς και όχι.

Αναφερθήκατε στις σχολικές επιτροπές ως μόρφωμα. Εγώ θα πω ότι λειτουργούσαν ως ένα θεσμικό όργανο το οποίο επέτρεπε στους πολίτες να εμπλακούν άμεσα στη διαδικασία λήψης αποφάσεων για τις σχολικές μονάδες. Μέσα από τη συνεργασία διευθυντών, συλλόγων γονέων και εκπροσώπων της τοπικής αυτοδιοίκησης δινόταν η δυνατότητα να αξιολογούνται και να ικανοποιούνται οι ανάγκες των σχολείων, ενώ παράλληλα υπήρχε έλεγχος και ορθή διαχείριση των οικονομικών πόρων που προορίζονταν για τη βελτίωση των σχολικών υποδομών και υπηρεσιών. Αυτό έπαψε να υφίσταται με τον ν.5056/2023.

Επιγραμματικά:

Έχουμε υποστελεχωμένους περιφερειακούς δήμους, με οικονομικές υπηρεσίες που αδυνατούν να τα βγάλουν πέρα, πέρα από τα ήδη υπάρχοντα. Και ξέρετε ότι στην περιφέρεια οι δήμοι και υποστελεχωμένοι είναι και αδυνατούν ουσιαστικά να διαχειριστούν την υπάρχουσα κατάσταση και τον φόρτο εργασίας.

Δεύτερον, υπάρχει τεράστια γεωγραφική διασπορά σχολικών μονάδων σε πολλούς δήμους -ιδιαίτερα της ελληνικής περιφέρειας- που μετατρέπει μια απλή έλλειψη σε έναν γραφειοκρατικό γολγοθά.

Τρίτον, υπάρχει εκτόξευση του γραφειοκρατικού βάρους.

Τέταρτον, υπάρχουν μεγάλες καθυστερήσεις σε αποστολή υλικών στα σχολεία. Αυτό είναι μια πραγματικότητα. Οι ανάγκες των σχολικών μονάδων απαιτούν ευελιξία και ταχύτητα, κάτι που εξασφάλιζαν οι σχολικές επιτροπές, οι οποίες ήταν αυτοδιαχειριζόμενες με δική τους χρηματοδότηση.

Πέμπτον, στην κρατική γραφειοκρατία προστίθεται και η εξωφρενική τραπεζική γραφειοκρατία, τεράστιες καθυστερήσεις και προβλήματα στο άνοιγμα των σχολικών λογαριασμών.

Έκτον, έχετε μετατρέψει τους διευθυντές σε σοβιετικούς γραφειοκράτες.

Έβδομον, έχουμε δήμους πολλαπλών ταχυτήτων, αυτούς με πάνω από εκατό σχολικές μονάδες και αυτούς με κάτω από εκατό σχολικές μονάδες. Στη μία περίπτωση διατηρούνται και στην άλλη καταργούνται οι σχολικές επιτροπές.

Τέλος, για να θεραπευτούν τα προβλήματα και οι δυσλειτουργίες θα χρειαστούν δεκάδες τροπολογίες, με αβέβαια αποτελέσματα. Η λύση κατά την άποψή μας είναι μία: ολική επαναφορά των σχολικών επιτροπών.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε. Θα είμαι σύντομος.

Αναρωτιέμαι αν θέλει το ΠΑΣΟΚ νομικά πρόσωπα τα οποία δεν έχουν κανονισμούς προμηθειών, δεν έχουν σαφή οικονομική διαχείριση, δεν έχουν επιτροπές να παραλάβουν υπηρεσίες και έργα, δεν αναρτούν τις πράξεις τους στη «ΔΙΑΥΓΕΙΑ», δεν λογοδοτούν ουσιαστικά πουθενά, έχουν «μπακαλοτέφτερο» ως ταμεία και χειρόγραφες αποδείξεις για τις προμήθειες. Αυτή είναι η μέθοδος για τη διαχείριση των χρημάτων;

Είπατε ότι τα σχολεία είναι απομακρυσμένα. Τα σχολεία και πριν τις σχολικές επιτροπές και χωρίς σχολικές επιτροπές στο ίδιο σημείο είναι. Άρα ο δήμος μπορεί να τα διαχειριστεί καλύτερα και μάλιστα δίνουμε τη δυνατότητα στον ίδιο τον διευθυντή ο οποίος είναι επιτόπιος και ξέρει τα προβλήματα του σχολείου, όταν προκύψει ένα έκτακτο πρόβλημα, συν το γεγονός ότι μπορούν να φτιάξουν συμβάσεις - πλαίσιο. Και εγώ αν ήμουν στη θέση πολλών αιρετών αυτό θα έκανα. Θα δοκίμαζα συμβάσεις - πλαίσιο, ώστε να έχω ένα συνεργείο να μου φτιάχνει τα τζάμια, ένα συνεργείο να μου κάνει βαψίματα ή να μου φτιάχνει τα υδραυλικά ή οτιδήποτε άλλο χρειάζεται. Αυτές είναι οι λύσεις οι οποίες και διασφαλίζουν το δημόσιο χρήμα και τη λειτουργικότητα του σχολείου. Και μάλιστα η προκαταβολή έγινε γι’ αυτόν ακριβώς τον σκοπό: Ο διευθυντής, ο όποιος ξέρει καλύτερα να κρίνει αν είναι επείγον ή όχι, να μπορεί άμεσα, γρήγορα να φωνάξει κάποιον αν υπάρχει κάποια βλάβη.

Από εκεί και πέρα όμως το να γίνονται διαγωνισμοί για το βάψιμο ή για ανακαίνιση μέσω σχολικών επιτροπών χωρίς τον ν.4412 -«έλα, εργολάβε εδώ, να σου υπογράψω μια σύμβαση», αν υπάρχει και σύμβαση- και να πληρώνεται όπως πληρώνεται και μετά να ερχόμαστε και να ψάχνουμε πού βρίσκονται τα λεφτά, δεν είναι η λύση. Γι’ αυτόν, λοιπόν, τον λόγο οι σχολικές επιτροπές είναι παρελθόν. Θα εξεταστεί και γι’ αυτούς που είναι άνω των εκατό σχολικών μονάδων, αν έχει νόημα η συνέχιση της ύπαρξής τους, αφού δόθηκε ως μεταβατικό στάδιο για να μην υπάρξει και εκεί δυσλειτουργία λόγω του μεγάλου αριθμού σχολείων.

Σε κάθε περίπτωση είναι σωστό βήμα και είναι κάτι το οποίο μπορεί τώρα να έχει κάποιες λίγες αναταράξεις, αλλά θα λειτουργήσει προς όφελος και του δημοσίου χρήματος αλλά και της κατάστασης των σχολικών μονάδων.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 147/4-11-2024 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κ. Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Παρασκευής Δάγκα προς τον Υπουργό Εσωτερικών με θέμα: «Να εξασφαλιστεί άμεσα επαρκής κρατική χρηματοδότηση για την κάλυψη όλων των αναγκών στα σχολεία».

Κυρία συνάδελφε, έχετε τον λόγο για δύο λεπτά.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Ευχαριστώ, κύριε Πρόεδρε.

Διαχρονική θέση του ΚΚΕ είναι ότι η συνολική λειτουργία των σχολικών μονάδων από το εκπαιδευτικό έργο μέχρι τη σχολική στέγη και την κάλυψη των λειτουργικών αναγκών των σχολικών μονάδων πρέπει να είναι στην ευθύνη του Υπουργείου Παιδείας και βέβαια με κριτήριο το να ικανοποιούνται οι σύγχρονες μορφωτικές ανάγκες μαθητών και μαθητριών, όχι όπως σήμερα, που επί της ουσίας τα δίκαια αιτήματα εκπαιδευτικών, μαθητών, γονιών αντιμετωπίζονται από την Κυβέρνηση με τη λογική του κόστους και βέβαια πετώντας το μπαλάκι των αρμοδιοτήτων από το Υπουργείο Παιδείας στους δήμους, από τους δήμους στο Υπουργείο Εσωτερικών και τούμπαλιν.

Κύριε Υπουργέ, το ζήτημα είναι ότι πρέπει άμεσα να επιλυθεί η εκρηκτική κατάσταση που έχει διαμορφωθεί στη λειτουργία των σχολικών μονάδων πρώτα και κύρια στο έδαφος της τραγικής υποχρηματοδότησης που παραμένει καθηλωμένη -μειωμένη 30% σε σχέση με το 2009- και μάλιστα οι δόσεις δίνονται και με καθυστέρηση ακόμα και τριών μηνών.

Αλήθεια, πώς να καλυφθεί το κόστος των λογαριασμών της ΔΕΗ και άλλων λειτουργικών εξόδων των σχολικών μονάδων, όταν υπάρχουν τα κύματα της ακρίβειας, η απελευθερωμένη ενέργεια, τα πανάκριβα τιμολόγια;

Τι σημαίνει όμως αυτή η πραγματικότητα για την καθημερινότητα της λειτουργίας των σχολικών μονάδων; Σημαίνει διευθυντές και εκπαιδευτικοί να πληρώνουν από την αλλαγή της κλειδαριάς μέχρι για κρίσιμα υλικά στα ειδικά σχολεία, οι γονείς να εξαναγκάζονται να πληρώσουν για κτηριακά ζητήματα -μέχρι και το χαρτί υγείας- και βέβαια όλη αυτή τη διαχείριση να την έχουν αναλάβει οι υποστελεχωμένες υπηρεσίες των δήμων.

Ερωτάται η Κυβέρνηση τι μέτρα θα πάρει για γενναία κρατική χρηματοδότηση για τη λειτουργία των σχολικών μονάδων για να καλυφθούν όλα τα χρέη που υπάρχουν σε λογαριασμούς ενέργειας, ύδρευσης, τηλεπικοινωνιών, για να υπάρξει άμεση νομοθετική πρωτοβουλία για μηδενισμό του ΦΠΑ στους λογαριασμούς που αφορούν τα λειτουργικά έξοδα των σχολικών μονάδων και βέβαια τι προτίθεται να κάνει η Κυβέρνηση για να στελεχωθούν οι υπηρεσίες με μόνιμο προσωπικό όλων των αναγκαίων ειδικοτήτων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Αγαπητή κυρία Δάγκα, ήταν αρχές του 2020 -ήμουν Υφυπουργός Εσωτερικών- όταν ήρθε μια ερώτηση του ΚΚΕ που την θυμάμαι σαν τώρα που ρωτούσε γιατί δεν πληρώνει η σχολική επιτροπή ενός δήμου της ευρύτερης περιοχής της Αττικής τους λογαριασμούς ρεύματος και τηλεφώνου. Ήταν από τους λόγους που άρχισα και σκεφτόμουν ότι είναι κάτι το οποίο δεν μπορεί να λειτουργεί. Υπήρχαν σχολικές επιτροπές που πράγματι δεν πλήρωναν λογαριασμούς τηλεφώνου και ρεύματος και βασιζόμασταν -και σωστά που δεν γινόταν- στο ότι ο ΔΕΔΔΗΕ, για παράδειγμα, ή ο φορέας τηλεπικοινωνιών δεν θα κόψει το ρεύμα ή το τηλέφωνο από ένα σχολείο.

Τώρα ξέρετε ποια είναι η μεγάλη αλλαγή και σε συνέχεια όσων είπα και στην προηγούμενη ερώτηση; Ότι πλέον όλα αυτά τα αναλαμβάνει ο δήμος. Και μάλιστα είχαμε τη δυνατότητα με δύο αποφάσεις οι οποίες βγήκαν τις προηγούμενες ημέρες και να επιχορηγήσουμε δήμους με το ποσό των 90 εκατομμυρίων ευρώ συν άλλα 130 εκατομμύρια, που δόθηκαν για λειτουργικές ανάγκες, για ληξιπρόθεσμες οφειλές στις οποίες συμπεριλαμβάνονταν και πολλές οφειλές από τις καταργούμενες σχολικές επιτροπές. Και μάλιστα στο άλλο μέτωπο, των δικαστικών αποφάσεων, δώσαμε τη δυνατότητα έως το τέλος Οκτωβρίου του 2010 να μπορούν να πληρωθούν από το Υπουργείο Εσωτερικών δικαστικές αποφάσεις, συμπεριλαμβανομένων όσων είχαν εκδοθεί κατά των σχολικών επιτροπών, οι διαταγές πληρωμής, κυρίως, για λογαριασμούς κοινής ωφέλειας ή άλλες προμήθειες οι οποίες είχαν εισαχθεί. Ήταν κι αυτός ένας βασικός λόγος. Στα σχολεία μας δε, εκτός από τις τέσσερις δόσεις των 28 εκατομμυρίων ευρώ, 112 εκατομμύρια ευρώ σύνολο που είχαν προϋπολογιστεί στην αρχή του έτους, δόθηκε και μια έκτακτη χρηματοδότηση ύψους 28 εκατομμυρίων ευρώ. Άρα εκεί που είχαμε τέσσερις δόσεις των 28 εκατομμυρίων ευρώ, έχουμε πέντε δόσεις των 28 εκατομμυρίων ευρώ.

Από εκεί και πέρα, προφανώς το ζήτημα των σχολικών μονάδων είναι πολύ βασικό. Το πρόγραμμα «Μαριέττα Γιαννάκου» ύψους 250 εκατομμυρίων ευρώ για την επόμενη πενταετία είναι ένα σημαντικό εργαλείο για να βελτιωθεί η κατάσταση σταδιακά σε πολλές σχολικές μονάδες. Ήδη το Υπουργείο Παιδείας κατέγραψε από τους διευθυντές των σχολείων την κατάσταση σε ορισμένα κρίσιμα ζητήματα, όπως είναι 1/3, όπως είναι κάποιο ανοιχτό γήπεδο μπάσκετ που μπορεί να υπάρχει στην αυλή ή η κατάσταση των χώρων υγιεινής των σχολείων, προκειμένου να μπορέσουμε άμεσα και κατά προτεραιότητα αυτά που έχουν το μεγαλύτερο πρόβλημα να μπουν στη σειρά και να τοποθετηθούν και να αναβαθμιστούν.

Θα έλεγα, λοιπόν, ότι αυτός είναι ένας σχεδιασμός ο οποίος λειτουργεί μαζί με τα υπόλοιπα χρηματοδοτικά εργαλεία. Είδαμε πρόσφατα ότι εγκρίθηκε ένα μεγάλο ΣΔΙΤ στην κεντρική Μακεδονία για σχολεία. Από το πρόγραμμα «Αντώνης Τρίτσης» το τελευταίο έτος έχουν ενταχθεί τρία νέα σχολεία, προκειμένου να προχωρήσουν και να αποκτήσουν νέες μονάδες στα Γιάννενα, για παράδειγμα, ή στα Νέα Μουδανιά. Όλα αυτά, λοιπόν, είναι πολύ σημαντικά και προσπαθούμε στο πλαίσιο των καλύτερων παροχών υπηρεσιών για τη δημόσια παιδεία να μπορέσουμε να λειτουργούμε ακόμα πιο αποτελεσματικά.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία συνάδελφε.

**ΠΑΡΑΣΚΕΥΗ (ΒΙΒΗ) ΔΑΓΚΑ:** Κύριε Υπουργέ, γι’ αυτό στην επίκαιρη ερώτηση αναδείξαμε την απότομη -θα το πω εγώ- επιδείνωση της κατάστασης των σχολικών μονάδων. Σε σχέση με τη σχολική στέγη γνωρίζετε πάρα πολύ καλά ότι με την τραγική κατάσταση που επικρατεί στις σχολικές μονάδες και -ειδικά εγώ θα σας πω- με τα επικίνδυνα σχολικά κτήρια που στεγάζουν ειδικά σχολεία 250 εκατομμύρια στα οποία αναφερθήκατε δεν μπορούν να καλύψουν ούτε στοιχειωδώς τις πολύ μεγάλες, οξυμένες ανάγκες για σχολική στέγη για χιλιάδες μονάδες πρωτοβάθμιας και δευτεροβάθμιας εκπαίδευσης σε όλη την Ελλάδα. Το ένα ζήτημα είναι αυτό.

Το δεύτερο είναι ότι βρισκόμαστε στο ένα τρίτο της σχολικής χρονιάς και σας παραθέσαμε εδώ το ποια είναι η κατάσταση που επικρατεί μέσα στα σχολεία. Δεν έχουν χαρτί και δεν έχουν μελάνι για να καλύψουν στοιχειωδώς τις ανάγκες λειτουργίας τους και τα πληρώνουν από την τσέπη τους γονείς, εκπαιδευτικοί κι οι διευθυντές. Μπροστά, λοιπόν, σε αυτή την κατάσταση χρειάζεται να ενισχυθεί η χρηματοδότηση, για να μη φτάσουμε στο σημείο να υπάρχουν σχολεία που τους κόβεται το ρεύμα. Γιατί αυτά συνέβησαν στο Περιστέρι.

Και τα λέμε αυτά γιατί όταν είναι για άλλα ζητήματα με fast track διαδικασίες προχωράει η Κυβέρνηση τους σχεδιασμούς της, για παράδειγμα όταν αφορά σε πλειστηριασμούς λαϊκών κατοικιών. Αλλά το κύριο είναι το τι πολιτικές προτεραιότητες υπάρχουν από την Κυβέρνηση, που ακολουθεί και έχει πάρει τη σκυτάλη από τις προηγούμενες κυβερνήσεις και συνεχίζει να περνάει μέτρα προσθέτοντας νέες αλυσίδες για να προχωρήσει ο σχεδιασμός για το αυτόνομο σχολείο. Το αυτόνομο σχολείο όμως είναι αυτόνομο από κρατική χρηματοδότηση και βέβαια ανοιχτό σε χορηγούς, ανοιχτό σε πληρωμές από γονείς και εκπαιδευτικούς ώστε να υπηρετείται ο στόχος σας, που ποιος είναι; Είναι όλο και περισσότερο να αποσύρεται το κράτος από αυτή τη διαδικασία.

Και τα μέτρα που περάσατε ήταν ουσιαστικά για να μπορέσετε να βάλετε τα λειτουργικά έξοδα των σχολικών μονάδων και το κόστος σ’ αυτό το ασφυκτικό θεσμικό πλαίσιο, ώστε και διοικητικά να περάσουν στο πλαίσιο των οικονομικών των δήμων. Και εδώ να μου επιτρέψετε να ρωτήσω το εξής: πραγματικά αυτές οι υποστελεχωμένες υπηρεσίες των δήμων, που σας θέτουμε και στην επίκαιρη ερώτηση, πώς θα καλύψουνε τις συνεχώς αυξανόμενες ανάγκες που υπάρχουν;

Ένα παράδειγμα θα σας πω ενδεικτικό. Αυτό ισχύει για όλους τους δήμους. Σε σαράντα τρεις σχολικές μονάδες στον Δήμο Πετρούπολης δύο μόλις υπάλληλοι από το τμήμα παιδείας, μόνο ένας -αναγκαστικά- από τις οικονομικές υπηρεσίες για τις υποθέσεις χειρισμού του κόστους των λειτουργικών εξόδων των σχολείων, τρεις για το τμήμα προμηθειών, για όλες τις προμήθειες του δήμου, η μία εκ των οποίων είναι με σύμβαση με το πρόγραμμα για τους ηλικίας πενήντα πέντε έως εξήντα επτά. Γι’ αυτό σας θέτουμε αυτά τα κρίσιμα ερωτήματα της χρηματοδότησης για τη λειτουργία των σχολικών μονάδων και για προσλήψεις μόνιμου προσωπικού όλων των ειδικοτήτων, για να στελεχωθούν οι υπηρεσίες των δήμων.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΘΕΟΔΩΡΟΣ ΛΙΒΑΝΙΟΣ (Υπουργός Εσωτερικών):** Ευχαριστώ, κύριε Πρόεδρε.

Ιδίως για το θέμα της στελέχωσης και στο πρόσφατο Υπουργικό Συμβούλιο αλλά και με τη νομοθετική πρωτοβουλία που είχε πάρει το Υπουργείο Εσωτερικών πριν λίγο καιρό αφ’ ενός ενισχύεται ο αριθμός των ατόμων που θα προσληφθεί και εγκρίθηκαν οι προσλήψεις στην τοπική αυτοδιοίκηση σχεδόν για όλους τους δήμους της χώρας και με 100% ικανοποίηση των αιτημάτων των δήμων για τα ανταποδοτικά τέλη, αλλά βεβαίως και με την ενσωμάτωση των σχολικών επιτροπών στους δήμους. Οι σχολικές επιτροπές ήταν με μηδέν προσωπικό και τώρα υπάρχουν οικονομικές υπηρεσίες στους δήμους, οι οποίοι μπορεί να κάνουν αυτή τη δουλειά. Και σε αυτό το κομμάτι είναι σημαντική η κεντρικοποίηση των διαγωνισμών, ώστε και οικονομίες κλίμακας να υπάρξουν και προφανώς μεγαλύτερη διαφάνεια.

Όσον αφορά δε το κομμάτι των προσλήψεων, ικανοποιήθηκε στα μη ανταποδοτικά -γιατί στα ανταποδοτικά είμαστε στο 100%- σχεδόν ένα 40% με 45% των αιτημάτων των δήμων για προσλήψεις και φέτος, το 2025 πλέον, -γιατί εγκρίθηκε ο προγραμματισμός προσλήψεων για το 2025 στις 30 Σεπτεμβρίου από το Υπουργικό Συμβούλιο- ο αριθμός είναι ο μεγαλύτερος που έχει δοθεί μετά το 2010 στην αυτοδιοίκηση, συμπεριλαμβανομένων και των ανταποδοτικών υπηρεσιών, αλλά βεβαίως και άλλων προσλήψεων οι οποίες είναι σε εξέλιξη. Με την επιτάχυνση, δε, των προσλήψεων και με την αλλαγή στο νομοθετικό πλαίσιο και με την ενίσχυση της εντοπιότητας για τους φορείς ιδίως ορεινών, νησιωτικών και περιαστικών δήμων είναι πολύ σημαντικό ότι σύντομα -μέσα στο 2025- ευελπιστούμε ένα σημαντικό κομμάτι από τα κενά να καλυφθεί για τους μεν ΠΕ και ΤΕ κατηγοριών από τους επιτυχόντες του γραπτού διαγωνισμού του 2023, για τους δε ΥΕ και ΔΕ από τον διαγωνισμό που θα κάνει, θα προκηρύξει το ΑΣΕΠ σε λίγο καιρό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 139/4-11-2024 επίκαιρη ερώτηση πρώτου κύκλου του Βουλευτή Αχαΐας της Κ. Ο. «ΝΙΚΗ» κ. Σπυρίδωνα Τσιρώνη προς τον Υπουργό Μετανάστευσης και Ασύλου με θέμα: «Ποσοστό λαθρομεταναστών στα νησιά του Αιγαίου και οικονομικό κόστος μετανάστευσης».

Έχετε τον λόγο, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Κυρία Υπουργέ, σε άρθρο σας στον ιστότοπο liberal.gr την 20η Οκτωβρίου του 2024 προβήκατε στις κάτωθι επισημάνσεις.

Πρώτη επισήμανση: «Η Κυβέρνηση Μητσοτάκη έχει αποφασίσει και ψηφίσει να μην ξεπερνάει ο μεταναστευτικός πληθυσμός το 1% του τοπικού ημεδαπού πληθυσμού».

Δεύτερη επισήμανση: «Στην Ιταλία το ημερήσιο κόστος για κάθε μετανάστη είναι 35 ευρώ».

Και τρίτη επισήμανση: «Η ελληνική συμμετοχή στα προγράμματα είναι της τάξης του 15% και στο σύνολο των χρημάτων που ξοδεύουμε δεν φτάνει ούτε το 5%».

Ερωτάστε: Εφόσον έχει ψηφιστεί η ποσόστωση των διαμενόντων λαθρομεταναστών, γιατί σε όλα τα νησιά του Αιγαίου για τα οποία το Υπουργείο Μετανάστευσης και Ασύλου εκδίδει μηνιαίως αναλυτική έκθεση το πραγματικό ποσοστό είναι κατά πολύ υψηλότερο; Και σας παραθέτω μερικά παραδείγματα: στην Κω είναι 8%, στη Λέσβο 6%, στη Σάμο 14% και στη Λέρο 31%.

Και, δεύτερον, πόσο είναι το ημερήσιο κόστος για κάθε μετανάστη στη χώρα μας και ποια είναι αριθμητικά -και όχι ποσοστιαία- η οικονομική συμμετοχή της χώρας μας -στην Ιταλία είναι 35 ευρώ. Πόσο είναι εδώ;- στα προγράμματα που αφορούν τη μετανάστευση;

Και σας ερωτώ διότι το περιβάλλον που έχει διαμορφωθεί και μετά τις εκλογές στην Αμερική, αλλά και η τρέχουσα ατζέντα στην Ευρώπη επιτάσσουν έναν σοβαρό δημόσιο διάλογο γύρω από το μεταναστευτικό.

Αυτό για την Ιταλία, το 35%, είναι το ένα σκέλος του ερωτήματος, το άλλο πάλι, όπως γράψατε στο «Liberal», ότι η Κυβέρνηση Μητσοτάκη έχει αποφασίσει και ψηφίσει να μην ξεπερνάει το 1%. Κοίταξα τη μηνιαία έκθεση που βγάλατε για τον Σεπτέμβριο του 2024 και είδα ότι ο νόμος δεν τηρείται ούτε κατά διάνοια. Κι όμως εδώ και έναν χρόνο τόσο εσείς όσο και ο προκάτοχός σας δηλώνετε ότι οι ροές μειώνονται και κοροϊδεύετε στα ίσα τους πολίτες. Και υπάρχει και το τρικ το οποίο κάνετε που έπρεπε να συγκρίνετε τον Οκτώβριο του 2023 με τον Οκτώβριο του 2022, αλλά εσείς συγκρίνατε τον Οκτώβριο με τον Σεπτέμβριο, το ίδιο κάνετε και με τον Δεκέμβριο και όλους τους άλλους μήνες.

Η αλήθεια είναι όμως πως κλείσατε το 2023 με 46.000 αφίξεις λαθρομεταναστών και αύξηση 169% σε σχέση με το 2022 και εσείς συνεχίζετε να μιλάτε για μειωμένες ροές. Και το χειρότερο είναι πως τώρα που περιμένουμε τα στοιχεία του Οκτωβρίου θα αποδειχθεί ότι στο πρώτο δεκάμηνο ξεπεράσατε το προηγούμενο έτος, το 2023.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υφυπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Κύριε συνάδελφε, κατ’ αρχάς σε προσωπικό επίπεδο θέλω να σας ευχαριστήσω που διαβάζετε την αρθρογραφία μου στο «Liberal».

Όσον αφορά στο ζήτημα του μεταναστευτικού, για μένα είναι πάντοτε χρήσιμες αυτές οι ερωτήσεις και θα είμαστε πάντα εδώ για να λύνουμε απορίες και να διαλύουμε αυταπάτες.

Κατ’ αρχάς επιτρέψτε μου να σας πω ότι κάνετε ένα δομικό λάθος. Συγκρίνετε τα στοιχεία που δίνει η ΕΛΣΤΑΤ βάσει των απογραφών της και αφορούν τον μόνιμο και νόμιμο πληθυσμό με τα στοιχεία που παρέχει το Υπουργείο της Μετανάστευσης, με τη διαφορά ότι τα στοιχεία του Υπουργείου μας αφορούν εισόδους κατά τη συγκεκριμένη ημέρα ή μήνα.

Δεν είναι εύκολο -προφανώς αν το αναζητήσουμε, θα το βρούμε- να συγκρίνουμε εισόδους, γιατί τα νησιά και ο Έβρος αποτελούν για τη χώρα πύλες εισόδου. Άρα όταν φτάνουν εκεί οι άνθρωποι, πρέπει κατ’ αρχάς για λόγους ασφαλείας, που φαντάζομαι ότι δεν διαφωνείτε, να ταυτοποιηθούν, να γίνουν οι αναγκαίες ενέργειες και σε διεθνές επίπεδο για να βεβαιωθούμε ότι είναι ασφαλής αυτή η είσοδος, για διάφορους λόγους που φαντάζεστε, να εξεταστούν από γιατρούς για την περίπτωση που υπάρχει κάποια μεταδοτική ή μολυσματική νόσος και μετά να γίνουν οι μετακινήσεις.

Άρα δεν μπορείτε να συγκρίνετε έναν σταθερό αριθμό της ΕΛΣΤΑΤ με έναν αριθμό που αφορά εισόδους και που όταν ολοκληρώνονται αυτές οι διαδικασίες, γίνονται οι μετακινήσεις και με σκοπό βεβαίως να τηρηθεί η δέσμευσή μας για το 1%.

Για παράδειγμα, να σας πω ότι τον Σεπτέμβριο μετακινήθηκαν σε όλη τη χώρα 315 ανήλικοι, 207 ήταν από τα νησιά και τον Έβρο. Δεν μπορείτε να συγκρίνετε αυτή τη μετακίνηση με ένα σταθερό νούμερο. Τον Οκτώβριο μετακινήθηκαν 309 παιδιά, 221 από τα νησιά και τον Έβρο, 30 Σεπτεμβρίου μετακινήθηκαν 122 άτομα από την Κω, 26 Οκτωβρίου μετακινήθηκαν 188 άτομα από τη Σάμο, 3 Οκτωβρίου -ενδεικτικά σας λέω γιατί αυτό γίνεται καθημερινά- 82 άτομα από τη Λέρο και ούτω καθεξής.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υφυπουργού)

Την ίδια ώρα υπάρχουν και εκείνοι οι οποίοι λαμβάνουν άσυλο απευθείας και φεύγουν με ίδια μέσα. Επομένως, δεν πρόκειται για νόμιμο και μόνιμο πληθυσμό, πρόκειται για εισόδους, επειδή είναι άλλο οι είσοδοι και άλλο οι νόμιμα και μόνιμα διαμένοντες. Προσπαθούμε πάντα να τηρούμε τη δέσμευσή μας χωρίς όμως να διακυβεύουμε την ασφάλεια, την οποία πιστεύω ότι θέλετε και εσείς τόσο στο νησιά όσο και στην ενδοχώρα.

Με έχετε ρωτήσει και για το κόστος, αλλά βλέπω, κύριε Πρόεδρε, τον χρόνο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Στη δευτερολογία σας.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Στη δευτερολογία, εντάξει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ για την απάντησή σας, η οποία είναι ελλιπέστατη, για να μην πω σε εντελώς λάθος κατεύθυνση. Πρώτον, δεν απαντήσατε στη δεύτερη ερώτηση για να μπορώ να σας αντιπαρατεθώ και δεν θα έχω άλλο χρόνο για να μιλήσω, αλλά θα σας πω γι’ αυτό που είπατε.

Δυστυχώς αποδεικνύεται για μια ακόμη φορά ότι σε αυτή τη χώρα άλλο ψηφίζουμε και τελικά άλλο εφαρμόζεται. Γιατί προφανώς και έχω μελετήσει τα στοιχεία της ΕΛΣΤΑΤ σε σχέση με το αν διαμένουν ή απλά έχουν εισέλθει, αλλά καταλαβαίνετε ότι υπάρχει σταθερός πληθυσμός πολύ μεγαλύτερος από το ποσοστό που λέτε. Απαντήστε μου έστω και έτσι. Υπάρχει πάντα πολύ μεγαλύτερος πληθυσμός λαθρομεταναστών στα νησιά μας από αυτό που λέει ο νόμος; Εκτός αν άλλο θέλετε να ψηφίζουμε με ένα επικοινωνιακό τρικ και άλλο τελικά ισχύει εκεί.

Αν δεν του απαντήσετε, σας το λέω γιατί είναι ρητορικό, το απαντούν οι νησιώτες που μας παίρνουν συνέχεια τηλέφωνα για την κατάσταση που υπάρχει στα νησιά. Πραγματικά αυτό αποδεικνύει και τη λάθος αντίληψη με την οποία προσεγγίζετε το μεταναστευτικό, πέρα από τα οικονομικά, για τις κοινωνικές, πολιτισμικές και δημογραφικές προεκτάσεις που έχει το θέμα.

Να σας πω επίσης κάτι που είπατε εκεί, γιατί δεν μπορώ να απαντήσω, δεν σας έχω καν ακόμη ακούσει να μου πείτε για τα 35 ευρώ. Διαχωρίσατε τα λεφτά σε ελληνικά και ξένα, όμως ξέρετε ότι τα ευρωπαϊκά κονδύλια είναι και δικά μας χρήματα, ανήκουν στους Έλληνες πολίτες φορολογούμενους, αφού ανήκουν κι αυτοί στους Ευρωπαίους. Και αυτό δυστυχώς έπρεπε να το ξέρετε λόγω και της ευρωλαγνείας που υπάρχει στην Κυβέρνηση, αλλά και της απόλυτης υποταγής σε ό,τι υπαγορεύουν οι Βρυξέλλες.

Το κυριότερο όμως είναι ότι προάγεται και εδώ ένα ψευδοαφήγημα και αυτό είναι ότι οι μετανάστες βοηθούν στα ασφαλιστικά μας ταμεία και ότι αν δεν στηριχθούν εκεί, δεν θα υπάρχουν συντάξεις. Δεν υπάρχει τίποτα πιο ανακριβές από αυτό και αν το είχατε μελετήσει, θα βλέπατε άρθρα όπως αυτό του Ντέιβιντ Μάιλς στη βρετανική «TELEGRAPH», που λέει πλέον ότι είναι πολύ λιγότερο σαφές για τα επίμονα υψηλά επίπεδα καθαρής μετανάστευσης, για την ενίσχυση του εργατικού δυναμικού, ότι μπορούν να δημιουργήσουν διαρκείς δημοσιονομικές βελτιώσεις. Να σας πω ότι αυτός αναφέρεται και μόνο σε αυτούς τους μετανάστες που θέλετε να φέρετε και εσείς με διακρατικές συμφωνίες, όχι σε αυτούς που μπαίνουν συνεχώς και δεν υπάρχει ακόμα καταγεγραμμένο νούμερο.

Να σας πω και ένα ακόμα διακεκριμένου αριστερού Γερμανού καθηγητή, του Μπερντ Ράφελχουσεν, ο οποίος στις αρχές του έτους δήλωσε ότι υπάρχει ήδη ένα τεράστιο χάσμα στη γηράσκουσα γερμανική κοινωνία μεταξύ αυτών που οι εργοδότες και οι εργαζόμενοι πληρώνουν σε φόρους, εισφορές περίθαλψης, συντάξεων και ασφάλιση υγείας και αυτών που θα λάβουν στο μέλλον. Αυτό το λεγόμενο κενό στη Γερμανία κοστίζει για κάθε 300.000 αλλοδαπούς συνολικά 5,8 τρισεκατομμύρια ευρώ, όχι ανά έτος, αλλά συνολικά θα κοστίσει.

Και αυτά στην ισχυρότερη οικονομία της Ευρώπης, τη Γερμανία, πόσω μάλλον εδώ, χωρίς να υπολογίζουμε στον προϋπολογισμό ότι υπάρχει και το λιμενικό που έχει καταντήσει ταξί πέρα δώθε, η τεράστια επιβάρυνση και στη δημόσια υγεία και στην εξαγωγή συναλλάγματος και του κράτους πρόνοιας. Και να μη μιλήσω για τη συμμετοχή των λαθρομεταναστών στην επιδείνωση και του στεγαστικού.

Σταματήστε, λοιπόν, να λέτε ψέματα στον ελληνικό λαό, ο οποίος δεν ρωτήθηκε ποτέ γι’ αυτά που κάνετε και αν ρωτήσετε και τον πιο φανατικό οπαδό σας και ψηφοφόρο σας, δεν συμφωνεί με αυτά που κάνετε.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υφυπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Ευχαριστώ.

Στην Ελλάδα και στην Ευρώπη υπάρχουν κάποια κόμματα -δυστυχώς συγκαταλέγω πλέον και το δικό σας- που αν δεν υπήρχε το μεταναστευτικό, θα έπρεπε να το εφεύρουν. Σας θυμίζω ότι στην ανατολική Γερμανία που το AfD, η ακροδεξιά, έρχεται πρώτη, δεν υπάρχει κανένας μετανάστης στη χώρα, στην περιοχή αυτή. Άρα, λοιπόν, αυτή τη στιγμή προσπαθείτε να δημιουργήσετε ένα θέμα όπως δημιουργείται σε όλη την Ευρώπη.

Σας εξήγησα -και δεν θέλω να επανέλθω- ότι τα νησιά είναι σημεία εισόδου και η μεταφορά γίνεται όταν γίνονται οι ταυτοποιήσεις και αν χρειάζεται περισσότερος χρόνος, υπάρχει και μεγαλύτερος χρόνος για στέρηση ελευθερίας έως ότου γίνουν οι ταυτοποιήσεις. Δεν πρόκειται να ξεπεράσουμε αυτή τη γραμμή.

Τώρα πάω στο ερώτημά σας για τα χρήματα. Ασφαλώς είναι και χρήματα Ελλήνων φορολογουμένων, αλλά τι θέλετε να πείτε; Είναι οι περισσότερες χώρες οι οποίες δεν έχουν κανένα μεταναστευτικό πρόβλημα και πληρώνουν, και πληρώνουν αναγκαστικά αναλογικά πολύ περισσότερο από εμάς, που είμαστε στην πρώτη γραμμή λόγω της γεωγραφίας.

Τώρα, το κόστος υπολογίζεται από 25 έως 30 ευρώ ημερησίως. Με βάση την εθνική συμμετοχή, που είναι το 25% σε όλες τις χώρες, το κόστος για την Ελλάδα κυμαίνεται μεταξύ 6,25 και 7,5 ευρώ ανά μετανάστη ή μάλλον ανά αιτούντα άσυλο -με συγχωρείτε- γιατί μπερδέψατε πριν τη νόμιμη μετανάστευση με την παράνομη. Νόμιμη μετανάστευση, ψάξτε λίγο στο κόμμα σας, μέσα στο κόμμα σας, να δείτε πόσοι απασχολούν ανθρώπους που είναι νόμιμοι μετανάστες. Ψαχτείτε λίγο, ψαχτείτε. Γιατί είναι εύκολη η καταγγελία. Ψαχτείτε λίγο. Δεν θέλω να πάω παραπέρα.

Τα ποσά για την υγεία έρχονται απευθείας από την Ευρωπαϊκή Ένωση, 100% χρηματοδότηση, από το πρόγραμμα «Ιπποκράτης», γι’ αυτό λέω ότι πέφτουν. Σε περιπτώσεις έκτακτης ανάγκης είναι απευθείας τα χρήματα, όλα 100% χρηματοδότηση. Οι ειδικές δράσεις, απευθείας τα χρήματα, η εθνική συμμετοχή μόνο 10%. Τα camp χτίστηκαν από την Ευρωπαϊκή Ένωση με χρηματοδότηση 100%. Οι δωρεές άλλων μεμονωμένων κρατών καλύπτουν το 100%.

Άρα δεν μπορώ να σας πω ακριβώς, γι’ αυτό λέω και στο άρθρο, που ευχαριστώ που διαβάσατε, ότι πέφτει πάρα πολύ η συμμετοχή. Γιατί, για παράδειγμα, οι ασφαλείς περιοχές στα νησιά και στον Έβρο χρηματοδοτούνται πρώτα από την Κυβέρνηση της Ολλανδίας, μετά της Τσεχίας, τώρα της Ελβετίας. Οι δομές επείγουσας φιλοξενίας των ασυνόδευτων ανηλίκων χρηματοδοτούνται πρώτα από τη Δανία, τώρα από την Ελβετία.

Ο εθνικός μηχανισμός επείγουσας ανταπόκρισης εμποδίζει την εγκληματικότητα, τη ριζοσπαστικοποίηση, την εργαλειοποίηση νέων ανθρώπων από το οργανωμένο έγκλημα -και ξέρετε τι έχει συμβεί σε άλλες χώρες. Εγώ, κύριε συνάδελφε, είμαι εδώ για να εξασφαλίζω την ασφάλεια στο εσωτερικό της χώρας. Το λιμενικό φυλάει τα σύνορα και οι αποτροπές είναι πάρα πολλές και δεν πρέπει να συγχέονται με τα pushbacks. Οι αποτροπές είναι συγκεκριμένο πράγμα, τους λένε ότι δεν μπορούν να περάσουν εντός χωρικών υδάτων της Ελλάδας.

Ο εθνικός μηχανισμός επείγουσας ανταπόκρισης χρηματοδοτείται από τη Νορβηγία. Το πρόγραμμα των Μεντόρων χρηματοδοτείται απευθείας από την Ευρωπαϊκή Ένωση. Το πρόγραμμα ψυχικής υγείας -γιατί υπάρχουν τέτοια ζητήματα, που πρέπει να αντιμετωπίζουμε- πρώτα από την Αυστρία και μετά από τη Γερμανία. Το πρόγραμμα για την ανάπτυξη δεξιοτήτων κ.λπ., από την κυβέρνηση της Νορβηγίας.

Άρα σε όλο αυτό το οικονομικό βάρος η Ελλάδα έχει εξασφαλίσει να επιβαρύνει όσο το δυνατόν λιγότερο τους Έλληνες πολίτες, τους Έλληνες φορολογούμενους και να εξασφαλίζει χρήματα από άλλες χώρες, ενώ άλλες χώρες χρηματοδοτούν το σύνολο του μεταναστευτικού τους.

Και θα σας πω κάτι, όταν μιλούσε για την Ιταλία, η Ιταλία ξόδεψε από τον προϋπολογισμό της 800 εκατομμύρια ευρώ για να φτιάξει τα camps στην Αλβανία και μέχρι στιγμής έχει μεταφέρει ελάχιστους μετανάστες, δεκαέξι την πρώτη φορά, που επεστράφησαν όλοι πίσω, οχτώ τις προάλλες, τη δεύτερη φορά, κόστος ταξιδιού 36.000 ευρώ ανά μετανάστη. Ήδη επέστρεψε ο ένας πίσω.

Τελικά ξέρετε κάτι; Δεν είναι θέμα πολιτικού προσήμου το μεταναστευτικό. Δεν τους φέρνουμε τους μετανάστες, έρχονται, και όπως έρχονται στην Ιταλία, που έχει δεξιά, ακροδεξιά κυβέρνηση και ο κ. Σαλβίνι έλεγε: «Όταν θα μας ψηφίσετε δεν θα μπαίνει κουνούπι» και την πρώτη χρονιά αφού τους ψήφισαν μπήκαν εκατόν πενήντα οκτώ χιλιάδες άνθρωποι, ενώ κατηγορούσαν τον Ντράγκι που είχαν μπει τριάντα χιλιάδες, το ίδιο λοιπόν βουλιάζει η Λαμπεντούζα του Σαλβίνι…

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώστε, κυρία Υπουργέ.

**ΣΟΦΙΑ ΒΟΥΛΤΕΨΗ (Υφυπουργός Μετανάστευσης και Ασύλου):** Τελειώνω, κύριε Πρόεδρε, κι ευχαριστώ και για την ανοχή σας, αλλά θεωρώ ότι δεν έχουν ειπωθεί πολύ αυτά στη Βουλή. Έχετε δίκιο όμως.

Το ίδιο βουλιάζει η Λαμπεντούζα του Σαλβίνι και το ίδιο βουλιάζουν οι Βαλεαρίδες του Σάντσεθ που είναι σοσιαλιστής. Άρα, λοιπόν, δεν υπάρχουν εύκολες λύσεις για δύσκολα προβλήματα. Όποιος το λέει αυτό αυταπατάται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε, κυρία Υπουργέ.

Συνεχίζουμε με την πρώτη με αριθμό 133/30-10-2024 επίκαιρη ερώτηση πρώτου κύκλου της Βουλευτού Χανίων της Κ.Ο. «ΝΕΑ ΔΗΜΟΚΡΑΤΙΑ» κ. Σεβαστής Βολουδάκη προς τον Υπουργό Εθνικής Άμυνας, με θέμα: «Διακλαδική στελέχωση του Ναυτικού Νοσοκομείου Κρήτης».

Κυρία συνάδελφε, έχετε τον λόγο για δύο λεπτά.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Ευχαριστώ, κύριε Πρόεδρε.

Το Ναυτικό Νοσοκομείο Κρήτης, όπως πολύ καλά κι εσείς γνωρίζετε, είναι το μοναδικό στρατιωτικό νοσοκομείο στην Κρήτη το οποίο καλύπτει υγειονομικά έναν πολύ μεγάλο αριθμό ενστόλων. Είναι, όπως είπα, το μοναδικό στρατιωτικό νοσοκομείο, καλύπτει υγειονομικά, και εν ενεργεία και εν αποστρατεία, προσωπικό των Ενόπλων Δυνάμεων, του Λιμενικού Σώματος, της Πυροσβεστικής, της Ελληνικής Αστυνομίας και των συμμαχικών δυνάμεων.

Έχουν παρατηρηθεί, ειδικά τον τελευταίο καιρό, να υπάρχουν πάρα πολλά κενά και να υπάρχει αδυναμία εξεύρεσης τόσο ιατρικού όσο και νοσηλευτικού προσωπικού, γεγονός που καθιστά δύσκολη τη λειτουργία του και πολύ δύσκολο να παρασχεθούν οι υπηρεσίες, οι οποίες μέχρι τώρα παρέχονταν σε όλους τους ασθενείς που πήγαιναν εκεί και ζητούσαν την περίθαλψη.

Αναρωτιέμαι, λοιπόν, εάν θα μπορούσε με κάποιον άλλο τρόπο, από τη στιγμή που δεν απευθύνεται το Ναυτικό Νοσοκομείο μόνο σε συγκεκριμένο κλάδο, το ναυτικό δηλαδή, των ενόπλων δυνάμεων, αλλά σε όλους αυτούς που προανέφερα, αν θα μπορούσε με κάποιον άλλο τρόπο, όπως τη διακλαδικότητα, να μπορούσε να λυθεί το θέμα αυτό, να γίνουν οι απαραίτητες προσλήψεις τόσο σε ιατρικό όσο και νοσηλευτικό προσωπικό και να λυθεί ένα μεγάλο πρόβλημα τόσο για τον Νομό Χανίων όσο και για την Κρήτη γενικότερα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο παρακαλώ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κυρία συνάδελφε, κατ’ αρχάς να σας ευχαριστήσω πάρα πολύ για την ερώτηση και για τη δυνατότητα που μου δίνετε να συζητήσουμε ένα πράγματι πολύ σημαντικό ζήτημα, που αφορά όχι μόνο το Ναυτικό Νοσοκομείο Κρήτης, αλλά συνολικά τα στρατιωτικά νοσοκομεία στη χώρα μας και γενικότερα τις υπηρεσίες υγειονομικής περίθαλψης προς τα στελέχη μας.

Θα ήθελα όμως να ξεκινήσω λέγοντας ότι για λόγους ακριβοδικείας τυπικά το Τμήμα Επειγόντων Περιστατικών του Ναυτικού Νοσοκομείου Κρήτης δεν ανεστάλη, υπήρξε όμως ο κίνδυνος αναστολής και θέλω αυτό να το πω. Υπήρξε ο κίνδυνος αναστολής λόγω και του υπάρχοντος θεσμικού πλαισίου, στο οποίο και εσείς αναφερθήκατε. Δεν θα μπορούσε βεβαίως να ανασταλεί, γιατί το Υπουργείο Εθνικής Άμυνας δεν θα μπορούσε να αφήσει μια κρίσιμη περιοχή, όπως είναι η Κρήτη, χωρίς να λειτουργεί το συγκεκριμένο τμήμα.

Βεβαίως, να συμφωνήσουμε ότι κανένα πρόβλημα δεν είναι άλυτο αν υπάρχει βούληση, προνοητικότητα αλλά και αποφασιστικότητα από όλους όσοι, νομίζω, έχουμε το ενδιαφέρον για τη λειτουργία, προκειμένου να επιλυθούν αυτά τα ζητήματα.

Και βεβαίως μέσα από τη δυνατότητα που μου δίνετε από την ερώτησή σας να αναφερθώ και σε ολόκληρη την Εθνική Αντιπροσωπεία και να πω ότι έχουμε όλοι στο Υπουργείο Εθνικής Άμυνας ένα πολύ υψηλό αίσθημα εθνικού καθήκοντος, προκειμένου τα στελέχη μας, άνδρες και γυναίκες των ενόπλων δυνάμεων, αλλά βεβαίως και τα σώματα ασφαλείας, τα οποία επίσης είναι δικαιούχοι στις διάφορες δομές μας, να έχουν τη μέγιστη δυνατή, την καλύτερη περίθαλψη. Διότι νομίζω ότι είναι ένας ελάχιστος τρόπος να αναγνωρίσουμε το εθνικό καθήκον το οποίο επιτελούν καθημερινά.

Τώρα, συγκεκριμένα για το ζήτημα του Στρατιωτικού Νοσοκομείου Κρήτης να σας πω ότι, έχοντας και την αρμοδιότητα για τα υγειονομικά, μερίμνησα πράγματι, βλέποντας το πρόβλημα το οποίο είχατε επισημάνει και εσείς, έτσι ώστε τουλάχιστον για το αμέσως επόμενο διάστημα να διατεθούν αξιωματικοί του υγειονομικού σώματος, όχι μόνο από το σώμα του Ναυτικού αλλά και από τις διάφορες μονάδες της ευρύτερης περιοχής της νήσου, ακριβώς για να εκτελεστούν εφημερίες στο Ναυτικό Νοσοκομείο Κρήτης και να αποτρέψουμε τον κίνδυνο αναστολής του πολύ σημαντικού τμήματος.

Νομίζω ότι όλοι αναγνωρίζουμε ότι η υγεία αποτελεί το υπέρτατο αγαθό και βεβαίως και μια πολύ βασική προϋπόθεση, προκειμένου τα στελέχη μας να επιτελούν το καθήκον τους και γι’ αυτόν τον λόγο θεωρούμε ότι ο ανθρώπινος παράγοντας στις ένοπλες δυνάμεις είναι το ισχυρότερο εξοπλιστικό πρόγραμμα το οποίο αυτή τη στιγμή διαθέτουμε. Επομένως, αν εκείνοι και οι οικογένειές τους έχουν την καλύτερη δυνατή περίθαλψη, θεωρούμε ότι ως πολιτεία κάνουμε κι εμείς το καθήκον μας απέναντί τους.

Βεβαίως, προκειμένου να διορθώσουμε όλες αυτές τις παθογένειες τις οποίες διαχρονικά υπάρχουν στις ένοπλες δυνάμεις, παρουσιάσαμε στο Υπουργικό Συμβούλιο πριν από λίγες μέρες -ίσως το έχετε πληροφορηθεί- μια πολύ σημαντική μεταρρύθμιση που αφορά το υγειονομικό σώμα, στην οποία βεβαίως θα επεκταθώ και στη δευτερολογία μου, γιατί είναι καλό να ακουστεί, κυρίες και κύριοι συνάδελφοι, στην Αίθουσα.

Με αυτό τον τρόπο θεωρώ ότι τέτοιου είδους προβλήματα, στο μέλλον όχι μόνο θα αποτρέπονται, αλλά στην ουσία ούτε καν θα αναδύονται, γιατί πολύ απλά οι παρεχόμενες υγειονομικές υπηρεσίες προς τα στελέχη των Ενόπλων Δυνάμεων θα είναι τέτοιες, όπως ενδεχομένως τις θυμόμαστε και παλαιότερα -και έχουν μείνει στη μνήμη όλων μας- που πραγματικά ήταν σε ένα υψηλότατο επίπεδο.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία συνάδελφε, έχετε τον λόγο.

**ΣΕΒΑΣΤΗ (ΣΕΒΗ) ΒΟΛΟΥΔΑΚΗ:** Πράγματι, κύριε Υπουργέ, όπως πολύ σωστά αναφέρατε, υπήρχε κίνδυνος να ανασταλεί η λειτουργία των ΤΕΠ, αλλά μεριμνήσατε και δεν συνέβη κάτι τέτοιο. Είναι αλήθεια αυτό. Άλλωστε, υπάρχει συνεχόμενη επικοινωνία, όσον αφορά στα θέματα αυτά -οφείλω να το αναγνωρίσω- και πάντοτε ένα πρόβλημα το προλαβαίνουμε πριν καν δημιουργηθεί και λύνεται.

Η αλήθεια είναι ότι η ερώτηση έγινε πριν, αλλά είδα αυτό που παρουσιάστηκε στο Υπουργικό Συμβούλιο, όπου πράγματι ετέθη το θέμα της διακλαδικότητας. Αυτό θα είναι κάτι που θα λύσει εξ ολοκλήρου το ζήτημα που δημιουργείται εκεί, ειδικά όταν -όπως προανέφερα- αφορά πάρα πολλούς κλάδους. Ειδικά για την περιοχή των Χανίων υπάρχει και η νατοϊκή βάση της Σούδας, όπου και εκεί υπάρχουν πάρα πολλά στελέχη και οικογένειες, που χρήζουν υγειονομικής περίθαλψης και πηγαίνουν στο Ναυτικό Νοσοκομείο.

Μέσα στο πλαίσιο αυτό, θα ήθελα να σας ρωτήσω, επειδή είδα στις επικεφαλίδες αυτό που παρουσιάσθηκε στο Υπουργικό Συμβούλιο ότι υπάρχει και ένας στόχος δημιουργίας κέντρων τραύματος, σας ερωτώ: Αυτό, θα μπορούσε να αφορά και το συγκεκριμένο νοσοκομείο, λόγω της ιδιαίτερης της περιοχής γεωγραφικά και λόγω των δυνάμεων των στρατιωτικών, που είναι συγκεντρωμένες στον νομό;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Θα ξεκινήσω από το τελευταίο, το οποίο εκφεύγει λίγο της ερωτήσεως, αλλά βεβαίως, είναι μια ανοιχτή διαδικασία και θα ήθελα να απαντήσω.

Αναφερθήκαμε σε μια σειρά από νέες υπηρεσίες, οι οποίες θα δημιουργηθούν εντός των υγειονομικών δομών των Ενόπλων Δυνάμεων. Μία από αυτές αποτελεί πράγματι και το Στρατιωτικό Τραύμα, το οποίο θα είναι ίσως η μοναδική μονάδα σε ολόκληρη την Νοτιοανατολική Ευρώπη, η οποία θα μπορεί να καλύπτει τέτοιου είδους περιπτώσεις.

Πιλοτικά θα ξεκινήσει από το 401, αναφέρθηκε αυτό στο Υπουργικό Συμβούλιο και βεβαίως, εφόσον δούμε ότι μπορεί να επεκταθεί και σε άλλες δομές, είμαστε πολύ ανοιχτοί να το συζητήσουμε.

Σκεφτείτε τη σημασία αυτής της μονάδας διότι η αμέσως επόμενη μονάδα στρατιωτικού τύπου, η οποία μπορεί να καλύψει το Στρατιωτικό Τραύμα βρίσκεται στη Γερμανία. Άρα, αντιλαμβάνεστε ότι αυτό μπορεί να αποτελέσει και έναν πιλότο, συνολικά, για διάφορες συμμαχικές χώρες διότι θα μπορούν να έρχονται εδώ και να περιθάλπονται, βεβαίως με το αζημίωτο, προς όφελος και των Ενόπλων Δυνάμεων.

Επανέρχομαι στα στρατιωτικά νοσοκομεία. Κυρία συνάδελφε, νομίζω ότι θίξατε μία πολύ σημαντική έννοια, αυτή της διακλαδικότητας. Θα αναφέρω ένα παράδειγμα: Από το Στρατιωτικό Νοσοκομείο Θεσσαλονίκης μπορούμε να διαθέτουμε γιατρούς σε διάφορα πολιτικά νοσοκομεία -στην Ξάνθη, στην Κομοτηνή, στις Σέρρες- δεν μπορούμε να κάνουμε το αντίστοιχο, μεταξύ στρατιωτικών νοσοκομείων. Αυτό ήταν και το πρόβλημα, το οποίο δημιουργήθηκε, μεταξύ άλλων- και στο Στρατιωτικό Νοσοκομείο.

Γι’ αυτόν τον λόγο, με το νομοσχέδιο, το οποίο παρουσιάσαμε στο Υπουργικό Συμβούλιο -και μπορώ να εκφράσω και τη βεβαιότητα ότι θα υπερψηφιστεί από τη μεγάλη πλειοψηφία αυτής της Αίθουσας- δίνουμε αυτήν τη δυνατότητα της διακλαδικότητας, έτσι ώστε να καλύπτουμε ανάγκες και να αποτρέπουμε τέτοιου είδους κινδύνους.

Με αυτόν τον τρόπο θα υπάρχει, στην ουσία, μια διακλαδική δυνατότητα στελέχωσης αυτών των νοσοκομείων, διακλαδική χρήση των υγειονομικών υπηρεσιών, όπου υπάρχει αυτή η ανάγκη.

Επίσης, για πρώτη φορά τα στρατιωτικά νοσοκομεία αποκτούν μια οικονομική αυτοτέλεια –προϋπολογισμό- έτσι ώστε να γνωρίζουν πολύ καλά ποια είναι τα έσοδά τους και ποιες είναι οι δαπάνες τους και να μην έχουμε δυστυχώς το φαινόμενο, το οποίο παρατηρείται διαχρονικά, όπου ο μεν ΕΟΠΥΥ χρωστάει στα νοσοκομεία, τα δε στρατιωτικά νοσοκομεία να χρωστάνε στους προμηθευτές τους.

Επίσης, μια ανορθολογική διαχείριση του προσωπικού, η οποία εδραζόταν σε διάφορα εμπόδια διαχειριστικά και διαδικαστικά, αλλά και στο μη λειτουργικό θεσμικό πλαίσιο της ανέλιξης τους, στην ουσία γιατρεύονται μέσα από αυτό το νομοσχέδιο και θεωρούμε ότι μαζί με τις υπόλοιπες μνείες που θα γίνουν και τις -κατά τη γνώμη μας- σωστές διατάξεις και για την εξέλιξη του προσωπικού, αλλά και για τις παρεχόμενες υπηρεσίες, πραγματικά κάνουμε μια μεταρρύθμιση στον χώρο που την έχει ανάγκη.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχω την τιμή να ανακοινώσω στο Σώμα ότι ο Υπουργός Δικαιοσύνης, διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 11-11-2024:

Ποινική δικογραφία που αφορά στον πρώην Υπουργό Οικονομίας, Ανάπτυξης και Τουρισμού Γεώργιο Σταθάκη, στον πρώην Υπουργό Οικονομίας και Ανάπτυξης Δήμο Παπαδημητρίου, στον πρώην Υπουργό Οικονομίας και Ανάπτυξης Ιωάννη Δραγασάκη και στον πρώην Υπουργό Ανάπτυξης και Επενδύσεων Σπυρίδωνα Άδωνι Γεωργιάδη.

Συνεχίζουμε με τη δεύτερη με αριθμό 129/30-10-2024 επίκαιρη ερώτηση πρώτου κύκλου του Ανεξάρτητου Βουλευτή Κιλκίς κ. Πέτρου Παππάπρος τον Υπουργό Εθνικής Άμυνας με θέμα: «Θέσπιση Ειδικής Μεταθετικότητας με Κριτήριο τα Έτη Πραγματικής Υπηρεσίας».

Κύριε Παππά, έχετε τον λόγο.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, όπως καλά γνωρίζετε και γνωρίζουμε όλοι, οι στρατιωτικοί λόγω των συχνών μεταθέσεων και της εναλλαγής τόπων διαμονής και κατοικίας αναγκάζονται να βιώνουν ένα συνεχές καθεστώς ανασφάλειας, καθώς και ψυχολογικής αλλά και σωματικής καταπόνησης και μάλιστα, να βρίσκονται στη δυσάρεστη θέση οι παντρεμένοι να εκριζώνουν μέλη των οικογενειών τους από την προηγούμενη κατοικία τους, το περιβάλλον εργασίας του ή της συζύγου και το σχολικό περιβάλλον των τέκνων τους.

Είναι βίωμα όλων των οικογενειών των στρατιωτικών ότι η οικογενειακή συνοχή διαταράσσεται και αυτό έχει άμεσο αντίκτυπο στην ενότητα της οικογένειας, επιφέροντας κλονισμό της έγγαμη σχέσης με επακόλουθο ακόμα και τη λύση του γάμου, με σοβαρές επιπτώσεις στον ψυχισμό των παιδιών.

Επιπροσθέτως, γνωρίζουμε πλέον όλοι ότι οι συνεχείς μεταθέσεις των στρατιωτικών έχουν συντελέσει στην υποβολή ικανού αριθμό παραιτήσεων αλλά και αιτήσεων πρόωρης αποστρατείας όλων των θεσμών των Ενόπλων Δυνάμεων και έχουν συμβάλει στην αισθητή πτώση στις βάσεις εισαγωγής, καθώς και στις κενές θέσεις στις στρατιωτικές σχολές.

Με βάση αυτά σας ρωτώ, κύριε Υπουργέ -και θα επανέλθω και σε άλλα στοιχεία- ως ένα πρώτο μέτρο απέναντι στην απαρέσκεια που δείχνουν οι νέοι σε στρατιωτικές σχολές, απέναντι στο κύμα παραιτήσεων και πρόωρων αποστρατειών που παρατηρείται στις Ένοπλες Δυνάμεις, προτίθεται το Υπουργείο Εθνικής Άμυνας να νομοθετήσει, ώστε τα στελέχη του να μετατίθενται και να υπηρετούν υποχρεωτικά στον τόπο προτίμησής τους, μετά από την παρέλευση ικανού χρονικού διαστήματος υπηρέτησης, δηλαδή στα τριάντα έτη πραγματικής υπηρεσίας; Αφού έχουν υπηρετήσει τριάντα χρόνια και έχουν μετατεθεί σε όλη τη χώρα και παντού, δεν δικαιούνται αυτοί οι άνθρωποι να μείνουν στα τελευταία χρόνια της θητείας τους εκεί όπου είναι ο τόπος συμφερόντων τους;

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Εθνικής Άμυνας, κ. Ιωάννης Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ, κύριε Πρόεδρε.

Κύριε συνάδελφε, το σύστημα μεταθέσεων, αλλά και των αντίστοιχων υπηρεσιακών μεταβολών στις Ένοπλες Δυνάμεις της πατρίδας μας διέπεται κατά προτεραιότητα από ένα αντικειμενικό διαδικαστικό σύστημα, το οποίο περιέχει υπηρεσιακά κατά πρώτον, κοινωνικά, αλλά και αντικειμενικά κριτήρια. Και όλα αυτά βεβαίως, προσμετρώνται στις αποφάσεις των επιτελείων, προκειμένου ένα στέλεχος να μπορεί να μετατεθεί, αναλόγως και το τι δηλώνει και ως τόπο συμφέροντος.

Και βεβαίως, νομίζω θα συμφωνήσουμε και συμφωνούμε σε αυτή την Αίθουσα, ότι το πρώτιστο που αφορά τον ιδιαίτερο χώρο των Ενόπλων Δυνάμεων είναι το να διατηρείται η μαχητική ικανότητα του Στρατού, της Αεροπορίας και του Ναυτικού σε ύψιστο επίπεδο και βεβαίως, ταυτόχρονα να υπάρχει και μια διαφάνεια και αξιοκρατία και δικαιοσύνη, όσον αφορά τη διοίκηση και την αξιοποίηση του προσωπικού.

Και νομίζω ότι έχει καταστεί κοινός τόπος, ειδικά τα τελευταία χρόνια, ότι τουλάχιστον το σύστημα μεταθέσεων των αξιωματικών, υπαξιωματικών, με βάση μια συγκεκριμένη μοριοδότηση, η οποία υπάρχει και πάντα με βάση και τις επιχειρησιακές ανάγκες των επιτελείων, είναι αρκετά αντικειμενικό, αρκετά αξιόπιστο και αρκετά διαφανές.

Να σας πω μάλιστα ότι ιδιαίτερα στον νόμο και συγκεκριμένα στον ν.388/2010, αλλά και στην αντίστοιχη υπουργική απόφαση, η οποία είχε εκδοθεί το 2021, προβλέπονται ταυτόχρονα, πέρα από αυτό το αντικειμενικό σύστημα που σας περιέγραψα προηγουμένως, σαφή και ειδικά κριτήρια για κάποιες κατηγορίες στελεχών, έτσι ώστε, όχι μόνο να μην αναιρούνται, αλλά στην ουσία να εξασφαλίζονται τα συνταγματικά τους δικαιώματα, αλλά και να προστατεύονται έννομα αγαθά, όπως είναι η οικογενειακή γαλήνη, η υγεία και βεβαίως και το ζήτημα γενικότερα της οικογένειας.

Συγκεκριμένα, υπάρχουν προβλέψεις ειδικής μεταθετικότητας για στελέχη, οι οποίοι είναι πολύτεκνοι, τρίτεκνοι, είναι γονείς μονογονεϊκών οικογενειών, στελέχη τα οποία επιμελούνται μέλη που είναι άτομα με ειδικές ανάγκες ή που αντιμετωπίζουν και οι ίδιοι κάποιο πρόβλημα και παράλληλα έχουν θεσμοθετηθεί και κάποιες ειδικές διατάξεις και ζητήματα που αφορούν για παράδειγμα, αιτήματα συνυπηρέτησης μεταξύ στελεχών εντός των Ενόπλων Δυνάμεων, ζητήματα που αντιμετωπίζουν στις ανάγκες φοίτησης και σπουδές των τέκνων, όπως επίσης και ζητήματα που αφορούν περιπτώσεις επιστροφής από άδεια τοκετού, κύησης και ανατροφής τέκνου.

Θα επανέλθω όμως, κύριε συνάδελφε, για να πω ότι πέρα από αυτές τις ειδικές προβλέψεις που σας είπα, δεν πρέπει να ξεχνάμε ότι στο τέλος της ημέρας, η ιδιότητα του στρατιωτικού, μια πολύ δύσκολη ιδιότητα και λειτούργημα, είναι συνυφασμένη με τις μεταθέσεις, οι όποιες μεταθέσεις προκύπτουν από τις επιχειρησιακές ανάγκες των επιτελείων, έτσι ώστε να κρατάμε το αξιόμαχο των Ενόπλων Δυνάμεων στο υψηλότερο δυνατό επίπεδο.

Βεβαίως, όλα αυτά είναι συνυφασμένα με τη φύση του στρατιωτικού λειτουργήματος. Παρ’ όλα αυτά, υπάρχουν οι μέριμνες που σας είπα προηγουμένως και εφόσον μπορούμε να δούμε περαιτέρω βελτιώσεις σε αυτό το σύστημα, είμαστε διατεθειμένοι να το κάνουμε. Θεωρούμε ότι είναι επαρκές το μέχρι στιγμής σύστημα, αλλά σε κάθε περίπτωση μπορούμε να δούμε και κάποιες ειδικότερες περιπτώσεις, προφανώς πάντα στο πλαίσιο της κοινωνικής πολιτικής των Ενόπλων Δυνάμεων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, για να είμαι ειλικρινής περίμενα μια πιο γενναιόδωρη και μια σαφέστερη δέσμευση, σε σχέση με το αίτημα -και γνωρίζετε ότι είναι αίτημα πάγιο- των ομοσπονδιών των στρατιωτικών μετά από τα τριάντα χρόνια της μάχιμης υπηρεσίας να μένουν κοντά στον τόπο διαμονής τους, ειδικά όταν έχουμε φαινόμενα οικογενειών που διαλύονται και τόσες αποστρατείες αλλά και το φετινό πολύ θλιβερό φαινόμενο οι στρατιωτικές σχολές μας των αξιωματικών και των υπαξιωματικών να μην έχουν επαρκή στελέχωση, ακριβώς γιατί τα νέα παιδιά δεν θέλουν να φοιτούν σε στρατιωτικές σχολές.

Δεδομένων των δύσκολων συνθηκών που επικρατούν στην κοινωνία με το κύμα ακρίβειας που έχει επηρεάσει τις τιμές της στέγης, της διαβίωσης, θα ήθελα μια σαφέστερη δέσμευση από εσάς για το χρονοδιάγραμμα εφαρμογής ενός δίκαιου μέτρου, της κατάργησης δηλαδή των μεταθέσεων, στο προσωπικό των Ενόπλων Δυνάμεων μετά τα τριάντα έτη.

Γνωρίζετε σίγουρα καλά τα πολλά αιτήματα και τις πιεστικές συνθήκες τις οποίες αντιμετωπίζουν οι στρατιωτικοί στη χώρα μας. Τα πανάκριβα ενοίκια των κατοικιών, η αδυναμία εξεύρεσης στέγης, η ελλειμματική προσφορά στέγης στα στρατιωτικά οικήματα ιδίως στους υπαξιωματικούς των Ενόπλων Δυνάμεων, η ανεργία που πλήττει τις γυναίκες μητέρες ανήλικων τέκνων, που δημιουργεί διαιρεμένες οικογένειες σε όλη την Ελλάδα, όπου σε όλη την οικογένεια μπαίνει ένας μόνο στην πραγματικότητα μισθός, αυτός του στρατιωτικού, ο οποίος πρέπει να συντηρήσει δύο σπίτια με όλα τα έξοδα τους και τρία τέσσερα στόματα.

Αν βάλει κανείς στην εξίσωση την ακρίβεια, τις χαμηλές απολαβές των στρατιωτικών, τις μισθολογικές αδικίες που υφίστανται και τη μη αποζημίωση της υπερωριακής και τμήματος της νυχτερινής τους εργασίας -επανειλημμένα τα αιτήματα που κάνουν οι στρατιωτικοί σε σχέση με την αποζημίωση της υπερωριακής εργασίας-, η μη λήψη επιδόματος παραμεθορίου σε συγκεκριμένες συνοριακές περιοχές, όπως για παράδειγμα στο Κιλκίς, αλλά και το αλλότριο έργο το οποίο συχνά καλούνται να αναλάβουν οι στρατιωτικοί μας, όπως η συμμετοχή στις δράσεις της πολιτικής προστασίας στις πλημμύρες, στην κατάσβεση πυρκαγιών, αντιλαμβάνεται κανείς, κύριε Υπουργέ, ότι μιλάμε για μια ωρολογιακή βόμβα έτοιμη να εκραγεί. Δεν αποτελεί έκπληξη ότι οι νέοι μας δεν επιλέγουν πλέον να φοιτήσουν σε στρατιωτικές σχολές. Δεν αποτελεί έκπληξη ότι οι περιζήτητες κάποτε στρατιωτικές σχολές, όπως η Σχολή Ευελπίδων, η Σχολή Ικάρων, έχουν όλο και χαμηλότερες βάσεις εισαγωγής και δεν προσελκύουν πλέον τους νέους. Και ας μην γελιόμαστε, όσα οικονομικά κίνητρα και να δοθούν για τη φοίτηση σε σχολές των αξιωματικών και των υπαξιωματικών, όταν οι απόφοιτοί τους κληθούν να αντιμετωπίσουν την πραγματικότητα της ζωής, τις δυσκολίες δηλαδή της δημιουργίας οικογένειας, τη συντήρησή της, χωρίς να έχουν έναν ορίζοντα τέλους στη δύσκολη αυτή νομαδική ζωή, δεν θα υπάρχει φως στον ορίζοντα.

Γι’ αυτό σας καλώ εκτός από τις αυτονόητες δράσεις που πρέπει να αναλάβετε για την ανάταξη των πολλών δυσκολιών που βιώνει το προσωπικό των Ενόπλων Δυνάμεων και δεδομένης αφ’ ενός, της συνταγματικά κατοχυρωμένης από το άρθρο 21 του Συντάγματος προστασίας του θεσμού της οικογένειας ως θεμέλιο της συντήρησης και προαγωγής του έθνους και αφ’ ετέρου, του προστατευτικού για τον εργαζόμενο πνεύματος στο οποίο κινείται το άρθρο 22 του Συντάγματος, το οποίο θέτει στο κράτος την υποχρέωση να μεριμνά για την υλική και ηθική εξύψωση των εργαζομένων αλλά και τις διατάξεις της παραγράφου 1 του άρθρου 9 της Σύμβασης για τα Δικαιώματα του Παιδιού, κύριε Υπουργέ, η οποία εγκρίθηκε το 1992, που λέει ότι τα συμβαλλόμενα κράτη μεριμνούν, ώστε το παιδί να μην αποχωρίζεται από τους γονείς του, να μου δώσετε ένα σαφές πλαίσιο για το πώς και πότε σκοπεύετε να θέσετε ένα τέλος στο μαρτύριο των μεταθέσεων των στρατιωτικών, έστω και μετά από τριάντα έτη πραγματικής υπηρεσίας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, δεν θα επαναλάβω τις ειδικές διατάξεις που είπα και στην πρωτολογία μου. Νομίζω είναι γνωστές και νομίζω ότι σε έναν πολύ μεγάλο βαθμό καλύπτουν και αυτό το κοινωνικό δίχτυ έναντι μιας κατηγορίας -ας το πούμε- εργαζομένων που προφανώς συμπεριλαμβάνονται και αυτοί στον τομέα εργασίας. Προτιμώ να το λέω βεβαίως λειτούργημα, γιατί νομίζω ότι κάποιος ο οποίος επιλέγει να φορέσει το εθνόσημο στο στήθος, να υπερασπιστεί την ακεραιότητα της πατρίδας μας, τα δίκαια της πατρίδας μας και γενικότερα να έχει και τον κοινωνικό ρόλο, τον οποίο επισημάνατε και εσείς στη δευτερολογία σας, πρωτίστως το κάνει ακριβώς για την αγάπη προς την πατρίδα, για την αγάπη προς το κοινωνικό σύνολο.

Προφανώς, όμως, είναι πολύ σημαντικό και ως πολιτεία έχουμε την υποχρέωση να παρέχουμε όσο το δυνατόν μεγαλύτερη ασφάλεια σε μία σειρά από ζητήματα μέριμνας προσωπικού. Αυτό μπορώ να σας πω ότι είναι μια βασική μας προτεραιότητα.

Σας, θυμίζω, κύριε συνάδελφε, ότι μία από τις πρόδρομες προτεραιότητες ως τωρινή ηγεσία πολιτική του Υπουργείου Εθνικής Άμυνας είναι το μεγάλο οικιστικό πρόγραμμα, το οποίο έχουμε ήδη ξεκινήσει, ξεκινώντας από τον Έβρο και τα νησιά του ανατολικού Αιγαίου -επτακόσιες κατοικίες προς τα στελέχη μας-, έτσι ώστε να μπορέσουμε να αντιμετωπίσουμε το μείζον οικιστικό ζήτημα, το οποίο βεβαίως το έχει όλη η κοινωνία, αλλά παραπάνω οι στρατιωτικοί μας που καλούνται να μετατεθούν ανά δύο ή τρία χρόνια σε διάφορες μονάδες. Αυτά τα οικήματα, από τα οποία -ανοίγω μία παρένθεση- το 15% θα πηγαίνει για κοινωνικούς σκοπούς, για τον γιατρό, τον δάσκαλο, τον καθηγητή οι οποίοι επίσης αντιμετωπίζουν το ίδιο ζήτημα όταν παίρνουν μετάθεση σε τέτοιες περιοχές, σταδιακά θα επεκταθεί στις τρεις χιλιάδες κατοικίες την επόμενη πενταετία. Αυτό θα έχει ως αποτέλεσμα να καλύψουμε σχεδόν το σύνολο των αναγκών των στελεχών μας, ανδρών και γυναικών, για τις μεταθέσεις τους.

Με αυτόν τον τρόπο, λοιπόν, ένα από τα βασικά ζητήματα-αιτίες, που όντως παρατηρείται όσον αφορά τις παραιτήσεις, θεωρούμε ότι θα εξαλειφθεί.

Ταυτόχρονα -το απάντησα και στη συνάδελφο κ. Βολουδάκη προηγουμένως- μόλις την προηγούμενη εβδομάδα στο Υπουργικό Συμβούλιο παρουσιάσαμε μία πραγματική μεταρρύθμιση για την υγειονομική κάλυψη των στελεχών μας, ανδρών και γυναικών, στις Ένοπλες Δυνάμεις, όπως επίσης και για τη σταδιοδρομική εξέλιξη των γιατρών μας, των νοσηλευτών μας, των ψυχολόγων, που επίσης αποτελεί και αυτό μέρος της απαραίτητης φροντίδας που πρέπει να έχει η πολιτεία προς αυτά τα στελέχη.

Θα μπορούσα να αναφερθώ και σε μια άλλη σειρά ζητημάτων, όπως στους βρεφονηπιακούς σταθμούς, που αυτή τη στιγμή τους επεκτείνουμε σε ολόκληρη την Ελλάδα, στο γεγονός ότι τους παρέχουμε μια σειρά από υπηρεσίες όσον αφορά την ανακούφιση και την αναψυχή τους και τις διακοπές τους, αλλά μην μπω σε λεπτομέρειες.

Αυτές, λοιπόν, είναι μέριμνες που θεωρούμε ότι σε συνδυασμό με τις διατάξεις για τις ειδικές κατηγορίες, που σας προανέφερα και στην πρωτολογία μου, θα μπορούμε να κάνουμε μια ανάσχεση αυτού του ζητήματος, του υπαρκτού, του μεγάλου των Ενόπλων Δυνάμεων. Όμως, το να βάλουμε ένα ειδικό καθεστώς μεταθετικότητας με μόνο κριτήριο τα τριάντα χρόνια ή κάποιο άλλο όριο, το οποίο ενδεχομένως μπορούμε να συμφωνήσουμε, δυστυχώς έρχεται σε αντίθεση με τις πραγματικές ανάγκες των επιτελείων, των αναγκών τις οποίες έχουν οι ίδιοι οι ειδικοί -που είναι τα επιτελεία- στην ουσία αναγνωρίσει. Δεν μπορούμε σε αυτή την περίπτωση, μπρος στο μεγάλο εθνικό ζήτημα και καθήκον να υπηρετήσουν οι συγκεκριμένοι άνθρωποι σε συγκεκριμένες περιοχές, να βάζουμε και διάφορους «κόφτες», που ενδεχομένως να δημιουργήσουν πρόβλημα στο αξιόμαχο των Ενόπλων Δυνάμεων.

Θεωρώ, λοιπόν -και κλείνω με αυτό-, κύριε συνάδελφε, ότι όλο αυτό το πλέγμα ρυθμίσεων είναι επαρκέστατο. Προφανώς, αν δούμε ότι υπάρχουν περιθώρια και για βελτιώσεις στο ζήτημα των μεταθέσεων, εδώ είμαστε να το συζητήσουμε, αλλά το να μπει ένα οριζόντιο μέτρο θεωρούμε ότι θα είναι προς την αντίθετη κατεύθυνση, σε σχέση με αυτό που τουλάχιστον όλοι θέλουμε να συμβεί στις Ένοπλες Δυνάμεις.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Δεν θα συζητηθούν οι υπ’ αριθμόν 142/4-11-2024, 143/4-11-2024, 144/4-11-2024 και 146/4-11-2024 επίκαιρες ερωτήσεις, κατόπιν συνεννόησης των Βουλευτών με το αρμόδιο Υπουργείο.

Επίσης, ο Βουλευτής κ. Σταύρος Καλαφάτης ζητεί άδεια ολιγοήμερης απουσίας στο εξωτερικό από 14 έως 18 και από 20 έως 23 Νοεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Η Βουλευτής κ. Ευτυχία Αχτσιόγλου ζητεί άδεια ολιγοήμερης απουσίας στο εξωτερικό από 13 έως 15 Νοεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Η Βουλευτής κ. Ουρανία Θρασκιά ζητεί άδεια ολιγοήμερης απουσίας στο εξωτερικό από 13 έως 17 Νοεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Τέλος, ο Βουλευτής κ. Θεοχάρης Θεοχάρης ζητεί άδεια ολιγοήμερης απουσίας στο εξωτερικό από 12 έως 16 Νοεμβρίου 2024.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, θα διακόψουμε για λίγα λεπτά. Με ενημέρωσαν ότι ο κύριος Υπουργός έρχεται.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με τη συζήτηση της πρώτης με αριθμό 131/30-10-2024 επίκαιρης ερώτησης δεύτερου κύκλου του Ανεξάρτητου Βουλευτή Κερκύρας κ. Αλέξανδρου Αυλωνίτη προς τον Υπουργό Υγείας, με θέμα: «Τραγική υποστελέχωση στην Παθολογική Κλινική του Νοσοκομείου Κέρκυρας».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κύριε Πρόεδρε, λένε εδώ και πολλά χρόνια ότι η Κέρκυρα είναι η ναυαρχίδα του τουρισμού. Εγώ που είμαι κάτοικος φυσικά δεν το πιστεύω.

Συμβαίνει, λοιπόν, ένα εκπληκτικό γεγονός στο Νοσοκομείο της Κέρκυρας. Το Νοσοκομείο της Κέρκυρας εξυπηρετεί εκατόν δέκα χιλιάδες κατοίκους, με τη στατιστική να έχει γίνει πρόσφατα. Και όμως, η Παθολογική Κλινική της Κέρκυρας, εν όψει και του χειμώνα, λειτουργεί μόνο με την παρουσία ενός παθολόγου.

Ο Ιατρικός Σύλλογος της Κέρκυρας, η ΕΓΕΣΥΚ, εδώ και καιρό έχουν καταστήσει γνωστό στην Κυβέρνηση, στους Κερκυραίους, στους μαζικούς φορείς της Κέρκυρας ότι η λειτουργία της Παθολογικής Κλινικής και κατά συνέπεια, όλου του νοσοκομείου -να θυμίσω ότι η Καρδιολογική Κλινική και η Παθολογική ουσιαστικά είναι η καρδιά του νοσοκομείου, επηρεάζοντας και τις άλλες κλινικές- λειτουργεί, λοιπόν, με έναν παθολόγο.

Αντιλαμβάνεστε ότι η ανησυχία είναι έντονη. Όλοι οι φορείς, αλλά και οι κάτοικοι της Κέρκυρας παρακολουθούν σήμερα αυτή εδώ τη συζήτηση με τον Υπουργό -τον οποίο ευχαριστώ που ήρθε- και χαρακτηρίζουν όλη αυτή τη λειτουργία του νοσοκομείου επικίνδυνη. Γι’ αυτό και εν σώματι επισκέφθηκαν τον Εισαγγελέα της Κέρκυρας, δίνοντάς του τις πλήρεις πληροφορίες για το πώς λειτουργεί το νοσοκομείο και ζητώντας του να κινηθεί αρμοδίως, έτσι ώστε να εκλείψουν οι κίνδυνοι που εγκυμονούν για τους ασθενείς της Κέρκυρας.

Έκανα μια περιγραφή, κύριε Πρόεδρε. Αυτή η περιγραφή είναι το τελευταίο σημείο, το τελευταίο άκρο μιας απόλυτης και με γεωμετρική πρόοδο αυξανόμενης, απελπιστικής κατάστασης στο Νοσοκομείο της Κέρκυρας.

Εγώ δεν ήρθα εδώ για να συζητήσω το γενικότερο θέμα της παροχής δημόσιας υγείας στην πατρίδα μου, στην Ελλάδα. Ήρθα να συζητήσω συγκεκριμένες ερωτήσεις και ο κ. Γεωργιάδης, ο Υπουργός της Υγείας, να μας πει, πρώτον, αν με έναν παθολόγο μπορεί να λειτουργήσει μια κλινική που πριν από δύο χρόνια ήταν διπλή -και τελειώνω- τι σκέφτεται να κάνει για να καλύψει αυτό το πρόβλημα, πώς μπορεί να αντιμετωπιστεί η πρόσληψη γιατρών σε μια νησιωτική περιοχή και σε κάθε περίπτωση, εάν επιθυμεί να επισκεφθεί την Κέρκυρα, να είμαι και εγώ φυσικά καλεσμένος, για να του καταδείξω την αλήθεια των ισχυρισμών μου και να προβεί έτσι στις αναγκαίες πολιτικές ενέργειες, για να κλείσει αυτό το θέμα. Μπορεί να απαντήσει σε αυτά τα ερωτήματα;

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Κατ’ αρχάς, πριν πω για την ερώτηση, όπου θα έρθω αμέσως μετά και πολύ αναλυτικά σε αυτά τα οποία με ρωτήσατε, να εξάρω το δημοκρατικό σας ήθος.

Σας άκουσα στις δηλώσεις σας για τις πρόσφατες, πρώην εσωκομματικές εξελίξεις και θέλω να πω ότι το να περιφρουρούμε τις δημοκρατικές διαδικασίες στα κόμματα δεν είναι μόνο ζήτημα εσωκομματικό. Είναι ζήτημα ευρύτερης δημοκρατίας. Και οφείλω να συμφωνήσω μαζί σας ότι αυτό που έγινε στο συνέδριο του ΣΥΡΙΖΑ το Σαββατοκύριακο προκαλεί παντελή απέχθεια σε κάθε άνθρωπο που έχει στοιχειώδη δημοκρατική συνείδηση.

Έρχομαι τώρα ακριβώς στην ερώτησή σας. Κατ’ αρχάς, κλείσατε, λέγοντας: Μπορεί να λειτουργήσει κλινική με έναν παθολόγο; «Όχι», είναι η απάντηση, «σε καμμία περίπτωση». Γι’ αυτό και στις πρώτες προσκλήσεις που έχουμε κάνει έχουμε προκηρύξει μια θέση εσωτερικής παθολογίας Επιμελητού Α΄ για το Νοσοκομείο της Κέρκυρας και ταυτόχρονα, έχουμε ζητήσει να προσλάβουμε και έναν επικουρικό παθολόγο στο Νοσοκομείο Ιωαννίνων, γιατί είναι από τα Γιάννενα, που θα πηγαίνει και θα εργάζεται στην Κέρκυρα, θα καλύπτει και την Κέρκυρα.

Άρα, αυτή τη στιγμή που μιλάμε, εάν όλα έχουν πάει καλά, μέσα στις επόμενες εβδομάδες, το Νοσοκομείο της Κέρκυρας από έναν που έχει απομείνει μετά την παραίτηση του ενός, θα έχει τρεις που θα εξυπηρετούν το νοσοκομείο. Μιλάμε για τον παθολόγο.

Και ξέρετε πάρα πολύ καλά ότι όταν είχαμε την πρόσφατη δυσκολία με την αναρρωτική άδεια που πήρε αυτός ο νέος παθολόγος και ο Διοικητής Υγειονομικής Περιφέρειας και εγώ προσωπικά ασχοληθήκαμε ιδιαίτερα. Προσπαθήσαμε να μετακινήσουμε από τα κοντινά κέντρα υγείας παθολόγους, οι οποίοι αρνήθηκαν να πάνε προφασιζόμενοι ασθένεια. Μετακινήσαμε, λοιπόν, για οχτώ μέρες παθολόγο από την Πάτρα και έχω δώσει εντολή ότι θα υπάρχουν τρεις που θα είναι συνεχώς στο Νοσοκομείο της Κέρκυρας. Κάθε εβδομάδα θα μετακινούμε έναν παθολόγο από την Πάτρα για να καλύπτει και την Κέρκυρα και να μη μένει ποτέ μόνος του ο ένας παθολόγος.

Άρα, στο κεντρικό σας ερώτημα που κλείσατε και είπατε: «Κύριε Υπουργέ, μπορεί να λειτουργήσει το νοσοκομείο με έναν παθολόγο;», σας απαντώ: «Όχι, δεν μπορεί. Έχουμε λάβει ήδη μέτρα για αυτό».

Βεβαίως να πάμε και στην Κέρκυρα και μαζί και προφανώς αν ερχόμουν στην Κέρκυρα, θα σας καλούσα, επειδή όπου πηγαίνω, κύριε Πρόεδρε, πάντα καλώ τους τοπικούς Βουλευτές ασχέτως κόμματος, διότι σέβομαι πολύ τους κοινοβουλευτικούς θεσμούς. Άρα, όταν έρθω στην Κέρκυρα -θα είναι μέσα στις επόμενες κάποιες εβδομάδες, δεν σταματάω και καθόλου, συνέχεια σε κάποιο νοσοκομείο πηγαίνω- ασφαλώς θα σας καλέσω.

Όμως, πριν πω τα γενικά για το νοσοκομείο για να μη χάσω τον χρόνο, στο βασικό ερώτημα για τον παθολόγο και συμφωνούμε ότι με έναν δεν γίνεται και εργαζόμαστε και δουλεύουμε για να μη μείνει ένας και προκηρύξεις έχουμε κάνει. Θα δούμε αν έχει καλυφθεί. Θα σας πω στη δευτερολογία μου. Πιστεύω ότι μάλλον έχει καλυφθεί, απ’ ότι φαίνεται. Και στις προκηρύξεις που θα γίνουν για τις αρχές του 2025 πάλι αν δεν έχει καλυφθεί η θέση, θα προκηρύξουμε στην Κέρκυρα.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Κατ’ αρχάς, κύριε Υπουργέ, αυτό που έγινε στο κόμμα μου και το χαρακτήρισα ως πρόβλημα δημοκρατίας είμαστε υποχρεωμένοι όλοι να τηρούμε τους δημοκρατικούς κανόνες, τον Κανονισμό της Βουλής και το Σύνταγμα. Όμως, είναι ένα εσωτερικό ζήτημα του κόμματός μας. Εγώ ανεξαρτητοποιήθηκα. Μπορεί να πονάω για το κόμμα μου, αλλά όλα αυτά τα οποία έχουν συμβεί πιστεύω ότι μπορούν να οδηγήσουν σε καλυτέρευση του δημοκρατικού μας πολιτεύματος διά των καταγγελιών που έχουν γίνει. Αυτό ως μία απάντηση στην πρώτη σας προσέγγιση επί του θέματος αυτού

Κύριε Υπουργέ, το ότι έρχομαι εδώ σήμερα και σας αναλύω το όλο πρόβλημα είναι διότι πιστεύω ακράδαντα και με τις συνεχείς επισκέψεις μου ότι υπάρχει σοβαρότατος κίνδυνος στο Νοσοκομείο της Κέρκυρας και αυτήν την στιγμή που συζητάμε έχει πραγματοποιηθεί αυτό το οποίο λέτε. Δηλαδή, υπάρχει άλλος ένας παθολόγος, ο οποίος είναι σε αναρρωτική για μεγάλο χρονικό διάστημα, και άλλος ένας ο οποίος εξυπηρετεί τα εξωτερικά ιατρεία. Υπό αυτήν την έννοια, λοιπόν, θα είναι πάντοτε μόνο ένας. Και σας είπα πώς επηρεάζεται και η καρδιολογική κλινική και άλλες κλινικές.

Το μέγιστο θέμα που δεν έχω βρει απαντήσεις στην ασκούμενη πολιτική τη δικιά σας από το Υπουργείο Εξωτερικών είναι πως οι προκηρύξεις που κάνετε για να συμπληρωθούν οι ελλείψεις στο νοσοκομείο, αλλά και σε άλλες δημόσιες υπηρεσίες δεν καθίστανται επιτυχείς, κηρύσσονται άγονες για συγκεκριμένους λόγους και συγκεκριμένες αιτίες.

Και γνωρίζετε πάρα πολύ καλά ότι το ζήτημα της εύρεσης στέγης στα νησιά είναι μέγιστο. Οι τιμές των ενοικίων είναι απλησίαστες. Η ακρίβεια στις περιοχές αυτές είναι επικίνδυνη, θα έλεγα, για την επιβίωση των ανθρώπων.

Αντιλαμβάνεστε, λοιπόν, ότι όσες προκηρύξεις και αν κάνετε, θα έχουμε πάντοτε πρόβλημα στην καρδιολογική κλινική, στην παθολογική κλινική, στη νευρολογική κλινική, που όλες αυτές έχουν πρόβλημα. Απλώς λόγω της επικαιρότητας θεώρησα σκόπιμη την επίκαιρη ερώτηση αυτή να την κάνω για τον έναν παθολόγο στην Παθολογική Κλινική.

Πείτε μου με την απάντησή σας και αναφερόμενος μόνο στο αίτημα για τη συμπλήρωση των κενών, που είναι εννιά οργανικές θέσεις στην παθολογική κλινική, που θα φέρετε έναν ακόμη, πιστεύετε ότι θα λυθεί το πρόβλημα αν δεν χτυπήσουμε τις αιτίες του προβλήματος αυτού, του γενικού προβλήματος της στελέχωσης των κλινικών στα νοσοκομεία όλης της Ελλάδας; Αυτή είναι η απάντηση η οποία μου δίνετε και πραγματικά να φύγω από εδώ με αισιοδοξία και να μεταφέρω στους κατοίκους της Κέρκυρας ότι στη συζήτηση που έκανα με τον κύριο Υπουργό Υγείας πήρα τις διαβεβαιώσεις ότι το νοσοκομείο με τον έναν παθολόγο που θα προσλάβετε θα λειτουργήσει άψογα και όλα θα πάνε καλά;

Έχω παρακολουθήσει εδώ μέσα κατά σύμπτωση άπειρες ερωτήσεις, επίκαιρες ερωτήσεις, και άλλων συναδέλφων και εγώ επανειλημμένα έχω κάνει, οι οποίες έχουν ακριβώς το ίδιο αιτιολογικό, το ίδιο ερώτημα και συνεχίζει το πρόβλημα να υφίσταται. Εάν δεν πάρετε, δηλαδή, σοβαρές αποφάσεις για τέτοιου είδους ζωτικά ζητήματα, όπως είναι η υγεία, ειλικρινά σας λέω πώς είναι δυνατόν η Κυβέρνησή σας να αισθάνεται περήφανη, να νιώθει περήφανη και σε κάθε περίπτωση να παριστάνει την περήφανη;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ολοκληρώνετε, κύριε συνάδελφε.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Άρα, θέλω να σας παρακαλέσω να αναθεωρήσετε αυτή τη θέση, να προβείτε στις αναγκαίες ενέργειες για να επιλυθούν οι αιτίες των προβλημάτων που δεν έρχονται οι γιατροί στα νησιά μας και μόνο τότε θα χαρώ και θα σας πω μπράβο. Προς το παρόν, όμως, λυπάμαι πάρα πολύ για την απάντηση που μου δώσατε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Με συγχωρείτε, κύριε συνάδελφε, μένω έκπληκτος. Εγώ ξεκίνησα λέγοντάς σας μπράβο για το δημοκρατικό σας ήθος και στη συνέχεια σας είπα ότι έχουμε προκηρύξει μια θέση που μάλλον καλύπτεται και παίρνω και άλλον ένα επικουρικό, δηλαδή δύο θέσεις, και εσείς τελικά περίπου με κατηγορήσατε για αυτά που σας είπα και είπατε ότι δεν είστε και καθόλου ευχαριστημένος από την απάντηση.

Με ποιο βασικό επιχείρημα; Ότι έχετε δει κατά το παρελθόν πάρα πολλές σχετικές συζητήσεις για προσλήψεις γιατρών σε άγονες περιοχές και στα νησιά, που έρχονται και επανέρχονται και δεν λύνεται το πρόβλημα και ότι αν δεν πάρω κάποιες σοβαρές αποφάσεις, δεν πρόκειται να λυθεί το πρόβλημα. Αυτό δεν μου είπατε;

Δεν ξέρετε ότι το καλοκαίρι ψήφισα νόμο, νέο θεσμικό πλαίσιο ότι εκδώσαμε κοινή υπουργική απόφαση για εξαιρετικά κίνητρα σε άγονες περιοχές και προκηρύξαμε τις θέσεις με τα εξαιρετικά κίνητρα και ήταν να λήξει η προθεσμία στις 8 Νοεμβρίου και έχουμε δώσει προθεσμία μέχρι 13 Νοεμβρίου για να βγάλουμε τους οριστικούς πίνακες με τα νέα πολύ σοβαρά κίνητρα που βγάλαμε για τις άγονες περιοχές και για τα οποία δεν ξέρετε μέχρι τώρα αν έχουν επιτυχία ή όχι, γιατί ήταν η πρώτη προκήρυξη που έγινε με τα νέα μέτρα. Άρα, πώς προδικάζετε αν έχουν επιτυχία ή όχι και με κατηγορείτε πριν ξέρετε το αποτέλεσμα; Να σας πω γιατί; Γιατί θέλετε να κάνετε στείρα αντιπολίτευση και τσάμπα πήγαν και τα εύγε που σας είπα.

Πάμε, λοιπόν, να δούμε τώρα τι λένε τα στοιχεία, γιατί σας είπα ότι η πολιτική είναι εφαρμοσμένη τέχνη. Δεν είναι να τσακωνόμαστε. Γιατί δώσαμε παράταση και πήγαμε από τις 8 Νοεμβρίου στις 13; Για ποιον λόγο; Ξέρετε ποιος είναι ο λόγος; Λόγω πολύ αυξημένης ζήτησης.

Ακούστε, λοιπόν, τα νούμερα από την υπηρεσία πριν έρθω εδώ. Προκηρύξαμε διακόσιες εβδομήντα θέσεις για τις άγονες περιοχές, αυτές που προκηρύσσονταν και ξανά προκηρύσσονταν και ξανά προκηρύσσονταν και έβγαιναν άγονες -σωστά το είπατε- επί σειρά ετών. Όμως, αυτές που προκηρύξαμε με τα 600 ευρώ τον μήνα επιπλέον έσοδο και με όλα τα άλλα κίνητρα που ψηφίσαμε το καλοκαίρι και βγάλαμε την ΚΥΑ.

Σας διαβάζω από την υπηρεσία τα νούμερα για να μην τα πω λάθος: Σήμερα για τις διακόσιες εβδομήντα θέσεις έχουμε διακόσιες εξήντα πέντε οριστικοποιημένες αιτήσεις και άλλες εκατόν δεκατρείς σε εκκρεμότητα, όπου ελέγχει η υπηρεσία τα δικαιολογητικά. Δηλαδή, έχουμε για διακόσιες εβδομήντα θέσεις μέχρι αυτήν την στιγμή που μιλάμε -απομένουν ακόμα τρεις μέρες- έχουμε τριακόσιες εβδομήντα οκτώ αιτήσεις. Θα μπορώ να σας πω την Παρασκευή ακριβώς τι έγινε και με τη θέση της Κέρκυρας. Πάντως οι διακόσιες εξήντα πέντε θέσεις, από ότι πληροφορήθηκα, υπάρχει ενδιαφερόμενος με νόμιμα δικαιολογητικά παθολογίας για Επιμελητή Α΄ για το νοσοκομείο Κερκύρας.

Ερώτηση: Εσείς που ζητάτε παθολόγο, εγώ σας ανακοινώνω ότι πήρα τον παθολόγο. Σας λέω ότι εκτός από τον παθολόγο που πήρα χάρη στα κίνητρα που βάλαμε γιατί πριν προκηρύσσαμε και κανείς δεν ερχόταν, έχω δώσει εντολή να πάρουμε κι έναν τρίτο παθολόγο επικουρικό από τα Γιάννενα. Και σας είπα ότι εκτός από τον επικουρικό που πήραμε από τα Γιάννενα, έχω δώσει εντολή από την Πάτρα να πηγαίνει και ένας την εβδομάδα μέχρι να μονταριστεί το σύστημα. Και η απάντησή σας είναι ότι «με λύπησε η απάντηση που μου δώσατε». Τι άλλο θέλετε, δηλαδή; Γατί ήρθατε στη Βουλή; Για ποιον λόγο; Απλώς για να κάνετε αντιπολίτευση; Για να κάνετε αντιπολίτευση ήρθατε εδώ πέρα;

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Είναι εννιά οι θέσεις.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Πάμε, λοιπόν, να δούμε λίγο τι έχει γίνει με το Νοσοκομείο Κερκύρας για να ξέρει ο κόσμος, γιατί θα μας τρελάνετε στο τέλος.

Στο νοσοκομείο της Κέρκυρας, λοιπόν, οι λειτουργικοί δείκτες του πρώτου ενιάμηνου του 2023 με το πρώτο ενιάμηνο του 2024 -για να δούμε αν το νοσοκομείο πηγαίνει προς τα εμπρός ή προς τα πίσω- 47,35% περισσότεροι ασθενείς εξετάστηκαν στα Τακτικά Εξωτερικά Ιατρεία το 2024 σε σχέση με το 2023. Συγκεκριμένα, οκτώ χιλιάδες εκατόν δεκατρείς εξετάσθηκαν το πρώτο ενιάμηνο του 2024 έναντι πέντε χιλιάδων πεντακοσίων έξι το πρώτο ενιάμηνο του 2023, 11,52% περισσότεροι ασθενείς εξετάστηκαν στο Τμήμα Επειγόντων Περιστατικών, δεκατέσσερις χιλιάδες τετρακόσιοι εβδομήντα οκτώ στα ΤΕΠ από δώδεκα χιλιάδες εννιακόσιους ογδόντα δύο.

Ο προϋπολογισμός εξόδων, των δαπανών, έχει αυξηθεί από τα 16 εκατομμύρια το 2019 επί ΣΥΡΙΖΑ, του πρώην κόμματός σας δηλαδή, στα 19 εκατομμύρια το 2024. Δηλαδή, έχει αύξηση 14%. Έχουμε, λοιπόν, μεγαλύτερο προϋπολογισμό, περισσότερο προσωπικό.

Έχουμε έργα Ταμείου Ανάκαμψης, συνολικού ύψους 1,7 εκατομμύρια ευρώ και συγκεκριμένα αναβάθμιση τμήματος του μαιευτηρίου, επισκευαστικές εργασίες στο κτήριο του τμήματος ενηλίκων, αναβάθμιση και επισκευή των τριών κτηρίων των δομών ψυχιατρικού τομέα, αντικατάσταση τριών πύργων ψύξης και αναδιαρρύθμιση στον χώρο της Μονάδας Οξέων Περιστατικών τού Ψυχιατρικού Τμήματος.

Έχουμε ως προς το προσωπικό, τον Ιούλιο του 2019 με τον Ιούλιο του 2024, συν δέκα γιατρούς, συν δεκαέξι νοσηλευτές, συν έξι λοιπό προσωπικό, κ.λπ.. Έχουν προκηρυχθεί, πράγματι, εβδομήντα θέσεις εκ των οποίων οι τριάντα τρεις απέβησαν άγονες -αυτό που λέγατε πριν, αυτό είναι αληθές- και έχουμε βάλει δύο θέσεις στην τελευταία προκήρυξη. Η μία είναι παθολογίας, η άλλη είναι ακτινολογίας και φαίνεται ότι έχουν καλυφθεί, όπως σας είπα προηγουμένως. Έχουμε προκηρύξει πενήντα πέντε θέσεις νοσηλευτικού και δεκατρείς λοιπού προσωπικού, που έχουν επίσης θέση προς κατανομή του ΑΣΕΠ.

Με συγχωρείτε, κύριε συνάδελφε, το νοσοκομείο πάει καλύτερα απ’ ό,τι το 2019. Γιατί κατεβήκατε με τον ΣΥΡΙΖΑ, αν θεωρούσατε ότι το νοσοκομείο είναι τόσο χάλια; Διότι αν ήταν χάλια το νοσοκομείο σήμερα, να το δεχθώ το επιχείρημά σας ότι είναι χάλια το νοσοκομείο. Ε, τώρα που έχει πιο πολλά λεφτά, περισσότερο προσωπικό και κάνουμε και περισσότερες προσλήψεις, είναι προφανώς καλύτερα απ’ ό,τι το 2019. Άρα, για ποιον λόγο κατεβήκατε με τον ΣΥΡΙΖΑ και το μετανιώσατε κιόλας και φύγατε τώρα; Άρα, κάτι κάνατε λάθος.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Αυτά τα πιστεύετε, έτσι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Υγείας):** Άρα είναι απολύτως προφανές ότι το νοσοκομείο τώρα πάει καλύτερα απ’ ό,τι το 2019 και με την επιτυχία των προσκλήσεων που κάνουμε τώρα θα πάει ακόμα καλύτερα.

Ευχαριστώ πολύ.

**ΑΛΕΞΑΝΔΡΟΣ - ΧΡΗΣΤΟΣ ΑΥΛΩΝΙΤΗΣ:** Με κάνετε ευτυχισμένο! Θα τα μεταφέρω!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 141/4-11-2024 επίκαιρη ερώτηση πρώτου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Δικαιοσύνης με θέμα: «Οι οφειλές της Γερμανίας προς την Ελλάδα, η Απόφαση της Ολομέλειας του Αρείου Πάγου για το Δίστομο και η πρόσφατη επίσκεψη του Προέδρου της Γερμανίας κ. Στάινμαγερ στην Ελλάδα».

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ, κύριε Μπούγα, θα ήθελα να σας ενημερώσω ότι τη συνεδρίαση παρακολουθούν από τα θεωρεία της Βουλής οι δύο κόρες του εθνικού μας ήρωα, του Λάκη Σάντα, που κατέβασε τη σβάστικα από την Ακρόπολη στις 30 προς 31 Μαΐου του 1941 μαζί με τον Μανώλη Γλέζο, η Αλεξάνδρα Σάντα και η Γεωργία Σάντα.

Παρακολουθούν, επίσης, άνθρωποι που ενεργοποιούνται στον αγώνα για τη διεκδίκηση των γερμανικών οφειλών με εμβληματική δράση, η κ. Δέσποινα Σάρδη, ο κ. Χρήστος Οικονόμου, ο κ. Μάριος Μέγερ Σούσης Πρόεδρος των Θυμάτων Ολοκαυτώματος στη χώρα μας, ο Δήμαρχος Διστόμου κ. Γιάννης Σταθάς και οι δύο Αντιδήμαρχοι Αράχωβας Διστόμου, ο κ. Παναγιώτης Δημάκας και η κ. Τσαούση Σωτηρία. Επίσης, παρευρίσκεται ο κ. Παναγιώτης Χονδρός, επίσης από το Δίστομο, γνωστός καλλιτέχνης και ενεργοποιούμενος στη διαδικασία της διεκδίκησης των γερμανικών οφειλών.

Η απάντησή σας, συνεπώς, στην ερώτηση που καταθέτω στον Υπουργό Δικαιοσύνης και έρχεστε για να την απαντήσετε, να ξέρετε ότι δίδεται όχι μόνον σε εμένα, αλλά στους παρισταμένους και τις παριστάμενες. Δίδεται, όμως, κυρίως στον ελληνικό λαό που περιμένει απαντήσεις γιατί ογδόντα χρόνια μετά την απελευθέρωση της πατρίδας μας από τον ναζιστικό ζυγό δεν έχουν γίνει τα δέοντα για να καταβληθούν από τη Γερμανία, από το γερμανικό κράτος, προς τη χώρα μας, προς την Ελλάδα, προς την πατρίδα μας, οι οφειλόμενες αποζημιώσεις-επανορθώσεις, η αποκατάσταση των καταστροφών, η αποπληρωμή του αναγκαστικού κατοχικού δανείου και, βεβαίως, γιατί δεν έχει δρομολογηθεί η επιστροφή των κλεμμένων αρχαιολογικών θησαυρών.

Η ερώτησή μου θίγει ένα θέμα που πονάει πάρα πολύ. Και πονάει πάρα πολύ ιδίως όταν γίνεται λόγος για την ανεξάρτητη δικαιοσύνη από κυβερνήσεις οι οποίες θέλουν να χρησιμοποιούν τη δικαιοσύνη ως μακρύ χέρι ή ως φερετζέ. Υπάρχει από τις 13 Απριλίου του 2000 η αμετάκλητη απόφαση της Ολομέλειας του Αρείου Πάγου, του ανωτάτου δικαστηρίου πολιτικής και ποινικής δικαιοσύνης, που έχει κρίνει ότι το γερμανικό κράτος οφείλει να αποζημιώσει τους Διστομίτες, τους απογόνους, τους συγγενείς, αλλά και τους επιζώντες και επιβιώσαντες μέχρι σήμερα για τις θηριωδίες, γι’ αυτό το τρομερό ολοκαύτωμα του Διστόμου στις 10 Ιουνίου, γι’ αυτή τη φοβερή πληγή, το τραύμα, στην ιστορία μας.

Η πρωτόδικη απόφαση του Πρωτοδικείου Λιβαδειάς εκδόθηκε το 1995. Κοντεύουμε τριάντα χρόνια, κύριε Υφυπουργέ, και αυτή η απόφαση αντί να εκτελεστεί με τυμπανοκρουσίες, καθίσταται αντικείμενο άρνησης και στρεψοδικίας από πλευράς του γερμανικού κράτους, το οποίο λέει ανερυθρίαστα: «Δεν πληρώνω για τις θηριωδίες, δεν καταβάλλω τα οφειλόμενα». Και μολονότι το Υπουργείο Δικαιοσύνης επί προηγούμενης κυβέρνησης και επί Υπουργίας Κοντονή δρομολόγησε τη διαδικασία ηλεκτρονικών πλειστηριασμών για να εκτελούνται αποφάσεις για κάθε είδους οφειλή κατά οποιουδήποτε μικροοφειλέτη από τα funds και τις τράπεζες, για την εκτέλεση αυτής της ιστορικής απόφασης σε βάρος του γερμανικού κράτους που λέει «Δεν πληρώνω», το Υπουργείο Δικαιοσύνης της Ελλάδας και οι Υπουργοί διαχρονικά ορθώνουν τείχος προστασίας του γερμανικού κράτους και εμποδίζουν την εκτέλεση της δικαστικής απόφασης, εμποδίζουν δηλαδή τη δικαίωση των θυμάτων.

Ξέρετε πάρα πολύ καλά ότι κατά τον Κώδικα Πολιτικής Δικονομίας, για τα ξένα κράτη και μόνον, για να εκτελεστεί δικαστική απόφαση της ελληνικής δικαιοσύνης χρειάζεται η υπογραφή του Έλληνα Υπουργού Δικαιοσύνης. Και ξέρετε πολύ καλά ότι από το 2000 μέχρι σήμερα έχουν περάσει, δυστυχώς, πάμπολλοι Υπουργοί Δικαιοσύνης οι οποίοι δεν έχουν θέσει αυτήν την υπογραφή: Σταθόπουλος Μιχαήλ, Πετσάλνικος Φίλιππος, Παπαληγούρας Αναστάσιος, Χατζηδάκης Σωτήριος, Δένδιας Νικόλαος, Καστανίδης Χάρης, Παπαϊωάννου Μιλτιάδης, Γεραρής Χρίστος, Ρουπακιώτης Αντώνης, Αθανασίου Χαράλαμπος, Παρασκευόπουλος Νικόλαος, Παπαγγελόπουλος Δημήτριος, Κοντονής Σταύρος, Καλογήρου Μιχάλης, Τσιάρας Κώστας, Φλωρίδης Γιώργος ο σημερινός.

Το γερμανικό κράτος κομπάζει στη γερμανική βουλή ότι οι Έλληνες Υπουργοί Δικαιοσύνης και οι ελληνικές κυβερνήσεις έχουν εγγυηθεί ότι δεν θα τεθεί αυτή η υπογραφή.

Με δεδομένο ότι επισκέφθηκε τη χώρα μας πριν από δύο εβδομάδες ο Πρόεδρος της Γερμανίας κ. Σταϊνμάιερ και ισχυρίστηκε προκλητικά ότι το θέμα των γερμανικών οφειλών είναι νομικά κλειστό και δεν βρέθηκε ούτε Πρωθυπουργός ούτε Υπουργός να του απαντήσει ότι είναι νομικά ορθάνοιχτο και ηθικά χαίνον το ζήτημα αυτό, σας ρωτώ: Έχετε οδηγίες από τον κ. Μητσοτάκη για την μη υπογραφή για την εκτέλεση της απόφασης για το Δίστομο; Είναι απόφαση της Κυβέρνησης να συνεχίσει να παρεμποδίζει την εκτέλεση της αποφάσεως; Διαφορετικά τι πρόκειται να κάνετε και πότε πρόκειται να θέσετε την υπογραφή για την εκτέλεση αυτής της αποφάσεως, η οποία αποτελεί ιστορική, ηθική, ανθρώπινη εκκρεμότητα αλλά και χρέος δημοκρατικό, αξιακό όλων μας προς τους ανθρώπους που σφαγιάστηκαν με τον πιο απάνθρωπο τρόπο ως φόρο αίματος για την αντίσταση του ελληνικού λαού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Αξιότιμη κυρία Πρόεδρε, ειλικρινώς θεωρώ την ερώτησή σας όχι μόνο ευπρόσδεκτη αλλά και χρήσιμη και θα έλεγα με τον ιδιαίτερο συμβολισμό που έχει η παρουσία των ανθρώπων που βρίσκονται σήμερα στην Αίθουσα του Κοινοβουλίου, καθώς συμβάλλει, εκτός των άλλων, και στη διατήρηση της ιστορικής μνήμης για ένα τόσο σημαντικό ζήτημα όπως είναι οι γερμανικές επανορθώσεις. Η σοβαρότητα του ζητήματος αναδείχθηκε κατά την πρόσφατη επίσκεψη του Γερμανού Προέδρου στη χώρα μας.

Θα ήθελα με απόλυτο σεβασμό προς τα θύματα και στους απογόνους τους από το Βήμα της Βουλής να εξηγήσω τι εννοούμε γερμανικές αποζημιώσεις. Οι ελληνικές αξιώσεις από τους Α΄ και Β΄ Παγκοσμίους Πολέμους αφορούν πολεμικές επανορθώσεις και αποζημιώσεις ιδιωτών που προέρχονται από καταστροφές, δολοφονίες και λοιπές θηριωδίες οι οποίες προκλήθηκαν από τη ναζιστική Γερμανία κατά παράβαση των κανόνων του Διεθνούς Δικαίου.

Οι κρατικές αξιώσεις, των οποίων είναι φορέας το ελληνικό δημόσιο, περιλαμβάνουν αφ’ ενός τις αξιώσεις για επανορθώσεις, αφ’ ετέρου τις αξιώσεις για επιστροφή του επονομαζόμενου κατοχικού δανείου. Οι αξιώσεις των επανορθώσεων αφορούν σε ζημιές και υλικές βλάβες, κυρίως στις υποδομές, σε πολιτιστικά αγαθά στα οποία περιλαμβάνονται οι κλοπές αρχαίων αντικειμένων και έργων τέχνης, στις προερχόμενες από την μετατροπή νομισμάτων σε χρυσό και ασήμι και στην αρπαγή του νομισματικού χρυσού. Οι ιδιωτικές αξιώσεις αφορούν στις ζημίες που υπέστησαν τα μεμονωμένα άτομα από τις πράξεις των γερμανικών δυνάμεων κατοχής στα έννομα αγαθά τους, όπως τη ζωή, τη σωματική ακεραιότητα και την περιουσία. Ως κατοχικό δάνειο εννοούμε τις αναγκαστικές πιστώσεις που επιβλήθηκαν από τις αρχές κατοχής στην Ελλάδα.

Ως προς την υπόθεση που αναφέρετε στην ερώτησή σας, επιτρέψτε μου να παραθέσω πολύ συνοπτικά το ιστορικό της. Η υπόθεση ξεκίνησε νομικά, πράγματι, το 1995, με την κατάθεση αγωγής με ενάγοντες φυσικά πρόσωπα και την τότε Νομαρχιακή Αυτοδιοίκηση Βοιωτίας που ενεργούσε ως εκπρόσωπος των φυσικών προσώπων κατά της Ομοσπονδιακής Δημοκρατίας της Γερμανίας για τις αποζημιώσεις ψυχικής οδύνης των συγγενών των θυμάτων του Διστόμου.

Ερήμην του γερμανικού δημοσίου εκδόθηκε η 137/1997 απόφαση του Πολυμελούς Πρωτοδικείου Λιβαδειάς που έκανε δεκτή κατά το μέρος που η νομαρχιακή αυτοδιοίκηση εκπροσωπούσε τα φυσικά πρόσωπα για ορισμένα ποσά και για την δικαστική δαπάνη την ασκηθείσα αγωγή.

Το γερμανικό δημόσιο άσκησε αναίρεση κατά της απόφασης με βασικό λόγο την ετεροδικία. Εκδόθηκε όντως η 11/2000 απόφαση της ολομέλειας του Αρείου Πάγου, η οποία απορρίπτει την αναίρεση και η απόφαση των Διστομιτών κατέστη αμετάκλητη και εκτελεστή ως προς τη δικαστική δαπάνη.

Εκκίνησε, λοιπόν, όπως όλοι στην Αίθουσα θυμόμαστε, η διαδικασία της αναγκαστικής εκτέλεσης με έκδοση απογράφου εκτελεστή της απόφασης για τη δικαστική δαπάνη σε βάρος της Ομοσπονδιακής Δημοκρατίας της Γερμανίας και επεβλήθη αναγκαστική κατάσχεση σε βάρος περιουσιακών στοιχείων του γερμανικού δημοσίου στη χώρα μας.

Η Ομοσπονδιακή Δημοκρατία της Γερμανίας άσκησε τότε ανακοπή κατά της εκτελέσεως επικαλούμενη τη διάταξη του άρθρου 923 του Κώδικα Πολιτικής Δικονομίας, σύμφωνα με την οποία απαιτείται η άδεια του Υπουργού Δικαιοσύνης για να εκτελεστεί απόφαση σε βάρος αλλοδαπού δημοσίου. Για την ανακοπή εκδόθηκε αρχικά η 3667/2001 απόφαση του μονομελούς πρωτοδικείου η οποία την απέρριψε. Ασκήθηκε από το γερμανικό δημόσιο έφεση κατά της απόφασης. Η έφεση έγινε δεκτή. Εξαφανίστηκε η απόφαση του πρωτοδικείου και απορρίφθηκε με το σκεπτικό ότι απαιτείται άδεια του Υπουργού Δικαιοσύνης η οποία δεν είχε δοθεί για την έναρξη της διαδικασίας της αναγκαστικής εκτέλεσης.

Παράλληλα, πρέπει να αναφέρω για την πληρότητα της απάντησης ότι το 2002 επί άλλης παρεμφερούς απόφασης αποζημίωσης κατοίκων Λιδωρικίου, το αρμόδιο τμήμα του Αρείου Πάγου που επιλήφθηκε της υπόθεσης, παρέπεμψε την υπόθεση στο ανώτατο ειδικό δικαστήριο το οποίο εξέδωσε απόφαση που αναγνωρίζει ότι τα ελληνικά δικαστήρια δεν έχουν διεθνή δικαιοδοσία.

Επιτρέψτε μου να πω ότι και προσωπικά συμμετείχα ως δικηγόρος εκπροσωπώντας πολλούς συγγενείς αλλά και θύματα της ναζιστικής περιόδου και γνωρίζω καλά την διαδικασία η οποία εξελίχθηκε ενώπιον των ελληνικών δικαστηρίων.

Στη συνέχεια με την απόφαση του Πρωτοδικείου Λιβαδειάς επισπεύστηκε, όπως ξέρετε, αναγκαστική εκτέλεση σε ακίνητο του γερμανικού δημοσίου στην Ιταλία. Το ιταλικό δικαστήριο αναγνώρισε την εκτελεστότητα της απόφασης του πολυμελούς πρωτοδικείου. Κατόπιν αυτού, όμως, η Γερμανία άσκησε προσφυγή στο Διεθνές Δικαστήριο της Χάγης για να κριθεί εάν η Γερμανία, το γερμανικό δημόσιο διατηρεί το προνόμιο της εκκρεμοδικίας.

Η Ελλάδα σε αυτή την υπόθεση δεν αδράνησε. Κατέθεσε παρέμβαση η οποία έγινε δεκτή στο τυπικό της μέρος και η υπόθεση συζητήθηκε. Στην απόφαση που δημοσιεύθηκε το 2012, αναφέρεται ότι το περιεχόμενο και το ύψος της αποζημίωσης θα πρέπει να αποτελέσουν αντικείμενο διακρατικής συμφωνίας και όχι δικαστικής διεκδίκησης δεδομένου ότι -μεταφέρω ακριβώς το σκεπτικό της αποφάσεως, κύριε Πρόεδρε-: «Στην παρούσα φάση του Διεθνούς Δικαίου δεν υπάρχει επαρκής δικαστική πρακτική που να υποστηρίζει τη θεωρία της σχετικοποίησης της δικαστικής ασυλίας του κράτους». Δηλαδή αυτό ερμηνεύεται ότι δεν έχουν εκδοθεί αρκετές αποφάσεις από εθνικά δικαστήρια χωρών όπου ηγέρθησαν αξιώσεις παθόντων σε βάρος του γερμανικού δημοσίου που να δέχονται ότι η ετεροδικία είναι απόλυτη. Επομένως, δεν μπορεί η Γερμανία να δικαστεί από τα ιταλικά, τα ελληνικά ή άλλα εθνικά δικαστήρια.

Έτσι, κυρία Πρόεδρε, κυρίες και κύριοι, διαγράφεται το νομικό πλαίσιο του ζητήματος που εν πολλοίς προσδιορίζει και τον πολιτικό χειρισμό του. Το ζήτημα των γερμανικών αποζημιώσεων σαφώς έχει προεκτάσεις εξωτερικής πολιτικής αλλά και διεθνών σχέσεων και οι πτυχές του πρέπει να αντιμετωπίζονται συνολικά και συστηματικά.

Το ζήτημα για εμάς είναι απολύτως ανοικτό και εξετάζεται νομικά, κυρία Πρόεδρε, στο πλαίσιο των διεθνών κανόνων και της νομολογίας του διεθνούς δικαστηρίου, πολιτικά και διπλωματικά στο πλαίσιο της διατήρησης της ιστορικής μνήμης και των καλών σχέσεων με τη Γερμανία αλλά και της ικανοποίησης των απαράγραπτων αξιώσεων του κράτους και του λαού μας.

Με απόλυτη ενάργεια και σαφήνεια θέλω να ξεκαθαρίσω και να αναφέρω τις γενικές αρχές που διέπουν την πολιτική της ελληνικής Κυβέρνησης για τις γερμανικές επανορθώσεις και προσδιορίζουν κάθε φορά τις πολιτικές αλλά και νομικές μας ενέργειες.

Πρώτον, η χώρα μας, το ελληνικό δημόσιο ως ιμπέριουμ και οι Έλληνες πολίτες που υπέστησαν τις θηριωδίες των ναζιστών ουδέποτε παραιτήθηκαν των αξιώσεών τους σε βάρος της Γερμανίας.

Δεύτερον, όλες οι παραπάνω αξιώσεις, πολλές εκ των οποίων προέκυψαν από εγκλήματα πολέμου, είναι απαράγραπτες.

Τρίτον, κανένα σοβαρό νομικό επιχείρημα δεν έχει διατυπωθεί διαχρονικά που να απαλλάσσει την Γερμανία από την πληρωμή τους.

Αντιθέτως κατά το παρελθόν επισήμως τις έχει αναγνωρίσει. Αναφέρομαι κυρίως, όπως γνωρίζετε, στη δεκαετία του 1960.

Έχοντας υπ’ όψιν όλα αυτά πρόσφατα ο Πρωθυπουργός δήλωσε ότι το ζήτημα αυτό είναι ακόμη πολύ ζωντανό.

Στη δευτερολογία μου, κύριε Πρόεδρε, για να μην καταχραστώ τον χρόνο, θα συμπληρώσω ορισμένα πράγματα ακόμη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Κωνσταντοπούλου, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υπουργέ, δεν απαντήσατε. Μας κάνατε μία αναδρομή η οποία υπογραμμίζει ακριβώς αυτό το οποίο σας ρωτώ και το οποίο επισημαίνω, ότι δηλαδή οι Έλληνες Υπουργοί Δικαιοσύνης στέκονται εμπόδιο στην εκτέλεση μιας αμετάκλητης δικαστικής απόφασης, η οποία μετράει εικοσιτεσσεράμισι πια χρόνια.

Εσείς δεν ομνύετε στην ανεξάρτητη δικαιοσύνη που «όταν μιλάει, μιλάει»;

Εσείς δεν λέτε «αφήστε τη δικαιοσύνη να κάνει τη δουλειά της», ακόμα και όταν την μπλοκάρετε;

Μα εδώ η δικαιοσύνη έχει αποφανθεί αμετάκλητα, και πρέπει να σας πω ότι το 2000 όταν βγήκε η απόφαση της ολομέλειας του Αρείου Πάγου μετά από παραπομπή από το τμήμα και απορρίφθηκαν οι ενέργειες του γερμανικού δημοσίου, ζούσαν πολύ περισσότεροι συγγενείς αλλά και θύματα της σφαγής, του ολοκαυτώματος του Διστόμου. Στα είκοσι τέσσερα χρόνια που έχετε αφήσει -οι κυβερνήσεις σας- να παρέλθουν, ροκανίζοντας τον χρόνο σε βάρος των θυμάτων και σε βάρος της δικαίωσης των μαρτύρων, έχουν πεθάνει οι περισσότεροι επιζώντες -το γνωρίζετε καλά αυτό- και αυτή η χρονοτριβή οδηγεί με μαθηματική ακρίβεια στο να μη μείνει ούτε ένας ούτε μια επιζών ή επιζώσα, να μη μείνουν ούτε και οι απόγονοί τους και το ζήτημα των θυμάτων του ολοκαυτώματος του Διστόμου αλλά και συνολικά το ζήτημα των αποζημιώσεων για τις θηριωδίες των ναζί να παραπεμφθεί στη λήθη την οποία εσείς ονομάζεται μνήμη.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

Είναι πάρα πολύ απλές οι ερωτήσεις που σας κάνω και θέλω μια απάντηση.

Σας τις διαβάζω:

Γιατί δεν έχετε υπογράψει ούτε εσείς, όπως και όλοι οι προκάτοχοί σας Υπουργοί Δικαιοσύνης, για την εκτέλεση της δικαστικής απόφασης για το Δίστομο σε βάρος του γερμανικού κράτους; Γιατί; Γιατί δεν έχετε υπογράψει μέχρι σήμερα;

Έχετε αναζητήσει και λάβει σχετικές εισηγήσεις από το Νομικό Συμβούλιο του Κράτους ή εντολές του Πρωθυπουργού;

Τι θα πει «ο Πρωθυπουργός είπε ότι είναι πολύ ζωντανό το ζήτημα»; Ο Πρωθυπουργός δεν ήξερε ούτε να απαντήσει στον Στάινμαγερ. Του είπε «σας ευχαριστώ για τη χειρονομία σας να έρθετε να αναγνωρίσετε τις θηριωδίες των ναζί». Σοβαρά; Σοβαρά; Είναι χειρονομία το ότι ήρθε και μας είπε κατάμουτρα ότι το ζήτημα είναι νομικά κλειστό; Του απάντησαν, βέβαια, οι κάτοικοι της Κανδάνου, όπως του απάντησαν οι επιζώντες, όπως του απάντησαν και οι άνθρωποι οι οποίοι αγωνίζονται για το θέμα των γερμανικών οφειλών. Του απάντησαν του κ. Στάινμαγερ, αλλά ο κ. Μητσοτάκης δεν του απάντησε. Χασκογελούσε και του είπε «σας ευχαριστώ για τη χειρονομία και που πάτε στην πατρίδα μου την Κρήτη».

(Θόρυβος)

**ΠΡΟΕΔΡΕΥΩΝ (Αθανάσιος Μπούρας):** Ποιος μιλάει από τα θεωρεία; Ρωτήστε. Είναι κανείς; Κάποια φασαρία ακούγεται εκεί.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μάλλον, κύριε Πρόεδρε, έχουν σηκωθεί τα κόκαλα των θυμάτων και επαναστατούν, γιατί από αυτά που ακούμε, πραγματικά, πρέπει κάποιος να εξεγερθεί και τελικώς είναι πιο άξιοι να εξεγερθούν εκείνοι που δώσανε το αίμα τους στην περίοδο της Κατοχής και όχι οι σημερινοί κυβερνώντες που χαριεντίζονται με εκείνους που πρέπει να πληρώσουν για τα εγκλήματα.

Κύριε Υπουργέ, σας ρωτώ ξεκάθαρα: Γιατί δεν υπογράφετε; Μας λέτε ότι μελετάτε το θέμα; Αφού υπάρχουν πορίσματα του Νομικού Συμβουλίου του Κράτους από το 2013 και συμπληρωματικό του 2014 -ήδη έντεκα και δέκα χρόνια- και πόρισμα του Γενικού Λογιστηρίου του Κράτους από τον Δεκέμβριο του 2014. Υπάρχουν τα στοιχεία όλα στη Βουλή. Εγώ ως Πρόεδρος της Βουλής ανασυγκρότησα και αναβάθμισα τη διακομματική επιτροπή για τη διεκδίκηση των γερμανικών οφειλών και, βεβαίως, υπάρχει όλο το κεκτημένο εδώ μέσα στην Ολομέλεια και από τις συνεδριάσεις της επιτροπής.

Γιατί δεν υπογράφετε;

Γιατί δίνετε επιχειρήματα στο γερμανικό κράτος να λέει ότι τα έχετε συμφωνήσει; Αυτά λένε οι επίσημες απαντήσεις της γερμανικής κυβέρνησης στο γερμανικό κοινοβούλιο όταν ρωτάνε οι Βουλευτές οι Γερμανοί γιατί δεν πληρώνει το γερμανικό κράτος για τις θηριωδίες.

Για ποιον λόγο αφήνετε να διαιωνίζεται μια υπόθεση και κοροϊδεύετε ότι είναι απαράγραπτα, ενώ όπως ξέρετε πάρα πολύ καλά η έννοια της απαράγραπτης αξίωσης έχει ουσία και περιεχόμενο όταν την ασκείς. Αν απλώς λες «είναι απαράγραπτη» και την παραπέμπεις εις το διηνεκές, τότε ουσιαστικά κοροϊδεύεις. Και, δυστυχώς, οι κυβερνήσεις των τελευταίων ετών αυτό κάνουν.

Αυτό που είναι απαράγραπτο ογδόντα χρόνια μετά γιατί δεν το διεκδικείτε;

Τη δικαστική απόφαση γιατί την εμποδίζετε;

Τι θα κάνετε εσείς προκειμένου να μην παραταθεί περαιτέρω η κραυγαλέα αρνησιδικία σε βάρος των θυμάτων του Διστόμου; Το να έχεις δικαστική απόφαση της ολομέλειας του Αρείου Πάγου εικοσιτεσσεράμισι χρόνια και να μην εκτελείται θα συμφωνήσετε ότι είναι κραυγαλέα αρνησιδικία και κραυγαλέα, βεβαίως, ακύρωση κάθε έννοιας ανεξαρτησίας της δικαιοσύνης.

Αναφερθήκατε στο Διεθνές Δικαστήριο. Το Διεθνές Δικαστήριο πρώτα απ’ όλα έχει κρίνει άλλη υπόθεση και δεύτερον, λέει καθαρά ότι εντός εύλογου χρόνου πρέπει να εξαντληθούν οι προσπάθειες εξεύρεσης λύσης. Εσείς λέτε ότι από το 2012 μέχρι το 2024 δεν εξαντλήθηκε ο εύλογος χρόνος; Προσπάθειες δεν μας είπατε ότι κάνετε. Πέραν της δήλωσης του κ. Μητσοτάκη τον Αύγουστο του 2019 στην κοινή συνέντευξη τύπου με την κ. Μέρκελ, που είπε απαντώντας σε δημοσιογράφο ότι: «για μας είναι ανοιχτό το ζήτημα και στηρίζουμε τη ρηματική διακοίνωση της Ελλάδας», δεν έχει γίνει τίποτα.

Και τελικώς αυτό το οποίο διαπράττετε και θέλω να το πω με όλη μου τη δύναμη -και δεν θα είναι η τελευταία φορά, βέβαια, που σας φέρνω σε αυτήν τη θέση- είναι μεγίστη ύβρις. Είναι μεγίστη ύβρις, γιατί κάποιοι άνθρωποι σε πείσμα των συσχετισμών, των βεβαιοτήτων, των δυνάμεων, δώσαν την ψυχή τους και τη ζωή τους για την ελευθερία. Κάποιοι άνθρωποι εκτελέσθηκαν, άλλοι σφαγιάστηκαν, μανάδες, έγκυοι, γυναίκες, γέροντες και νεότεροι. Η σφαγή του Διστόμου είναι από τις πιο ανατριχιαστικές σελίδες στην ιστορία και το να εμποδίζετε την εκτέλεση της απόφασης της δικαιοσύνης είναι ανοσιούργημα, κύριε Υπουργέ.

Και μιας και αναφέρετε ότι έχετε χειριστεί την υπόθεση ως δικηγόρος, κάτι το οποίο εγώ δεν γνώριζα, αυτό είναι ένας λόγος παραπάνω ή να βάλετε την υπογραφή σας ή να παραιτηθείτε, διότι δεν μπορεί από θέση δικηγόρου να υπερασπιστήκατε κάτι και από τη θέση του Υπουργού να λέτε άλλο. Ούτε μπορεί ποτέ να ισχυριστεί κανείς ότι μία αξίωση που ανάγεται στα πρώτα έτη της δεκαετίας του 1940 και σίγουρα ενεργοποιείται το 1944 με την απελευθέρωση και σίγουρα επανενεργοποιείται εδώ και περισσότερες από τρεις δεκαετίες με την επανένωση των δύο Γερμανιών δεν μπορεί κανείς στα σοβαρά να ισχυρίζεται ότι είναι μία αξίωση που πρέπει να περιμένει κι άλλο.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Η αναμονή είναι τελικά συγκάλυψη και, δυστυχώς, φαίνεται ότι στις τεχνικές της συγκάλυψης δεν ορρωδείτε ακόμη και όταν η υπόθεση αφορά την ιστορική μας Αντίσταση, την ταυτότητά μας, τους ήρωές μας, τους μάρτυρες αυτού του τόπου.

Εμείς είμαστε εδώ, μαζί με τους ανθρώπους που σας ακούν και όλη την Ελλάδα που περιμένει, για να διεκδικήσουμε δικαιοσύνη.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Κυρία Πρόεδρε, ο σεβασμός απέναντι στην Ιστορία αλλά και στους ανθρώπους οι οποίοι υπέστησαν όλους αυτούς τους εξευτελισμούς και τις θηριωδίες απαιτεί την πλήρη και όχι αποσπασματική έκθεση της αλήθειας. Και το λέω αυτό διότι δεν έχουν σταματήσει τα γεγονότα το 2000 με την απόφαση στην οποία αναφερθήκατε, ούτε βέβαια μεταγενέστερα με την άρνηση -από τον τότε Υπουργό Εξωτερικών που είχε την αρμοδιότητα και τους Υπουργούς Δικαιοσύνης- παροχής άδειας για αναγκαστική εκτέλεση σε βάρος του γερμανικού δημοσίου. Και σας υπενθυμίζω ότι όλα αυτά τα χρόνια η ελληνική κυβέρνηση και σε συνέχεια της έκθεσης της διακομματικής κοινοβουλευτικής επιτροπής για τη διεκδίκηση των γερμανικών οφειλών το 2016 -είμαι βέβαιος ότι τη θυμάστε- και της απόφασης της Βουλής των Ελλήνων το 2019, με επαναλαμβανόμενες ρηματικές διακοινώσεις προς τη γερμανική κυβέρνηση κατέστησε σαφές ότι η θέση της χώρας είναι ξεκάθαρη και αταλάντευτη για το εκκρεμές ζήτημα των γερμανικών πολεμικών οφειλών το οποίο τίθεται επανειλημμένα και σε κάθε ευκαιρία από την Ελλάδα.

Τι έχει μεσολαβήσει; Έχει μεσολαβήσει η απόφαση του Διεθνούς Δικαστηρίου της Χάγης για την οποία μίλησα και μάλιστα περισσότερο από ό,τι μου επέτρεπε το χρονικό περιθώριο που έχω για την απάντηση σε μια επίκαιρη ερώτηση, για να αντιληφθείτε ότι το ζήτημα της ετεροδικίας και η κατεύθυνση για ρύθμιση αυτών των εκκρεμών ζητημάτων με διακρατικές συμφωνίες είναι πλέον νομολογία του Διεθνούς Δικαστηρίου. Γι’ αυτό άλλωστε, κυρία Πρόεδρε, σε κανένα από τα κράτη στα οποία έχουν υποστεί οι πολίτες τους αλλά και τα κράτη ως imperium αυτές τις πολεμικές ζημιές και αιτούνται αποζημιώσεων και επανορθώσεων δεν έχει κινηθεί η διαδικασία αναγκαστικής εκτελέσεως. Στην Ιταλία που ξεκίνησε μια ανάλογη διαδικασία -σας είπα το ιστορικό- και εκεί αντιμετωπίστηκε με τον τρόπο που αντιμετωπίζεται με βάση το Διεθνές Δίκαιο πανευρωπαϊκά.

Κατά συνέπεια, δεν είναι η ολιγωρία της χώρας μας, δεν είναι ολιγωρία των Ελλήνων Υπουργών Δικαιοσύνης, είναι ένα ζήτημα Διεθνούς Δικαίου, το οποίο η Ελλάς το αντιμετωπίζει και θα το αντιμετωπίσει.

Θα πω μια κουβέντα πριν κλείσω. Θυμάστε πολύ καλά ότι το απαράγραπτο δεν ήταν αυτονόητο. Ξεκίνησε η διαδικασία με τον αείμνηστο Γιάννη Σταμούλη από το Δίστομο για έγερση αγωγών των θυμάτων επειδή κυριαρχούσε η άποψη στις αρχές της δεκαετίας του ’90 ότι εκκινεί η παραγραφή η οποία είναι πενταετής και αρχίζει από την ενοποίηση του γερμανικού κράτους. Το απαράγραπτο, λοιπόν, το οποίο σήμερα είναι η απόλυτα κρατούσα άποψη στο Διεθνές Δίκαιο, τολμώ να πω ότι είναι μια κατάκτηση του αγώνα που εκείνοι ξεκίνησαν. Αυτό, λοιπόν, δεν πρέπει να το παραγνωρίζουμε ούτε να το υποβαθμίζουμε.

Και τελειώνοντας, κύριε Πρόεδρε, θέλω να πω κάτι το οποίο θέλω να είναι απολύτως ξεκάθαρο. Όλα όσα σας είπα απαντούν νομικά και πολιτικά στα δύο ερωτήματα που θέτετε με την ερώτησή σας. Και για να είμαι απολύτως σαφής, η Ελλάδα δεν συμμερίζεται την άποψη περί νομικά κλειστού ζητήματος όπως αναφέρεται στην ερώτηση. Το ζήτημα νομικά, πολιτικά, διπλωματικά και κυρίως ηθικά είναι ορθάνοιχτο.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Στις επόμενες δύο επίκαιρες ερωτήσεις θα απαντήσει ο Υφυπουργός Προστασίας του Πολίτη κ. Ανδρέας Νικολακόπουλος.

Ξεκινάμε με την πέμπτη με αριθμό 138/4-11-2024 επίκαιρη ερώτηση πρώτου κύκλου της Βουλευτού Φλώρινας της Κ.Ο. «ΝΕΑ ΑΡΙΣΤΕΡΑ» κ. Θεοπίστης Πέρκα προς τον Υπουργό Προστασίας του Πολίτη, με θέμα «Ποιος ευθύνεται για την απρόκλητη, αδικαιολόγητη, παράνομη και υπέρμετρη αστυνομική βία εις βάρος των εποχικών πυροσβεστών;».

Ορίστε, κυρία Πέρκα, έχετε τον λόγο για την πρωτολογία σας.

**ΘΕΟΠΙΣΤΗ (ΠΕΤΗ) ΠΕΡΚΑ:** Ευχαριστώ, κύριε Πρόεδρε.

Κύριε Υπουργέ, γνωρίζετε ότι στις 31-10-2024 εξελίχθησαν κάποιες εικόνες ντροπής στο Υπουργείο Πολιτικής Προστασίας και Κλιματικής Κρίσης, με τα ΜΑΤ να χτυπούν βίαια, απρόκλητα, παράνομα και υπέρμετρα εποχικούς πυροσβέστες και να τους στέλνουν στο νοσοκομείο και αυτό αποτελεί βαρύτατο πλήγμα για το κράτος δικαίου και τα συνταγματικά προστατευμένα θεμελιώδη ανθρώπινα δικαιώματα της ανθρώπινης αξίας, της ζωής, της υγείας και της ασφάλειας.

Η πασιφανής καταπάτηση του Συντάγματος που προστατεύει τους πολίτες από την αυθαιρεσία της εκτελεστικής εξουσίας, θέτοντας όρια και περιορισμούς σε αυτήν, θα έπρεπε να είχαν οδηγήσει άμεσα σε παραιτήσεις. Είναι ντροπή άνθρωποι που δίνουν κυριολεκτικά τη ζωή τους σε συνθήκες ακραίας κλιματικής κρίσης να δέχονται βία και εξευτελισμό από τις κρατικές αρχές. Δηλαδή οι ήρωες του καλοκαιριού μετατρέπονται τον χειμώνα από την Κυβέρνηση του Κυριάκου Μητσοτάκη σε θύματα ακραίας αστυνομικής καταστολής.

Σώματα Ασφαλείας ενάντια σε Σώματα Ασφαλείας! Οι εικόνες αυτές είναι πρωτοφανείς. Δεν έχουμε ξαναζήσει παρόμοιες καταστάσεις όπου πυροσβέστες να πέφτουν θύματα των ΜΑΤ, των δακρυγόνων και της αστυνομικής βίας.

Εκτός βέβαια από τους εποχικούς πυροσβέστες θύματα της αστυνομικής βίας έπεσαν και δημοσιογράφοι που κατέγραφαν τα γεγονότα, αλλά και μέλη του ελληνικού Κοινοβουλίου. Ως Γραμματέας της Κοινοβουλευτικής Ομάδας της Νέας Αριστεράς ήμουν παρούσα και υποστήριξα τον δίκαιο αγώνα των εποχικών πυροσβεστών. Ήταν και η κ. Κωνσταντοπούλου, ήταν και ο κ. Κατσώτης, είχαν περάσει και άλλοι Βουλευτές σε όλη τη διάρκεια της ημέρας. Τη στιγμή των επεισοδίων όμως ήμουν παρούσα. Διαπίστωσα ότι τα αστυνομικά όργανα δεν προκλήθηκαν. Αντίθετα προέβησαν πράγματι σε αναιτιολόγητη, παράνομη, δυσανάλογη επίθεση εις βάρος των εποχικών πυροσβεστών. Και μάλιστα δέχθηκα κι η ίδια δακρυγόνα όταν ζήτησα εξηγήσεις για τις αδικαιολόγητες πράξεις της Αστυνομίας και τις παράνομες συλλήψεις.

Αντί να υπάρξουν λοιπόν παραιτήσεις, η Κυβέρνηση προσπάθησε να βγει και από πάνω, με κάτι απαράδεκτα επιχειρήματα όπως «είναι αδιανόητο να μπαίνουν με τη βία στο Υπουργείο» κ.λπ.. Ακούστε λίγο. Μάθαμε -και το επιβεβαιώνουν όλοι- ότι υπήρξε συμφωνία μεταξύ του Πυροσβεστικού Σώματος και της Αστυνομίας ότι η ειρηνική διαμαρτυρία θα ολοκληρωθεί στις 8 και μισή και θα συνεχιζόταν εκτός Υπουργείου. Την ώρα που οι εποχικοί πυροσβέστες άρχισαν να αποχωρούν από το κτήριο ειρηνικά, τιμώντας τη δέσμευση της ώρας 8 και μισή, τα ΜΑΤ ξεκίνησαν να χτυπούν ανελέητα. Κάποιος έδωσε εντολή. Υπάρχουν καταγεγραμμένα βίντεο, στα social media έχουν κυκλοφορήσει πάρα πολλά και με εκφράσεις άσχημες, όπως «φάτε τους» κ.λπ.. Να μην τις αναφέρω εδώ. Φαντάζομαι ότι θα έχετε κάνει κάποιες έρευνες για να απαντήσετε στο ερώτημα ποιος έδωσε την εντολή, τι εντολή έδωσε και γιατί την έδωσε.

Εδώ μιλάμε για την αρχή δολοφονικής επίθεσης. Ξεκίνησαν οι άνδρες των ΜΑΤ να πετούν γραφεία προς τους πυροσβέστες. Οι πυροσβέστες απαντούσαν «ήρεμα, παιδιά». Ποιο ήταν το αποτέλεσμα; Ξεκίνησε η ρίψη χημικών. Ξύλο, χημικά μέσα στον κλειστό χώρο, και από τα βίντεο που υπάρχουν φαίνεται, μπορείς να βγάλεις το συμπέρασμα ότι πρόκειται για δόλο. Τώρα αν είναι έμμεσος, άμεσος, ενδεχόμενος κ.λπ. δεν είναι δικιά μας δουλειά να το κρίνουμε. Όμως θα πρέπει να διερευνηθεί αρμοδίως. Εδώ μιλάμε για τέλεση ή απόπειρα τέλεσης εγκληματικής ενέργειας, εγκλήματα βλάβης της ζωής ή εγκλήματα κατά της σωματικής ακεραιότητας. Θα πρέπει να διερευνηθεί από τις αρμόδιες αρχές αν πληρείται η ειδική υπόσταση του εγκλήματος όπως αναφέρεται στον Ποινικό Κώδικα. Να μην αναφέρω τα άρθρα. Επίσης υπάρχουν βίντεο με μηχανή αστυνομικών να πέφτει πάνω σε εποχικό πυροσβέστη, να τον τραυματίζει στο πόδι και στη συνέχεια να τον πιάνουν και να τον ξυλοφορτώνουν επειδή τον τραυμάτισαν. Ήμασταν εκεί.

Η χρήση αλόγιστης βίας της Αστυνομίας είχε ως αποτέλεσμα τον τραυματισμό αρκετών πυροσβεστών οι οποίοι, αφού προσήχθησαν στη ΓΑΔΑ, στη συνέχεια χρειάστηκε να μεταφερθούν στον «Ευαγγελισμό» γιατί έφεραν βαριές κακώσεις.

Επομένως ρωτάμε ποιος έδωσε την εντολή για την απρόκλητη, παράνομη και υπέρμετρη αστυνομική βία εις βάρος των εποχικών πυροσβεστών και αν θα τιμωρηθούν όσοι έδωσαν την εντολή.

Και δεύτερον, θεωρείτε τους εποχικούς πυροσβέστες επικίνδυνους για την ασφάλεια της πολιτείας; Οι εικόνες όπου αστυνομικοί χτυπούν πυροσβέστες θεωρείτε ότι τιμούν τη χώρα;

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για την απάντησή σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Σας ευχαριστώ, κύριε Πρόεδρε.

Θα σας αναφέρω κάποιες πάγιες αρχές και αξίες, πάγιες πολιτικές θέσεις που νομίζω ότι θα απαντήσουν ευθέως στο ερώτημά σας.

Θα σας πω λοιπόν ότι το Υπουργείο Προστασίας του Πολίτη εντάσσει στις προτεραιότητές του τον έλεγχο κάθε αντικανονικής, παράνομης, απρεπούς συμπεριφοράς αστυνομικού τόσο κατά την τέλεση των καθηκόντων τους όσο και εκτός διατεταγμένης υπηρεσίας. Αυτό γίνεται με την ανελλιπή παρακολούθηση όλων των περιστατικών ανά την επικράτεια, την έρευνα όλων των καταγγελιών, όλων των πληροφοριών.

Υπερασπιζόμαστε απόλυτα και απαρέγκλιτα τη θεμελιώδη αρχή της νομιμότητας, από την οποία εκπορεύονται και πρέπει να εκπορεύονται όλες οι ενέργειες των κρατικών οργάνων. Κάθε παράβαση της αρχής αυτής και ανάλογα με τα περιστατικά της κάθε υπόθεσης μπορεί να στοιχειοθετήσει ποινικά και πειθαρχικά παραπτώματα, τα οποία εξετάζονται με ιδιαίτερη σοβαρότητα, αυστηρότητα και προσοχή.

Η εσωτερική διερεύνηση κάθε υπαίτιας παραβατικής συμπεριφοράς με την εγγύηση των διατάξεων της ποινικής, διοικητικής και πειθαρχικής διαδικασίας γίνεται πάνω απ’ όλα για την προάσπιση του κύρους των θεσμών.

Άρα λοιπόν ερευνάται εξονυχιστικά κάθε καταγγελία σε βάρος αστυνομικών, κάθε πληροφορία που έρχεται σε γνώση της υπηρεσίας από οπουδήποτε και αν προέρχεται. Η άσκηση δυσανάλογης ή παράνομης βίας αποτελεί παράβαση υπηρεσιακού καθήκοντος του υπαίτιου αστυνομικού. Τα καταγγελλόμενα ελέγχονται και από ποινικής και από πειθαρχικής πλευράς πάντοτε.

Ειδικότερα, από πειθαρχικής πλευράς θα πρέπει να σας πω ότι κάθε καταγγελία σε περιπτώσεις αιτιάσεων για κακοποίηση, κακομεταχείριση πολιτών από αστυνομικό, διερευνάται κατά προτεραιότητα και επισταμένως. Η διατασσόμενες διοικητικές εξετάσεις ανατίθενται σε αξιωματικούς που δεν έχουν καμμία διοικητική εξάρτηση από τις εμπλεκόμενες υπηρεσίες, τους εμπλεκόμενους αστυνομικούς, για λόγους αμεροληψίας.

Στην προκειμένη περίπτωση, και εδώ, εκτός από τις προβλεπόμενες ενέργειες των αρμοδίων οργάνων για πειθαρχική διερεύνηση και ποινική -θα εξηγήσω και στη συνέχεια-, που δεν έχουν ακόμα ολοκληρωθεί, ενημερώθηκε άμεσα και ο Συνήγορος του Πολίτη, στον οποίο επισημαίνω έχουν ανατεθεί και ανακριτικές αρμοδιότητες με τον ν.4662 του 2020 επί Νέας Δημοκρατίας, προκειμένου να εξετάσει αν θα επιληφθεί, ως εθνικός μηχανισμός διερεύνησης περιστατικών αυθαιρεσίας. Και στη συνέχεια για τη διασφάλιση της αρχής της διαφάνειας, ο φάκελος της υπόθεσης θα διαβιβασθεί στην αρχή αυτή.

Θα πρέπει να σας πω όμως ότι η μη υπονόμευση της αρχής της δίκαιης δίκης, ο σεβασμός των δικαιωμάτων των κατηγορουμένων, οι εγγυήσεις του Κώδικα Ποινικής Δικονομίας και της ευρωπαϊκής σύμβασης δικαιωμάτων του ανθρώπου δεν μπορεί να θυσιάζονται στον βωμό της ταχύτητας έρευνας μιας υπόθεσης ούτε βέβαια στον βωμό πολιτικών σκοπιμοτήτων ή οτιδήποτε άλλο.

Σεβόμαστε απόλυτα και το έργο των πυροσβεστών -όχι μόνο το καλοκαίρι, συνεχώς αναγνωρίζουμε- αλλά και των εποχικών πυροσβεστών και κάθε καταγγελία θα διερευνηθεί.

Άρα λοιπόν, απαντώ ευθέως στο ερώτημά σας. Εντολή με βάση αυτές τις αρχές που έχουμε για απρόκλητη, αδικαιολόγητη και παράνομη αστυνομική βία δεν υπάρχει και δεν μπορεί να υπάρχει από την πολιτική ηγεσία και από κανέναν άλλο. Θα ερευνηθούν όλα. Στη συνέχεια θα σας πω περισσότερες λεπτομέρειες.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Ορίστε, κυρία Πέρκα, έχετε τον λόγο για τη δευτερολογία σας, για τρία λεπτά, γιατί την πρωτολογία των δύο λεπτών την κάνατε πεντέμισι, το υπενθυμίζω αυτό. Για τρία λεπτά παρακαλώ.

**ΘΕΟΠΙΣΤΗ (ΠΕΤΗ) ΠΕΡΚΑ:** Ναι, αλλά μου σπαταλάτε τον χρόνο.

Λοιπόν, εγώ κατάλαβα, κύριε Υπουργέ, ότι διερευνάτε τα πάντα, άρα κι αυτές τις καταγγελίες και περιμένουμε. Ωστόσο το ποιος έδωσε την εντολή θα έπρεπε να το ξέρετε, γιατί η εντολή προέρχεται κυρίως από την πολιτική ηγεσία ή από την ανώτερη ηγεσία, οπότε αυτό θα έπρεπε να μου το απαντήσετε. Δεν το απαντήσατε.

Είμαστε και καχύποπτοι. Και να σας πω κάτι; Για πολλοστή φορά επιβεβαιώνεται το ψήφισμα του Ευρωπαϊκού Κοινοβουλίου σχετικά με το κράτος δικαίου στην Ελλάδα που αναφέρεται σε έντονες ανησυχίες για τις πολύ σοβαρές απειλές κατά της δημοκρατίας, του κράτους δικαίου και των θεμελιωδών δικαιωμάτων στη χώρα μας, τονίζοντας ότι οι έλεγχοι και οι ισορροπίες που έχουν δεχτεί ισχυρές πιέσεις είναι ουσιώδεις για μια ισχυρή δημοκρατία. Αυτό λέει το ψήφισμα.

Συμπληρωματικά, το τελευταίο σχέδιο δράσης για την Ελλάδα, το Open Government Partnership, εστιάζει στην ανάγκη ανάληψης δεσμεύσεων που καλύπτουν τη διαφάνεια και τη λογοδοσία, την καταπολέμηση της διαφθοράς, τα ανοικτά δεδομένα, ενώ η Ελλάδα στον δείκτη του κράτους δικαίου κατέχει πολύ χαμηλή θέση στην κατάταξη. Και έχουμε και φαινόμενα, έτσι;

Τώρα προκειμένου η Κυβέρνηση να καλύψει τις βαρύτατες ευθύνες για όλα αυτά που συνέβησαν εκείνο το βράδυ, έχει ξεκινήσει ένα αφήγημα εις βάρος των πυροσβεστών ότι είναι μπαχαλάκηδες. Είναι Σώματα Ασφαλείας όμως, κύριε Υπουργέ, και υπάρχουν βίντεο, όπως είπα, που φαίνονται.

Και αυτό επαναλήφθηκε στη συνάντηση του Υπουργού με αντιπροσωπεία των εποχικών που πραγματοποιήθηκε στις 6 Νοεμβρίου. Η εικόνα ήταν πολύ θλιβερή. Στην περίμετρο του Υπουργείου υπήρχαν περιπολικά, άνδρες της ασφάλειας με πολιτικά και ΜΑΤ. Ξεκάθαρο κλίμα τρομοκρατίας. Συνελήφθησαν ξανά εποχικοί πυροσβέστες επειδή κρατούσαν ένα πανό διαμαρτυρίας.

Δεν καταλαβαίνω. Έχετε μετατρέψει τη χώρα σε αστυνομοκρατούμενο κράτος. Σήμερα είναι η σειρά των πυροσβεστών, αύριο θα είναι η σειρά άλλων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Αυτό όμως στο οποίο θα ήθελα να επιμείνω λίγο και είναι πολύ σοβαρό ζήτημα, για το οποίο η Κυβέρνηση έχει βαρύτατες ευθύνες, είναι η πρόδηλη παραβίαση της αρχής της αναλογικότητας, βασικής αρχής του διοικητικού δικαίου που πρέπει να βρίσκεται πάντα στη βάση των αποφάσεων σε ένα κράτος δικαίου. Είναι μια θεμελιώδης αρχή που επιβάλλει στις διοικητικές αρχές να ενεργούν με τέτοιο τρόπο που να εξασφαλίζεται μια δίκαιη και ισότιμη ισχύς του νόμου.

Η αρχή αυτή απαιτεί να τηρούνται κατ’ ελάχιστον τα εξής:

Αναγκαιότητα ή κατάλληλο μέτρο. Το μέτρο που λαμβάνεται πρέπει να είναι κατάλληλο για την επίτευξη του επιδιωκόμενου σκοπού. Αν υπάρχουν εναλλακτικοί τρόποι, τότε η διοίκηση οφείλει να επιλέξει το ηπιότερο μέτρο. Αυτό δεν συνέβη σε αυτήν την περίπτωση, επιμένω ότι ήμασταν εκεί. Θα τα πει και η κ. Κωνσταντοπούλου στη συνέχεια.

Αναλογικότητα. Το μέτρο που επιλέγεται πρέπει να είναι αναλογικό σε σχέση με τον σκοπό που επιδιώκεται. Δεν πρέπει το μέτρο να είναι υπερβολικό σε σχέση με το επιδιωκόμενο όφελος. Ούτε αυτό τηρήθηκε.

Απαιτούμενη δικαιολογία. Το μέτρο πρέπει να είναι τέτοιο ώστε να είναι σαφώς δικαιολογημένο και να μην είναι υπερβολικά αυθαίρετο, διασφαλίζοντας ότι είναι σύμφωνο με τις θεμελιώδεις αρχές του κράτους δικαίου. Αυτή η εφαρμογή της αρχής συμβάλλει στην προστασία των πολιτών από υπερβολικές ή καταχρηστικές διοικητικές αποφάσεις και διασφαλίζει ότι οι δημόσιες αρχές ενεργούν με σεβασμό στην ισότητα, αναλογικότητα και δικαιοσύνη.

Η Νέα Αριστερά ήταν η πρώτη που ανέδειξε τα δίκαια αιτήματα των εποχικών στις 5 Οκτωβρίου που είχα καταθέσει επίκαιρη ερώτηση με τίτλο «Στον αέρα δυόμισι χιλιάδες συμβασιούχοι» και καμμία απάντηση βέβαια δεν πήραμε από το Υπουργείο που να μας ικανοποιεί, «τρεις χιλιάδες εξακόσιες κενές θέσεις, δυόμισι χιλιάδες εποχικοί που θα έπρεπε να νομιμοποιηθούν εξαιρούνται λόγω ηλικιακών ορίων από την προκήρυξη που σχεδιάζει το Υπουργείο». Ο Υπουργός αντί να ικανοποιήσει το δίκαιο αίτημα, τους είπε καθαρά ότι θα μείνουν άνεργοι.

Όσοι λοιπόν είναι άνω των τριάντα πέντε ετών δεν μπορούν να γίνουν πυροσβέστες και όσοι είναι άνω των σαράντα -μόνο στην εποχικότητα- πετιούνται στον δρόμο. Τόσα χρόνια χρησιμοποιήθηκαν επανειλημμένως σε κρίσιμες καταστάσεις, χάνουν και τη ζωή τους –νομίζω ότι είχαμε και ένα τραγικό σήμερα, απ’ ό,τι είδα- και τώρα τους πετάει η Κυβέρνηση στον δρόμο.

Επίσης να πω το εξής. Με παραπληροφόρηση, θα έλεγα, έχει εκδώσει ένα δελτίο Τύπου το Υπουργείο που λέει ότι θα γίνουν χίλιες εξακόσιες προσλήψεις το 2025. Είναι ψευδές. Οι προσλήψεις αφορούν το σύνολο των προσλήψεων από το 2022 έως και το 2025.

Αυτά και θέλω να σας πω ότι δεν θα το αφήσουμε έτσι.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύρια Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ:** Ολοκληρώνω, κύριε Πρόεδρε.

Θα είμαστε πάντα δίπλα στα δίκαια αιτήματα εργαζομένων και θα μας βρίσκετε πάντα απέναντί σας σε τέτοιου είδους κινητοποιήσεις.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, ο λόγος σε εσάς για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία συνάδελφε, νομίζω ότι σας ξεκαθάρισα απόλυτα ότι εντολές για παράνομη, απρόκλητη βία από εμάς ούτε υπήρξαν ούτε υπάρχουν ούτε θα υπάρξουν ποτέ. Άρα λοιπόν το να επιμένετε στο ποιος έδωσε την εντολή δεν έχει πλέον κανένα νόημα. Αντιθέτως, συμμερίζομαι ότι αυτό που θέτετε και στην ερώτησή σας, ένστολοι κατά ενστόλων, είναι μια υπόθεση η οποία θέλει μια ιδιαίτερη διερεύνηση προκειμένου να δούμε ποιοι παραβίασαν εκείνο το βράδυ τον νόμο. Ήταν αστυνομικοί; Ήταν πυροσβέστες; Ήταν κάποιοι τρίτοι; Αυτά όλα δεν μπορούμε να τα αφήσουμε.

Και βέβαια σας είπαμε ότι σεβόμαστε και το έργο των πυροσβεστών πάντοτε. Δεν κάνουμε κριτική το καλοκαίρι στο έργο τους και τον χειμώνα τους υπερασπιζόμαστε πάντοτε.

Και φυσικά δεν υπάρχει κανένα αφήγημα μπαχαλάκηδων από την Κυβέρνηση ούτε θα υπάρξει. Θα τα διερευνήσουμε όλα και ό,τι στοιχεία υπάρχουν, και εσείς εφόσον είσαστε παρούσα σε αυτές τις διαδικασίες που σας αφορούν μπορείτε να τις δώσετε.

Αλλά θέλω να σας πω ότι αυτή η ευαισθησία για την αστυνομική βία υπήρχε το 2015 όταν υπήρχαν εξήντα τέσσερις καταγγελίες για αστυνομική βία, το 2016 όταν υπήρχαν πενήντα εννέα καταγγελίες για περιστατικά, το 2017 ογδόντα μία, το 2018 εκατόν επτά, το 2019 εκατόν δεκαεπτά, τετρακόσια είκοσι οχτώ περιστατικά καταγγελλόμενης βίας σε βάρος πολιτών 2015-2019, κυρία Πέρκα.

Θέλετε να σας πω και κάτι ακόμα; Ακούστε το λίγο: 2015-2018 σαράντα μέσα κοινοβουλευτικού ελέγχου με ερωτήσεις στην κυβέρνηση ΣΥΡΙΖΑ για θέμα άσκησης αυθαίρετης αστυνομικής βίας. Αλλά ξέρετε ποιο είναι ακόμα το κορυφαίο; Το να κάνει ένας Βουλευτής της Συμπολίτευσης, του ΣΥΡΙΖΑ δηλαδή τότε, αντιπολίτευση στην κυβέρνησή του με επίκαιρες ερωτήσεις για αστυνομική βία μάς ξεπερνά όλους.

**ΘΕΟΠΙΣΤΗ (ΠΕΤΗ) ΠΕΡΚΑ:** Συνεχίστε να δούμε πού θα το πάτε!

**ΠΡΟΕΔΡΕΥΩΝ (Αθανάσιος Μπούρας):** Κυρία Πέρκα, δεν σας διέκοψε. Είπατε τις απόψεις σας με άνεση και θα πάρετε τις απαντήσεις σας όπως νομίζει ο Υπουργός. Δεν προβλέπεται διακοπή. Δεν συμφωνείτε, έχετε δικαίωμα, αλίμονο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):**

Ξέρετε κάτι; Στις 12 Μαΐου του 2015 και 21-2-2016 δύο επίκαιρες ερωτήσεις Βουλευτή του ΣΥΡΙΖΑ κ. Βασιλικής Κατριβάνου για διερεύνηση περιστατικών αστυνομικής βίας και αυθαιρεσίας. Αυτά εσείς, που έχετε αυτή την ευαισθησία και δεν τα αφήνετε, τα ερευνήσατε; Μάθατε τι έγινε;

Θα σας πω ακόμα για το πόρισμα της Επιτροπής Αλιβιζάτου ως προς τον τρόπο χειρισμού υποθέσεων. Ξέρετε τι έλεγε το πόρισμα; Απροθυμία συνεργασίας από τα ανακριτικά όργανα της αστυνομίας, μεροληψία των ανακριτικών οργάνων, συστηματική καθυστέρηση στην υποβολή των αιτούμενων από τον Συνηγόρου του Πολίτη εγγράφων, μη συμμόρφωση στα πορίσματα και πλημμελής αιτιολογία των αποφάσεων των πειθαρχικών οργάνων της Αστυνομίας, ιδίως ως προς την έρευνα του ρατσιστικού κινήτρου.

Γι’ αυτά είχατε πάρει ποτέ θέση; Είχατε ερευνήσει; Εμείς θα ερευνήσουμε. Εσείς το κάνατε αυτό;

Και κάτι ακόμα: Σε σχέση με την αποτελεσματικότητα του πειθαρχικού ελέγχου και τον εξορθολογισμό –κλείνω- εμείς ασχοληθήκαμε. Πριν από λίγες μέρες, 5 Νοεμβρίου, εκδόθηκε το π.δ.61 του 2024, το οποίο αναμόρφωσε συνολικά το πειθαρχικό δίκαιο του αστυνομικού προσωπικού. Καμμία άλλη κυβέρνηση δεν το επιχείρησε αυτό. Ξέρετε πότε είχε γίνει τελευταία φορά αναμόρφωση του πειθαρχικού δικαίου των αστυνομικών; Το 2008.

Αυτό είπαμε πριν από λίγο καιρό ότι θα το αναμορφώσουμε, θα το εξορθολογίσουμε, ακριβώς για να αντιμετωπίζουμε τέτοια περιστατικά. Αυτά είναι λοιπόν που κάνουμε, με πράξεις και όχι με λόγια, ως προς την έρευνα περιστατικών και καταγγελιών.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ.

Συνεχίζουμε με την πέμπτη με αριθμό 145/4-11-2024 επίκαιρη ερώτηση δεύτερου κύκλου της Προέδρου της Κ.Ο. «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31-10-2024».

Ορίστε, κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Κύριε Υφυπουργέ, ομολογουμένως περίμενα να έρθει ο κ. Χρυσοχοΐδης, γιατί είχα απευθείας επικοινωνία μαζί του το κρίσιμο βράδυ, 31 Οκτωβρίου του 2024, και δεσμεύθηκε απέναντί μου για πάρα πολύ συγκεκριμένα πράγματα. Θα έρθω σε αυτά.

Δεν με ικανοποιεί το γεγονός ότι δεν εμφανίζεται ούτε με ικανοποιεί το γεγονός ότι μέχρι σήμερα, για καταγεγραμμένη από τις κάμερες αστυνομική βία, ακραία, η οποία ασκήθηκε σε βάρος ειρηνικά διαμαρτυρόμενων εποχικών πυροσβεστών, σε βάρος άοπλων ανθρώπων, οι οποίοι διαδήλωναν και έκαναν καθιστική ειρηνική διαμαρτυρία μέσα στο Υπουργείο Κλιματικής Κρίσης και Πολιτικής Προστασίας και έξω από αυτό, σε βάρος εκπροσώπων του Τύπου και του δημοσιογράφου του «ΡΙΖΟΣΠΑΣΤΗ» και σε βάρος τριών μελών του ελληνικού Κοινοβουλίου, εκ των οποίων εγώ προσωπικά ως Αρχηγός κόμματος, που ήμουν παρούσα, η κ. Πέρκα και ο κ. Κατσώτης, ασκήθηκε ακραία αστυνομική βία, αδικαιολόγητη, για την οποία η Κυβέρνηση μέχρι σήμερα δεν έχει ζητήσει συγγνώμη.

Η καταγραφή των γεγονότων δεν είναι αφηγηματική, είναι αποτυπωμένη σε ντοκουμέντα. Οι εποχικοί πυροσβέστες, οι ήρωες που μας σώζουν, κάποιοι από τους οποίους είναι και σήμερα στα θεωρεία της Βουλής και παρακολουθούν τη συνεδρίαση, όπως δικαιούνται -και ελπίζω να μην τους παίρνει τα στοιχεία ο κ. Τουρνάς, που κάθεται δίπλα σας, γιατί έμαθα ότι διατυπώνει και νύξεις περί πολιτικών φρονημάτων στους εποχικούς πυροσβέστες- οι εποχικοί πυροσβέστες είναι οι ήρωές μας. Είναι οι άνθρωποι που πέφτουν στη φωτιά για μας και δυστυχώς τους βασανίζετε και τους ταλαιπωρείτε, η Κυβέρνησή σας, με συμβάσεις εποχικότητας, ενώ εκπληρώνουν πάγιες και διαρκείς ανάγκες, οι οποίες είναι οξύτατες, σε μια περίοδο όπου η κλιματική κρίση έχει δικό της Υπουργείο.

Οι άνθρωποι αυτοί στις 31 Οκτωβρίου και την 1η Νοέμβρη είχαν προγραμματισμένη, ανακοινωμένη διαμαρτυρία, προσήλθε σύσσωμο το Σώμα των εποχικών πυροσβεστών, άνθρωποι μαχόμενοι, οικογενειάρχες, που εξαρτώνται από εσάς για την επιβίωσή τους και που θυσιάζονται για να μας γλιτώσουν από τις φωτιές και τις καταστροφές.

Ήμουν εκεί και το πρωί στη διαμαρτυρία τους. Γνωρίζω ότι εισήλθαν στο Υπουργείο Πολιτικής Προστασίας και Κλιματικής Κρίσης χωρίς κανενός είδους βία, αντίθετα με τα ψέματα που είπε ο κ. Κικίλιας. Γνωρίζω ότι πραγματοποίησαν ειρηνική καθιστική διαμαρτυρία και στη συνέχεια καταγράφηκε ότι επέλασαν επάνω τους δυνάμεις των ΜΑΤ, πάνοπλες, με κράνη, με γκλομπς, με ασπίδες στον κλειστό χώρο.

Επέλασαν επάνω σε καθισμένος ανθρώπους και τους ποδοπάτησαν. Έριξαν γραφείο επάνω στους άοπλους, διαμαρτυρόμενους καθιστικά πυροσβέστες. Έριψαν χημικά μέσα σε κλειστό χώρο και επέδραμαν με γκλομπς, χτυπώντας αδιακρίτως άνδρες, γυναίκες εποχικούς πυροσβέστες, που όλοι φέρουν τραύματα. Τους βρήκα στην Κηφισίας. Είχαν ήδη διακομιστεί συνάδελφοί τους με το ΕΚΑΒ και το γνωρίζετε.

Και μετά την δική μου έλευση και την έλευση των δύο ακόμη Βουλευτών, του κ. Κατσώτη και της κ. Πέρκα, καταγράφηκε εντολή, εμφανίστηκε αύρα της αστυνομίας, η οποία αρνήθηκε να δώσει τα στοιχεία, σε εμένα αρνήθηκε. Δεν μου έδωσαν τα στοιχεία επικεφαλής, αλλά γνώριζαν ότι είμαι εκεί και ότι είναι εκεί πολιτική Αρχηγός. Δεν εμφανίστηκε επικεφαλής.

Και όταν αποχωρούσαμε από μπροστά από την αύρα για να επιστρέψουμε στο σημείο, εμφανίστηκαν δικυκλιστές της ομάδας «ΔΕΛΤΑ» χωρίς διακριτικά, μάρσαραν επιδεικτικά, επέλασαν πάνω στο άοπλο, πεζό πλήθος και έχει καταγραφεί, κύριε Υφυπουργέ, ότι μηχανάκι της ομάδας ΔΕΛΤΑ εμβόλισε σκοπίμως εποχικό πυροσβέστη που ήταν ακριβώς δίπλα μου, την ίδια στιγμή ερρίφθη κρότου λάμψης στα πόδια μου, την ίδια στιγμή τον τραυματία εποχικό πυροσβέστη περικύκλωσαν αστυνομικοί, οι οποίοι τον ξυλοκόπησαν, τον κλωτσούσαν, τον τραβούσαν, σε πείσμα των δικών μου κραυγών και εκκλήσεων, που είναι όλα καταγεγραμμένα. Δεν με άφηναν ούτε να πλησιάσω να δω ότι είναι καλά. Και βεβαίως άσκησαν βία και εναντίον μου, με έσπρωξαν, με εξύβρισαν και ουδέποτε κανείς τους δεν είπε τα στοιχεία του ούτε έφερε τον επικεφαλής τους.

Είναι, επίσης, καταγεγραμμένο ότι έχω ζητήσει τον Υπουργό ήδη από εκεί. Είναι καταγεγραμμένο ότι ζήτησα να έχω επαφή με τον τραυματία και αποκλείστηκε. Και είναι, επίσης, καταγεγραμμένο, από τις επικοινωνίες μου με τον κ. Χρυσοχοΐδη, στις οποίες θα αναφερθώ στη συνέχεια, ότι εξαφανίστηκαν οι τραυματίες και τους έψαχνα, ότι τους ανακάλυψα στη ΓΑΔΑ, κατόπιν ενημέρωσης από τον κ. Χρυσοχοΐδη και τον κ. Μάλλιο, τον Αρχηγό της Αστυνομίας, ότι στη ΓΑΔΑ ήταν ημιλιπόθυμος ο ένας τραυματίας κάνοντας εμετούς και ότι χρειάστηκαν ακόμα κλήσεις μου και επικοινωνίες μου με τον Υπουργό, για να διακομιστεί ο τραυματίας από τα άθλια παγκάκια του έκτου ορόφου της ΓΑΔΑ, στο νοσοκομείο όπως και οι άλλοι δύο ελαφρότερα τραυματισμένοι, που όλοι είχαν εισπνεύσει χημικά μέσα στον κλειστό χώρο και όλοι εμφάνιζαν πολύ σοβαρά σημεία κάμψης των λειτουργιών τους.

Αυτά όλα, δεν είναι καταγραφή λειτουργίας κράτους - δικαίου, ούτε δημοκρατίας. Και το γεγονός ότι έντεκα ημέρες μετά δεν έχετε ανακοινώσει: Πρώτον, διοικητική και πειθαρχική έρευνα, για την οποία και σας ρωτώ και, δεύτερον, ανάληψη ευθύνης και «συγγνώμη» στους εποχικούς πυροσβέστες, στους τραυματίες, στον δημοσιογράφο, στα μέλη του Κοινοβουλίου και στην ελληνική κοινωνία, είναι ένα πάρα πολύ ανησυχητικό δείγμα αυταρχισμού και διολίσθησης μακράν των αρχών του κράτους - δικαίου και της δημοκρατίας.

Ξαναλέω ότι περίμενα τον κ. Χρυσοχοΐδη. Το ότι στέλνει εσάς είναι και αυτό ένα δείγμα. Έχω κάνει αρκετές ερωτήσεις στο Υπουργείο σας και έχω δει πολλούς να εναλλάσσονται, σε αυτές τις θέσεις. Με βάση αυτά, σας ρωτώ συγκεκριμένα: Ποιος έδωσε την εντολή για αυτές τις ενέργειες αστυνομικής βίας και αυθαιρεσίας; Ποιος έδωσε την εντολή, κύριε Υφυπουργέ; Συγκεκριμένα! Ποιος έδωσε την εντολή να μπουν ΜΑΤ, μέσα στο Υπουργείο Κλιματικής Κρίσης και Πολιτικής Προστασίας; Ποιος έδωσε την εντολή να επιτεθούν τα ΜΑΤ στους πυροσβέστες; Ποιος έδωσε την εντολή να ριχθεί κρότου-λάμψης; Ποιος έδωσε την εντολή να γίνεται σχηματισμός με όπλα; Διότι και αυτό έχει καταγραφεί. Ποιος έδωσε την εντολή να πάνε και να εμβολίσουν πεζούς, άοπλους ανθρώπους και μάλιστα τον πυροσβέστη, που ήταν ακριβώς δίπλα μου και πορευόταν ειρηνικά; Είναι καταγεγραμμένη όλη του η πορεία. Όλη του η πορεία! Ποιος έδωσε την εντολή να τον εμβολίσει δίκυκλη μοτοσικλέτα; Ποιος έδωσε την εντολή; Δεν υπάρχει «δεν έχουν σχέση με εμάς». Ποιος έδωσε την εντολή! Το έχετε ερευνήσει; Και -αν δεν δώσατε εσείς την εντολή- έχετε αναζητήσει ευθύνες και ποιες είναι και τι έχει γίνει; Πώς εξηγείτε το γεγονός ότι ακόμα φαίνεται ότι χειρίζονται τη δικογραφία αστυνομικοί; Οι αστυνομικοί θα κρίνουν γι’ αυτά που γίνανε;

Περιμένω, κύριε Υφυπουργέ, τις απαντήσεις σας. Να ξέρετε ότι τη βία αυτή, εναντίον των ανθρώπων που μας σώζουν, των ηρώων μας, την είδε όλη η Ελλάδα κι έχει εξεγερθεί όλη η Ελλάδα και βεβαίως, δεν υπάρχει κανένας χώρος για υπεκφυγές, για μισές κουβέντες, για μισά λόγια.

Περιμένω και προσωπικά εξήγηση -δεν ξέρω αν επιφορτιστήκατε εσείς, για να μου την δώσετε- για την επίθεση σε εμένα προσωπικά με βία και κρότου-λάμψης.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, ήμουν πολύ αναλυτικός στην απάντηση που έδωσα στην κ. Πέρκα, ως προς τις αρχές και τις αξίες, τις πολιτικές μας θέσεις. Άρα τέτοιες εντολές δεν δίνονται ούτε πρόκειται να δοθούν από εμάς για παράνομη και απρόκλητη βία.

Νομίζω ότι και στις επικοινωνίες που είχατε και με τον Υπουργό -που αυτήν την ώρα παρουσιάζει μια από τις πολύ σημαντικές καινοτομίες, ένα πολύ σημαντικό όπλο, για τη νεανική παραβατικότητα και την αντιμετώπιση της βίας κατά των ανηλίκων, το «Safe Youth»- και με την επικοινωνία με τον Αρχηγό, θα διαπιστώσατε ότι τέτοια πρόθεση σε καμμία περίπτωση δεν υπάρχει. Άρα, λοιπόν, η απάντηση είναι ξεκάθαρη, στο αν υπάρχει τέτοια εντολή.

Όσον αφορά την επιχειρηματολογία σας για τους πυροσβέστες, είμαστε εμείς αυτοί που αναγνωρίζουμε το πολύ σημαντικό έργο, το οποίο έκαναν και αυτό το καλοκαίρι. Και οι εποχικοί πυροσβέστες και οι υπόλοιποι πυροσβέστες και η ΕΜΟΔΕ -που εμείς συστήσαμε και τα περισσότερα κόμματα δεν ψήφισαν- έκαναν πολύ πετυχημένο έργο, σε πολύ δύσκολες και ακραίες συνθήκες και αυτό το καλοκαίρι. Δεν το αναγνωρίζουν αυτό το έργο, όμως, όλα τα κόμματα του Κοινοβουλίου!

Δώσατε μία εκδοχή σε σχέση με τα γεγονότα -είσαστε εξαίρετη νομικός- και μπορείτε όλα αυτά να τα καταθέσετε. Υπάρχουν διαδικασίες, γιατί είναι και το δεύτερο σκέλος του ερωτήματός σας «ποιες ενέργειες θα γίνουν;». Θα γίνουν, να είστε βέβαιη! Και γίνονται! Το εξήγησα και πριν θα το αναλύσω και τώρα. Εκεί μπορείτε να εισφέρετε όλα τα στοιχεία τα οποία έχετε και προφανώς, κάτω από τις εγγυήσεις του Κώδικα Ποινικής Δικονομίας και του Πειθαρχικού Δικαίου, θα έχουμε και απαντήσεις -και εμείς το θέλουμε να είστε βέβαιοι- ως προς όλα, τα οποία έχουν συμβεί.

Όμως, θέλω να σας πω -για να είμαστε δίκαιοι εδώ- ότι θα πρέπει να ακούσουμε και την εκδοχή της Ελληνικής Αστυνομίας, την οποία θα διερευνήσουμε. Ποια είναι η ανακοίνωση; Όχι αορίστως, με δελτίο Tύπου που έχει βγάλει η Ελληνική Αστυνομία για τα γεγονότα, τα οποία έχουν συμβεί. Προφανώς και γινόταν 31 Οκτωβρίου και 1 Νοεμβρίου διαδήλωση, συνάθροιση του Σωματείου Συμβασιούχων Πυροσβεστών. Στις 15.00΄ η ώρα στις 31 Οκτωβρίου του 2024 τριακόσιοι από τους εποχικούς πυροσβέστες λέει η Ελληνική Αστυνομία, από το σύνολο των επτακοσίων πενήντα, προσπάθησαν να εισέλθουν στην κεντρική είσοδο της περίφραξης μέσα στο Υπουργείο. Οι υπάλληλοι του Υπουργείου και οι αστυνομικοί πήγαν στο σημείο για να εμποδίσουν την είσοδο. Προφανώς, αυτό έχει ένα κίνδυνο και της σωματικής τους ακεραιότητας.

Ωστόσο, μπήκαν τα άτομα με τη βία, αποκολλώντας την πόρτα. Κατά την παραμονή αυτών των ατόμων στο χώρο, προφανώς παρεμποδίζεται η ομαλή λειτουργία ενός Υπουργείου πολύ κρίσιμου και βέβαια, παρεμποδιζόταν και η αποχώρηση των υπαλλήλων και του κυρίου Υπουργού. Ενημερώθηκε ο εισαγγελέας ποινικής δίωξης, ο οποίος ζήτησε να δοθεί χρόνος για να αποχωρήσουν -και το ακούσαμε και πριν από την κ. Πέρκα- και εν τέλει συμφωνήθηκε και χρόνος για να αποχωρήσουν.

Όμως κάποια άτομα στις εννιά η ώρα -θα δούμε ποιοι είναι αυτοί, θα διερευνηθεί ό,τι έχει γίνει- φορώντας πυροσβεστικά κράνη και μάσκες, έκαναν χρήση πυροσβεστήρα και μάνικα πυρόσβεσης και πραγματοποίησαν ρίψεις βαριών αντικειμένων, όπως σιδερένιες καρέκλες και ξύλα, εναντίον αστυνομικών που βρίσκονταν στο σημείο, ενώ προσπάθησαν να αφαιρέσουν και ασπίδες των αστυνομικών.

Στη συνέχεια κάποιοι κατέλαβαν το οδόστρωμα της λεωφόρου Κηφισίας στο κατερχόμενο ρεύμα, διέκοψαν την κυκλοφορία, με κάδους απορριμμάτων έφτιαξαν οδοφράγματα, εμποδίζοντας τη κυκλοφορία. Προφανώς αντιλαμβάνεστε ότι σε εκείνο το σημείο περνάνε ή μπορεί να χρειαστεί να περάσουν και ασθενοφόρα για νοσηλευτικά ιδρύματα, άρα, είναι πολύ κρίσιμο. Έπρεπε, λοιπόν, να μείνει η Ελληνική Αστυνομία σε πλήρη επιχειρησιακή ετοιμότητα κοντά στο Υπουργείο μέχρι να εξασφαλίσει την ομαλή κυκλοφορία και την αποκατάσταση της τάξης.

Όλα αυτά τελούν υπό διερεύνηση. Εξήγησα πριν -ίσως δεν έγινα αντιληπτός- ποινικά, πειθαρχικά, έχει διαταχθεί από τη Γενική Αστυνομική Διεύθυνση Αττικής προκαταρκτική διοικητική εξέταση, η οποία βρίσκεται σε εξέλιξη για να αποτυπωθούν όλα τα περιστατικά και αυτά που έχουν αποτυπωθεί σε βιντεοληπτικό υλικό και βέβαια, θα εξεταστούν όλα τα στοιχεία, τα οποία και εσείς μπορείτε να δώσετε και θα καταλογιστούν σε κάθε περίπτωση πειθαρχικές ευθύνες σε βάρος οποιουδήποτε είναι εμπλεκόμενος αστυνομικός για οποιαδήποτε παράνομη πράξη. Αυτό θα προκύψει από τη διαδικασία.

Όμως, ξέρετε πολύ καλά κυρία Πρόεδρε, ότι η προανακριτική και η ανακριτική διαδικασία διέπεται, μεταξύ άλλων, από την αρχή της μυστικότητας. Είναι σε πλήρη εξέταση και δεν είναι επιτρεπτή αυτή τη στιγμή η παράθεση και η συζήτηση οποιουδήποτε στοιχείου. Παράλληλα, να σας πω ότι από την Υποδιεύθυνση Κρατικής Ασφάλειας της Διεύθυνσης Ασφάλειας Αττικής, έχει σχηματιστεί δικογραφία, θα διαβιβαστεί και στον εισαγγελέα, σε βάρος πέντε ημεδαπών, οι οποίοι κατηγορούνται για συγκεκριμένες παραβάσεις του ποινικού κώδικα. Να μην τις αναφέρω εδώ όλες. Υπάρχουν και κάποιοι άγνωστοι δράστες για κάποια άλλα αδικήματα. Διευκρινίζεται και πάλι ότι η προανάκριση αυτή είναι σε πλήρη εξέλιξη και όπως αντιλαμβάνεστε, διέπεται από την αρχή της μυστικότητας.

Ό,τι στοιχεία έχετε, θα τα καταθέσετε. Όλοι θα ερευνηθούν, όλα θα έρθουν στο φως και είμαι βέβαιος ότι στο τέλος θα αποκαλυφθεί ποιος και τι έκανε εκείνο το βράδυ. Θα επανέλθω στη δευτερολογία μου.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα ήθελα να είμαι πολύ σαφής και να σας πω ότι, δυστυχώς, αυτό που περίμενα κάνατε. Καλύψατε, δηλαδή την αστυνομική βία.

Το βίντεο, στο οποίο αποτυπώνεται η μηχανή με δύο αστυνομικούς να εμβολίζει έναν άοπλο, ειρηνικά πορευόμενο δίπλα μου, εποχικό πυροσβέστη έχει σταλεί στον κ. Χρυσοχοΐδη, στο κινητό του. Δεν θα τα καταθέσω κ. Νικολακοπούλου. Δεν θα τα καταθέσω. Τα έχω ήδη στείλει στον Υπουργό και περιμένω τη συγγνώμη του.

Όταν αποτυπώνεται σε βίντεο ότι υπάρχει ξεκάθαρη εντολή, διότι υπάρχει συντεταγμένη δράση, συντεταγμένη δράση εφόδου και εφόρμησης επί αόπλων ανθρώπων, τους οποίους τους εκθειάζετε όταν μας σώζουν όλους και τους πετάτε αυτή τη στιγμή στην ανεργία και όταν υπάρχουν όλα τα ντοκουμέντα, εσείς τι μου λέτε; Ότι για την επίθεση που δέχθηκα εγώ, για τις σπρωξιές που είναι αποτυπωμένες και την κρότου λάμψης που έσκασε πάνω μου, να καταθέσω τα στοιχεία; Αυτό μου απαντήσατε ως Κυβέρνηση; Δεν μου χρειάζεται να τα καταθέσω. Θα τα καταθέσω, μην έχετε καμμία αμφιβολία. Και τον Συνήγορο του Πολίτη θα ενεργοποιήσουμε και κάθε αρμόδια αρχή, μην έχετε καμία αμφιβολία. Αλλά, όταν λέτε αυτό, όπως κάποτε για τη διαφθορά και για τα υποβρύχια έλεγε ο κ. Βενιζέλος «όποιος έχει στοιχεία, να τα πάει στον εισαγγελέα», εγώ τα πήγα στον εισαγγελέα και ο εισαγγελέας διαβίβασε εδώ τη δικογραφία και ξέρετε τι έγινε μετά; Έκλεισε ο κ. Βενιζέλος με τον κ. Σαμαρά τη Βουλή. Άρα μην μου λέτε «τα στοιχεία να τα καταθέσετε».

Ένας άνθρωπος ξυλοκοπήθηκε, αφού εμβολίστηκε με μηχανάκι, ξυλοκοπήθηκε άγρια, υπέστη πολλαπλές κακώσεις σε ζωτικά σημεία του σώματος, στο κεφάλι και σε όλο του το σώμα, νοσηλεύθηκε για δύο μέρες. Και αν δεν ήμουν εκεί, δεν ξέρω αν θα ζούσε, γιατί χρειάστηκε να ωρύομαι στο τηλέφωνο στον Υπουργό για να μεταφερθεί στο νοσοκομείο, γιατί αυτός ο άνθρωπος, ο πολυτραυματίας, αντί να μεταφερθεί στο νοσοκομείο, είχε πάει στη ΓΑΔΑ!

Κατά αυτού του ανθρώπου έχει ασκηθεί δίωξη, κύριε Υπουργέ. Κατά αυτού του ανθρώπου που καταγράφεται από την αρχή μέχρι το τέλος ότι περπατάει ειρηνικά και έχει τα γυαλιά ηλίου στο κεφάλι από το πρωί. Κατά αυτού του ανθρώπου επέδραμαν -και είναι καταγεγραμμένο- οι αστυνομικές δυνάμεις. Και μας λέτε ότι διατάξατε προκαταρκτική και είναι μυστική; Αποτάχθηκε κανένας; Παραιτήθηκε κανένας; Αποδώσατε ευθύνες πουθενά;

Σας άκουγα πριν να μνημονεύετε αστυνομική βία προηγούμενων περιόδων. Έχω το δυσμενές προνόμιο να είμαι συνήγορος θυμάτων αστυνομικής βίας, από την οικογένεια του Αλέξανδρου Γρηγορόπουλου, του δεκαπεντάχρονου παιδιού που δολοφονήθηκε εν ψυχρώ από ειδικούς φρουρούς με ευθεία βολή, μέχρι τον Πρόεδρο των Φωτορεπόρτερ Μάριο Λώλο, που του κατάφεραν γκλοπιά δολοφονική και παραλίγο να χάσει τη ζωή του.

Τι θα κάνετε εσείς; Θα νίπτετε τας χείρας σας; Θα νίπτετε τας χείρας σας και θα μας λέτε «καταθέστε τα στοιχεία» ή θα αναλάβετε ευθύνες; Η εξουσία είναι σύμφυτη με τις ευθύνες. Τι θέλετε να μας πείτε; Ότι όλοι αυτοί οι ματατσήδες και όλοι αυτοί της Ομάδας «ΔΕΛΤΑ» και όλοι αυτοί των ΥΑΤ και η «Αύρα» πήγαν εξ επιφοιτήσεως, χωρίς εντολή, γιατί εσείς δεν δίνετε παράνομες εντολές; Αυτό λέτε; Αυτό απαντάτε; Ό,τι έτυχε, δηλαδή, τελικά; Ή απαντάτε -θα μου επιτρέψετε να σας πω- πολύ ανέντιμα -πολύ ανέντιμα!- ότι έφταιξαν οι εποχικοί πυροσβέστες, γιατί παρανόμησαν;

Οι εποχικοί πυροσβέστες δεν παρανόμησαν και εάν δεν είχαν την ψυχραιμία και την πειθαρχία που είχαν, επειδή ακριβώς είναι εκπαιδευμένοι στη φωτιά, θα είχαμε θρηνήσει πολλά θύματα από την επέλαση που διατάχθηκε εναντίον τους. Οι πυροσβέστες ήταν υποδειγματικά ψύχραιμοι απέναντι σε μια λυσσαλέα επίθεση, την ώρα που διαμαρτύρονταν για τη ζωή τους, για την αξιοπρέπειά τους. Γιατί 31 Οκτωβρίου ήταν η τελευταία ημέρα της υπηρεσίας τους και από 1η Νοεμβρίου είναι άνεργοι, ενώ έχετε παρατείνει την αντιπυρική περίοδο και ενώ μέχρι και σήμερα έχουμε φωτιές. Οι άνθρωποι αυτοί από 1η Νοεμβρίου ζουν με το επίδομα ανεργίας, με 400 ευρώ και από 1η Φεβρουαρίου θα ζουν με 0 ευρώ. Διαμαρτυρήθηκαν συντεταγμένα και δημόσια και βεβαίως, δεν παραβίασαν καμμία πόρτα, για να μπουν στο Υπουργείο. Είναι καταγεγραμμένη η είσοδός τους, όπως είναι καταγεγραμμένο ότι δεν έχει υποστεί μέχρι το σημείου της άγριας επιδρομής των ΜΑΤ καμμιά φθορά στο Υπουργείο.

Πού προβλέπεται, κύριε Υπουργέ, τα ΜΑΤ να ρίχνουν χημικά σε κλειστό χώρο εναντίον εκατοντάδων ανθρώπων; Πού προβλέπεται; Πότε θα αποδώσετε ευθύνες; Ποιος θα αναλάβει ευθύνες, επιτέλους; Πού προβλέπεται τα ΜΑΤ να επελαύνουν με γκλομπς επάνω σε πυροσβέστες και να πετάνε γραφεία επάνω τους; Πού προβλέπονται αυτά; Πού προβλέπεται να λένε αστυνομικοί σε Βουλευτές και Αρχηγό κόμματος «παρεμποδίζεις», την ώρα που φωνάζει εναγωνίως να σταματήσουν να σκοτώνουν στο ξύλο έναν άνθρωπο πεσμένο κάτω; Αυτά όλα πότε περιμένετε να τα ερευνήσετε; Γιατί δεν τα έχετε ερευνήσει; Γιατί δεν έχετε πράξει τα δέοντα;

«Κλείνετε το μάτι», ενθαρρύνετε και τελικά, προφανώς, δίνει ο κ. Χρυσοχοΐδης, την εντολή την οποία αρνείται ότι έχει δώσει. Μην μου λέτε ότι τώρα παρουσιάζει κάτι σημαντικό και σπουδαίο. Εσείς ορίσατε την ώρα της συζήτησης και την ημέρα. Η ερώτηση μπορούσε να έχει απαντηθεί την Τετάρτη, την Παρασκευή ή τη Δευτέρα. Εσείς ορίσατε τη Δευτέρα, την ώρα που λέτε ότι έχει άλλη εκδήλωση ο κ. Χρυσοχοΐδης. Άρα δεν είναι η απουσία του οφειλόμενη σε ανειλημμένες υποχρεώσεις. Η απουσία του είναι, δυστυχώς, οφειλόμενη στο ότι γνωρίζει την ευθύνη του.

Περιμένω, κύριε Υφυπουργέ, να μου απαντήσετε, αφού λέτε ότι κάτι διατάξατε από όλα αυτά, γιατί αυτά που διατάξατε δεν έχουν ολοκληρωθεί και γιατί καλύπτετε αυτή την ακραία βία, που την είδε το πανελλήνιο. Φυσικά, πάρα πολλά μέσα ενημέρωσης δεν έπαιξαν το βίντεο. Παίχτηκε, όμως, στο διαδίκτυο και κάποια τελικώς προέβαλαν αυτές τις σκηνές αστυνομικής βίας. Γιατί δεν έχουν ολοκληρωθεί αυτά που διατάξατε; Και εάν θα αναλάβετε, το δικό σας Υπουργείο -περιμένει ο κ. Τουρνάς, τον οποίο έστειλε ο κ. Κικίλιας, γιατί όλοι στέλνουν τους Υφυπουργούς να απαντήσουν, εγώ τους περιμένω τους κυρίους να έρθουν και οι ίδιοι-, εάν πρόκειται να αναληφθεί πολιτική ευθύνη για αυτό το αίσχος, γι’ αυτή την ντροπή να ξυλοκοπείτε τους εποχικούς πυροσβέστες, αντί να τους δοξάζετε και να τους αποκαθιστάτε.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για τη δευτερολογία σας.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ευχαριστώ, κύριε Πρόεδρε.

Κυρία Πρόεδρε, νομίζω ότι σας εξήγησα τις θέσεις μας για το πώς πρέπει να ασκούν οι αστυνομικοί τα καθήκοντά τους και πραγματικά, δεν ξέρω τι φταίει ή αντιληφθήκαμε, μάλλον, ότι εγώ δικαιολογώ αστυνομική βία ή η πολιτική ηγεσία δικαιολογεί οποιαδήποτε αστυνομική βία.

Θα σας πω για ακόμα μία φορά ότι όλοι οι χειρισμοί που στόχευαν στην αποσόβηση της κατάστασης, καθώς και το αν οι αστυνομικές δυνάμεις εκδήλωσαν, αν έκαναν όλες τις προβλεπόμενες και ενδεδειγμένες αστυνομικές ενέργειες, αν εφάρμοσαν τα ηπιότερα μέσα, αν τα μέτρα τα οποία πήραν ήταν ανάλογα ή δυσανάλογα, αν η συμπεριφορά τους ήταν νόμιμη ή παράνομη, αν χρησιμοποίησαν τα αναγκαία δημόσια μέσα, όλα αυτά βρίσκονται υπό καθεστώς ενδελεχούς διερεύνησης το ξαναλέω, πειθαρχικής, ποινικής. Σας το είπα ότι έχει τον χρόνο της η διαδικασία αυτή να ολοκληρωθεί. Δεν νομίζω ότι περιμένατε να βγει κάποια ποινική απόφαση σε τόσο σύντομο χρονικό διάστημα και από τον Συνήγορο του Πολίτη. Το ανέφερα πριν. Άρα ό,τι πρέπει να γίνει θα γίνει.

Αναφερθήκατε εσείς αναλυτικά σε σχέση με το βίντεο που έχετε. Αναφερθήκατε και στο δικό σας βίωμα, όπως το μεταφέρατε εσείς. Και τι περιμένετε από την πολιτική ηγεσία αυτή τη στιγμή; Να βγάλει μια δικαστική απόφαση να σας δικαιώσει; Τι περιμένετε ακριβώς να κάνουμε; Αυτά όλα πρέπει εσείς να τα εισφέρετε σε όλες αυτές τις διαδικασίες και προφανώς, να διερευνηθούν. Και σε κάθε περίπτωση, τα δικαιώματα του κατηγορουμένου, το τεκμήριο της αθωότητας -που φαντάζομαι και είμαι σίγουρος ότι, ως δικηγόρος, έχετε υπερασπιστεί πολλές φορές- η αρχή της μυστικότητας της διαδικασίας, η αρχή του κράτους δικαίου, η Ευρωπαϊκή Σύμβαση των Δικαιωμάτων του ανθρώπου πάνε περίπατο; Δεν εφαρμόζονται για τους αστυνομικούς;

Να σας πω και κάτι ακόμα; Το γεγονός ότι κατά τη διάρκεια των συμβάντων αυτών τραυματίστηκαν δώδεκα αστυνομικοί…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποκλείεται!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε λίγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αποκλείεται, κύριε Νικολακόπουλε!

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Ακούστε.

Αφού αποκλείονται, τότε θα δώσω στα Πρακτικά τα ιατρικά πιστοποιητικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δώστε τα.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θα τα καταθέσω να τα δείτε.

Το γεγονός, λοιπόν, ότι δώδεκα αστυνομικοί τραυματίστηκαν, αυτό είναι κάτι το οποίο δεν πρέπει να διερευνηθεί, ότι πήγαν στο «401» δώδεκα αστυνομικοί;

Σε κάθε περίπτωση, επειδή σήμερα εμείς είχαμε και μια εκδήλωση που μας θύμισε ότι πριν από έναν χρόνο, ένας αστυνομικός έχασε τη ζωή του εν ώρα καθήκοντος, εμείς, λοιπόν, καθετί θα το ερευνούμε και τη βία κατά των αστυνομικών. Και δεν αντιμετωπίζουμε διαφορετικά τους αστυνομικούς από τους εποχικούς πυροσβέστες. Όλα θα ερευνηθούν.

Θέλω, όμως, να πω σε εσάς, κυρία Πρόεδρε, αυτά που είπα και στην κ. Πέρκα, ότι και στο παρελθόν υπήρχαν καταγγελίες. Από τον Ιούνιο του 2017 ως τον Δεκέμβριο του 2018, ο Εθνικός Μηχανισμός Διερεύνησης Περιστατικών Αστυνομικής Αυθαιρεσίας είχε τριακόσιες είκοσι μία υποθέσεις, έτσι;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συμφωνώ. Τα έχω καταγγείλει και εγώ, κύριε Υφυπουργέ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Τα έχετε καταγγείλει.

Ωραία, κυρία Πρόεδρε.

Όμως, θέλω να μου πείτε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τα έχω καταγγείλει και εγώ όλα αυτά.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Θέλω να μου πείτε, όμως, κυρία Πρόεδρε, κατά τη διάρκεια της δικής σας θητείας, που εσείς ήσασταν Πρόεδρος, στο αρχείο της Διεύθυνσης Αστυνομικού Προσωπικού του Αρχηγείου έχουν καταγραφεί σαράντα εννέα υποθέσεις -και εσείς ήσασταν Πρόεδρος της Βουλής εκείνη την εποχή- για καταγγελλόμενα περιστατικά αστυνομικής βίας από Φεβρουάριο έως Σεπτέμβριο του 2015.

Και επί δικής σας προεδρίας 12-5-2015 -ήσασταν Πρόεδρος- μία συνάδελφός σας, Βουλευτής του κόμματός σας, η κ. Κατριβάνου, κατέθεσε μία επίκαιρη ερώτηση. Ξέρετε τι σας λέει;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σε μένα;

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Επίκαιρη ερώτηση στη Βουλή. Στρέφεται κατά του αρμοδίου Υπουργού Εσωτερικών και Διοικητικής Ανασυγκρότησης. Ήσασταν μέλος του κόμματος, ήσασταν μέλος του ΣΥΡΙΖΑ και Πρόεδρος.

Ξέρετε τι έλεγε; Είναι ανησυχητική η καταγγελία του Human Rights Watch. Αστυνομικοί προβαίνουν σε καταχρηστικούς ελέγχους, προσαγωγές ή και κράτηση αστέγων, τοξικοεξαρτημένων. Ανησυχητικά είναι, επίσης, κρούσματα αστυνομικής αυθαιρεσίας.

Και ξέρετε τι κάνει; Αναφέρει και συγκεκριμένα. Σκουριές, 5-4-2015, επιχείρηση ανδρών της «ΔΕΛΤΑ» με κάμερες στα κράνη, 16-4-2015, επίθεση των ΜΑΤ. Και αναφέρει πολλά άλλα. Πρόσφατα, τέλος, ξυλοδαρμό από άνδρες των ΜΑΤ εκτός υπηρεσίας υπέστησαν νεαροί στην Ορεστιάδα, τρεις εκ των οποίων συνελήφθησαν, 8-5-2015, συγκέντρωση στην ίδια πόλη απαγορεύθηκε προσωρινά. Επειδή, σύμφωνα με δημοσιεύματα του Τύπου, κρούσματα ολιγωρίας μπροστά στην τέλεση εγκλημάτων πολλαπλασιάζονται ανησυχητικά -ενδεικτικά, ξυλοδαρμός φοιτητή στις 14-3-2015 και ήσασταν εσείς στο ίδιο κόμμα, κοντά σε χώρο που πραγματοποιούταν εκδήλωση της Χρυσής Αυγής, ξυλοδαρμός του γιατρού Μακρέα στις 25-3-2015 στα Χανιά, ξυλοδαρμός μαρτύρων στη δίκη της Χρυσής Αυγής. Αυτά τα καταγγέλλει συνάδελφός σας τότε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, συμφωνώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** …μέλος της κυβέρνησής σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Συμφωνώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Εσείς αυτά τα διερευνήσατε τόσο γρήγορα όσο ζητάτε από εμάς; Τα έχετε διερευνήσει μέχρι σήμερα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα σας απαντήσω. Μη φεύγετε. Καθίστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ (Υφυπουργός Προστασίας του Πολίτη):** Λοιπόν, σας ευχαριστώ.

(Στο σημείο αυτό ο Υφυπουργός Προστασίας του Πολίτη κ. Ανδρέας Νικολακόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ.

Συνεχίζουμε με τη συζήτηση της όγδοης με αριθμό 148/4-11-2024 επίκαιρης ερώτησης δεύτερου κύκλου της Προέδρου της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ» και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Κλιματικής Κρίσης και Πολιτικής Προστασίας, με θέμα: «Η αστυνομική βία και αυθαιρεσία σε βάρος των εποχικών πυροσβεστών, εκπροσώπων του Τύπου και μελών του Κοινοβουλίου την 31-10-2024».

Στην επίκαιρη ερώτηση θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Ευάγγελος Τουρνάς.

Ορίστε, κυρία Πρόεδρε, έχετε τον λόγο για την πρωτολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Υφυπουργέ Προστασίας του Πολίτη, μη φεύγετε, γιατί σας ενδιαφέρει. Δεν μου απαντήσατε, αλλά εγώ επανέρχομαι, γιατί η ερώτηση που έχω καταθέσει ακριβώς αφορά στην ακραία αστυνομική βία που ασκήθηκε. Και φυσικά, η απάντηση στην ακραία αστυνομική βία που ασκήθηκε με εντολή εναντίων των εποχικών πυροσβεστών δεν μπορεί ποτέ να είναι ότι έχει διαπραχθεί ξανά αδίκημα αστυνομικής βίας.

Ήσασταν τόσο άστοχος μέσα στην προσπάθεια να δικαιολογήσετε τα αδικαιολόγητα που το λέτε σε έναν άνθρωπο που έχει αφιερώσει τη ζωή του στην υπεράσπιση του κράτους δικαίου και ως Πρόεδρος της Βουλής, τον Μάιο του 2015, όταν αστυνομικός κλοιός εμπόδιζε τους υγειονομικούς από το να περάσουν μπροστά από τη Βουλή, υπερασπίστηκα τους ανθρώπους που ασκούσαν τα δικαιώματά τους.

Άρα, κύριε, μην προσπαθείτε να παραβιάσετε ανοιχτές θύρες. Είναι πολύ ξεκάθαρο ότι κάθε επεισόδιο αστυνομικής βίας, η οποία πολλές φορές είναι δολοφονική, τροφοδοτείται από την ανεκτικότητα, την ανοχή, αλλά και την υπόθαλψη των προηγούμενων περιστατικών. Και βεβαίως, η ιδέα σας να αντιπαραθέτετε τους αστυνομικούς με τους εποχικούς πυροσβέστες και να τους βάζετε να συγκρούονται, είναι μια πάρα πολύ κακή ιδέα, που δεν έχει καμμία σχέση με τη δημοκρατία. Καμμία σχέση.

Περιμένω αυτά που είπατε ότι καταθέτετε στα Πρακτικά, γιατί δεν είδα να καταθέσατε τίποτα. Θα τα δω.

Και έρχομαι, κύριε Τουρνά -που εσάς έστειλε ο κ. Κικίλιας στην ίδια ερώτηση που έκανα προηγουμένως και στον κ. Χρυσοχοΐδη, που δεν ήρθε και έστειλε τον κ. Νικολακόπουλο, δηλαδή- στο γεγονός ότι μέσα στο δικό σας Υπουργείο Κλιματικής Κρίσης και Πολιτικής Προστασίας, στο Υπουργείο στο οποίο ήσασταν εκείνη τη στιγμή, μπήκαν αστυνομικές δυνάμεις και μάλιστα, ΜΑΤ, μονάδες αποκατάστασης της τάξης και επέλασαν επί των άοπλων πυροσβεστών που διαμαρτύρονταν ειρηνικά και γνωρίζετε ότι διαμαρτύρονταν ειρηνικά, διότι συναντήθηκαν και μαζί σας. Τους κάνατε και υπαινιγμούς, γιατί έρχονται στα θεωρεία της Βουλής και τους προσκαλεί η κ. Κωνσταντοπούλου.

Εγώ δεν παίρνω πολιτικά φρονήματα από τους ανθρώπους που αγωνίζονται ούτε τους ζητάω εγγραφή στην Πλεύση Ελευθερίας, γιατί η Πλεύση Ελευθερίας δεν είναι τέτοιο κίνημα. Εμείς υπερασπιζόμαστε τους ανθρώπους και τα δίκαιά τους όπου και αν ανήκουν ή και αν δεν ανήκουν πουθενά, γιατί το δίκαιο ανήκει σε όλους.

Επιτρέψατε, λοιπόν και προφανώς, προσκαλέσατε και ζητήσατε αστυνομική επέμβαση μέσα στο κτήριο του Υπουργείου, το οποίο είναι όλο γυάλινο και είναι τρομακτικά επικίνδυνο το να επικρατούν οι συνθήκες που δημιουργήθηκαν με την επέλαση των ΜΑΤ, που τα είδαμε να προχωρούν από τη σκάλα και να πιέζουν τους καθήμενους ανθρώπους, τους εποχικούς πυροσβέστες. Τα είδαμε να σηκώνουν ένα γραφείο και να το πετάνε -πού προβλέπεται αυτό;- πάνω στους εποχικούς πυροσβέστες.

Και βεβαίως, γνωρίζουμε και είναι καταγεγραμμένο ότι ρίχθηκαν χημικά, δακρυγόνα και ασφυξιογόνα μέσα στον κλειστό χώρο του Υπουργείου.

Αυτό είναι κοινώς επικίνδυνο έγκλημα και, βεβαίως, για αυτό κάποιος έδωσε την εντολή και σίγουρα εσείς δώσατε την άδεια. Διότι δεν μπορεί να μπούνε μέσα στο Υπουργείο αστυνομικές δυνάμεις χωρίς πρόσκληση και χωρίς άδεια.

Το αποτέλεσμα αυτής της φαεινής ιδέας, βεβαίως, ήταν πολλαπλοί τραυματισμοί, πολλαπλές κακώσεις, αναπνευστικά προβλήματα και όταν εξωθήθηκαν οι άνθρωποι βιαίως επί της Κηφισίας, νέες επιθέσεις, αυτές που περιέγραψα προηγουμένως, και εμβολισμός άοπλου ανθρώπου που ήταν δίπλα μου από μηχανάκι της αστυνομίας, ο οποίος εν συνεχεία ξυλοκοπήθηκε, κλωτσήθηκε, τραβήχτηκε, υπέστη πολλαπλές κακώσεις για τις οποίες νοσηλεύτηκε με πολύ σοβαρά συμπτώματα και αυτός είναι ένας άνθρωπος που πέφτει στη φωτιά για μας.

Ο κ. Κικίλιας, που δεν τόλμησε να έρθει εδώ, ισχυρίστηκε ότι άσκησαν οι πυροσβέστες βία. Ξέρετε ότι αυτό είναι ψευδές γιατί ήσασταν εκεί. Ισχυρίστηκε ότι οι πυροσβέστες πήγαν να μπουκάρουν στο κέντρο επιχειρήσεων. Ξέρετε ότι αυτό είναι ψευδές γιατί ήσασταν εκεί. Ισχυρίσθηκε ότι γενικώς οι πυροσβέστες δημιούργησαν το πρόβλημα. Ξέρετε ότι αυτό είναι ψευδές διότι ήσασταν εκεί.

Και το ερώτημα είναι γιατί δώσατε την άδεια και το δικαίωμα τους ανθρώπους αυτούς, που θα έπρεπε να τους ευχαριστείτε και να τους έχετε δώσει τη δουλειά τους σε μόνιμη βάση, να συκοφαντούνται, να λοιδορούνται, να ξυλοκοπούνται και να απειλείται η σωματική τους ακεραιότητα και η ζωή τους από αστυνομικούς.

Έχετε διατάξει κάποιον έλεγχο; Έχετε προβεί σε ενέργειες πειθαρχικού και διοικητικού ελέγχου; Οι δημόσιες δηλώσεις που έκανε ο κ. Κικίλιας ότι μπούκαραν οι πυροσβέστες, ότι θέλανε να μπούνε στο κέντρο επιχειρήσεων κ.ο.κ., σε ποια πληροφόρηση στηρίχθηκαν, από πού πήρε αυτή την ενημέρωση για αυτά που είπε; Διότι τον διαψεύδουν όλα τα στοιχεία και είναι πάρα πολύ σοβαρό ένας Υπουργός, που είναι υπόλογος μετά από αυτά τα κρούσματα βίας, να βγαίνει και να «λασπώνει» τους ανθρώπους που αγωνίζονται αυτή τη στιγμή για τη δουλειά τους, αλλά διαρκώς αγωνίζονται για εμάς, για την προστασία του περιβάλλοντος και της ζωής μας.

Περιμένω, κύριε Υπουργέ, να απαντήσετε ποιος έδωσε εντολή για την αστυνομική βία και αυθαιρεσία και αν ζητήσατε εσείς ή ο κ. Κικίλιας την έλευση των ΜΑΤ μέσα στον χώρο του Υπουργείου, αν ζητήσατε εσείς ή ο κ. Κικίλιας την ανάπτυξη ενόπλων δυνάμεων μέσα στο Υπουργείο -έχουν καταγραφεί-, εάν ζητήσατε εσείς ή γνωρίζατε τη ρίψη χημικών μέσα στο Υπουργείο σε κλειστό χώρο, εάν ζητήσατε εσείς και αν δικαιολογείτε σήμερα τη βία που ασκήθηκε -εγώ θα ξεκινήσω- για τον χώρο εντός του Υπουργείου.

Αυτό σας αφορά άμεσα, δεν μπορείτε να το αντιπαρέλθετε και περιμένουμε εναγωνίως τις απαντήσεις σας, περιμένουν τις απαντήσεις σας άνδρες και γυναίκες εποχικοί πυροσβέστες, που δίνουν την ψυχή τους, οι οικογένειές τους και τα παιδιά τους.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Κύριε Πρόεδρε, κυρίες και κύριοι Βουλευτές, κυρία Κωνσταντοπούλου, πρώτα από όλα επιστρέφω ως απαράδεκτη και συκοφαντική την επίθεση, την οποία μου κάνατε και με την οποία μου είπατε ότι εγώ εξετάζω τα πολιτικά φρονήματα, τις πεποιθήσεις του κάθε ατόμου.

Ήθελα να σας πω πάνω σε αυτό ότι υπηρέτησα σαράντα χρόνια στις Ένοπλες Δυνάμεις και ποτέ μα ποτέ δεν με ενδιέφερε τι ψηφίζει ή τι πολιτικές πεποιθήσεις έχει το κάθε άτομο, ο κάθε συνάδελφός μου.

Ξέρετε γιατί, κυρία Κωνσταντοπούλου, το έκανα αυτό; Γιατί δεν μας χώριζαν τα κόμματα και εκείνο που μας ένωνε ήταν η αποστολή και εδώ πέρα όλοι φορούσαμε το εθνόσημο, την ελληνική σημαία. Kαι εδώ πέρα όλοι φορούσαμε το εθνόσημο με την ελληνική σημαία.

Άρα θα ήταν αδιανόητο ακόμα και τώρα που υπηρετώ πάλι μια αποστολή να εξετάσω τις πολιτικές πεποιθήσεις του καθενός. Άρα το επιστρέφω ως συκοφαντία.

Σας λέω, λοιπόν, την άποψή μου ότι η κλιματική κρίση δεν έχει ούτε κόμματα ούτε χρώματα και απαιτεί τις μέγιστες συναινέσεις και πάνω σε αυτό προσπαθώ με όλες μου τις δυνάμεις να βοηθήσω, ώστε να φτιάξουμε έναν ισχυρό μηχανισμό και ένα ισχυρό Πυροσβεστικό Σώμα.

Πάμε τώρα στα θέματα της ερώτησής σας. Πράγματι, στις 31 Οκτωβρίου στις έντεκα η ώρα πραγματοποιήθηκε συγκέντρωση διαμαρτυρίας των εποχικών πυροσβεστών. Ήταν περίπου επτακόσιοι-επτακόσιοι πενήντα, σύμφωνα με τις καταγραφές της Ελληνικής Αστυνομίας, έξω από το Υπουργείο μας, έξω από το Υπουργείο Κλιματικής Κρίσης και Πολιτικής Προστασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Χιλιάδες ήταν.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας άκουσα, κυρία Κωνσταντοπούλου. Εάν θέλετε, κάντε λίγο υπομονή να ακούσετε και εμένα.

Και, πράγματι, όπως επισημάνατε και εσείς, εκείνη την ημέρα, 31 Οκτωβρίου έληγαν οι συμβάσεις, τις οποίες είχαν υπογράψει και οι οποίες θα είχαν διάρκεια από 1η Μαΐου έως 31 Οκτωβρίου.

Όπως προβλέπεται κατά τις δημόσιες συναθροίσεις, συγκεντρώσεις, πορείες και λοιπές κινητοποιήσεις, η Ελληνική Αστυνομία είχε πάρει όλα τα απαραίτητα μέτρα αφ’ ενός για την προστασία και την περιφρούρηση της εν λόγω κινητοποίησης και αφ’ ετέρου για την τήρηση της τάξης, τη διαχείριση της κυκλοφορίας, καθώς επίσης και για την πρόληψη και αποτροπή αξιόποινων πράξεων, εκτρόπων ή άλλων ανεπιθύμητων καταστάσεων. Στη μία και μισή το μεσημέρι οι επικεφαλής αυτών των εποχικών πυροσβεστών ζήτησαν από τον αρμόδιο επικεφαλής της Ελληνικής Αστυνομίας να έχει συνάντηση με τον Αρχηγό του Πυροσβεστικού Σώματος και με μένα, πράγμα το οποίο έκανα άμεσα αποδεκτό.

Πράγματι, αφού συναντήθηκαν με τον Αρχηγό του Πυροσβεστικού Σώματος, ήρθαν στο ΕΣΚΕΔΙΚ, στο Εθνικό Συντονιστικό Κέντρο Διαχείρισης Κρίσεων, όπου βρισκόμουν, γιατί είχαμε δύο πολύ σημαντικά συμβάντα, μία φωτιά στο Καστέλι στα Χανιά και μία στην Ικαρία.

Άρα, βρισκόμουν εκεί. Εκεί ήρθε η επιτροπή, η οποία πήρε άδεια, διαπίστευση και προσήλθε για να συζητήσουμε. Περίπου τριάντα πέντε με σαράντα λεπτά καθίσαμε και συζητήσαμε διεξοδικά όλα τα θέματα που τους απασχολούν. Στη συνέχεια ζήτησαν και μια αναμνηστική φωτογραφία και αποχώρησαν.

Κατά την αποχώρησή τους συναντήθηκαν με τον κύριο Υπουργό, ο οποίος επέστρεφε από το Υπουργικό Συμβούλιο και τους είπε, λοιπόν, ότι πράγματι θα τους συναντήσει στις έξι Νοεμβρίου, όπως τους είχε υποσχεθεί ότι θα κάνει μετά τη λήξη της αντιπυρικής περιόδου.

Περίπου στις τρεις και τέταρτο και ενώ εξακολουθούσαμε να είμαστε στο War Room του ΕΣΚΕΔΙΚ, ακούστηκε οχλοβοή, δυνατός θόρυβος, χτυπήματα στον τοίχο με πόδια και με χέρια και βέβαια, πεταχτήκαμε όλοι από το War Room να δούμε τι συμβαίνει. Ήταν οι εποχικοί πυροσβέστες, οι οποίοι είχαν έρθει και με φωνές και συνθήματα καλούσαν τον Υπουργό, ο οποίος ήταν και εκείνος στο War Room να βγει έξω και να συνομιλήσει μαζί τους.

Την πόρτα του ΕΣΚΕΔΙΚ, που εσείς λέτε ότι δεν παραβίασαν, προσπάθησαν και τη συγκράτησαν το προσωπικό και οι αξιωματικοί που υπηρετούν στο ΕΣΚΕΔΙΚ μαζί με τη φρουρά τη δική μου και του κυρίου Υπουργού.

Η κατάσταση ξέφυγε, αφού πλέον οι εισβολείς -αυτοί οι οποίοι είχαν εισέλθει μέσα στο κτήριο- προχώρησαν και κατέλαβαν όλους τους ορόφους και, βέβαια, συνέχισαν να παρακωλύουν το έργο του προσωπικού του ΕΣΚΕΔΙΚ, το οποίο ήταν επιφορτισμένο με πολλά συμβάντα εκείνη την ημέρα, μεταξύ των οποίων και τα δύο που προανέφερα τα πολύ σοβαρά, τις πυρκαγιές τις οποίες είχαν γίνει και έπρεπε εμείς να συντονίσουμε.

Στο σημείο αυτό θα ήθελα να επισημάνω ότι το κτήριο του Υπουργείου όπου στεγάζεται και το Αρχηγείο του Πυροσβεστικού Σώματος είναι ένας φυλασσόμενος χώρος, στον οποίο απαγορεύεται η είσοδος σε μη διαπιστευμένα άτομα που δεν διαθέτουν την απαιτούμενη κάρτα εισόδου ή δεν έχουν εξασφαλίσει εκ των προτέρων άδεια εισόδου.

Συνεπώς η άνευ αδείας εισβολή που διαπράχθηκε από κάποιους εκ των εποχικών πυροσβεστών και όποιο άλλο άτομο τους ακολούθησε, καθώς επίσης και η κατάληψη στον χώρο του Υπουργείου περίπου μέχρι τις 20.35΄ θεωρείται ποινικό αδίκημα, σύμφωνα με το άρθρο 168 του Ποινικού Κώδικα.

Από εκεί και πέρα, όσον αφορά τα υπόλοιπα, σας απήντησε ο αρμόδιος Υπουργός Πολιτικής Προστασίας. Κατόπιν αδείας από τον αρμόδιο εισαγγελέα επενέβησαν οι αστυνομικές δυνάμεις. Δεν έχω να προσθέσω τίποτε άλλο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Πρόεδρε, έχετε τον λόγο για τη δευτερολογία σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελικά εσείς είστε δηλαδή ο καταγγέλλων εισβολή;

Γιατί αυτά που είπατε σήμερα, κύριε Τουρνά, δεν τα έχει πει κανείς. Αυτό λέτε; Εισέβαλαν, δηλαδή, οι πυροσβέστες; Εσείς ήσασταν στο War Room, στην αίθουσα πολέμου, και στην αίθουσα πολέμου ήρθαν και κλωτσάγανε και βαράγανε; Αλήθεια;

Είναι καταγεγραμμένα, κύριε Τουρνά. Είναι καταγεγραμμένη η ειρηνική παρουσία τους.

Είναι επίσης γνωστό ότι για να εισέλθει κανείς υπάρχει μία τζαμένια πόρτα, όχι βέβαια στο κέντρο επιχειρήσεων, αλλά πριν το κέντρο επιχειρήσεων. Αυτή η τζαμένια πόρτα είναι απαραβίαστη και άθικτη και είναι αποτυπωμένη. Αυτό, λοιπόν, σημαίνει ότι εισήλθαν ειρηνικότατα και με άδεια των παρισταμένων. Και το γνωρίζετε διότι βεβαίως μέχρι να τους σπάσετε στο ξύλο και να τους ρίξετε χημικά, ουδεμία δημόσια θέση και καταγγελία υπήρχε ότι υπήρξε εισβολή πυροσβεστών στο War Room.

Είναι πραγματικά ντροπή –ντροπή!- να προσπαθείτε να σπιλώσετε τους ανθρώπους, που αυτοί μας σώζουν όχι από «War Rooms» ούτε από «Escape Rooms», αλλά μέσα από τη φωτιά! Είναι ντροπή να προσπαθείτε να τους σπιλώσετε από τη βολή της υπουργικής καρέκλας! Και δεν με ενδιαφέρει καθόλου η προηγούμενη διαδρομή σας, γιατί ο καθένας κρίνεται ανά πάσα στιγμή και ιδίως από το τι κάνει όταν έχει θέση εξουσίας και αν τιμά τον όρκο του, τη σημαία που λέει ότι υπηρετεί και την αποστολή και το καθήκον του!

Τρεισήμισι χιλιάδες οργανικές θέσεις στο Πυροσβεστικό Σώμα είναι κενές και δυόμισι χιλιάδες πυροσβέστες είναι από την 1η Νοεμβρίου άνεργοι χάρη σε σας. Ήρθαν να διαμαρτυρηθούν ειρηνικά και να διεκδικήσουν το δίκιο τους κι εσείς αντί να τους ακούσετε και να τους δικαιώσετε, τους ξυλοφορτώσατε και θέλετε να τους σπιλώσετε και στο πανελλήνιο ότι είναι εισβολείς!

Ποια είναι η δικαιολογία σας, κύριε Τουρνά, που είχατε δύο φωτιές 31 Οκτωβρίου και προσπαθούσατε –μας λέτε- να κάνετε πόλεμο με τη φωτιά, ενώ έχετε δυόμισι χιλιάδες ενεργότατους πυροσβέστες που τους αδρανοποιείτε; Ποια είναι η δικαιολογία σας όταν λέτε για την κλιματική κρίση που δεν γνωρίζει κόμμα και χρώμα –αυτό λέτε- αλλά μας λέτε την ίδια ώρα ότι γνωρίζει μήνα και εποχή, ότι η κλιματική κρίση είναι εποχική; Είναι εποχική η κλιματική κρίση; Είναι εποχική; Αυτό λέτε; Όταν σε λίγο θα έρθουν οι πλημμύρες, τι θα απαντήσετε στους πλημμυροπαθείς, ότι εμείς είχαμε δυόμισι χιλιάδες δυναμικό και τους πετάξαμε στον δρόμο και τους δείραμε και τους διαπομπεύσαμε και τους παίρναμε και τα πολιτικά φρονήματα; Διότι αυτό κάνατε.

Ακόμα και για τη σημερινή τους παρουσία εδώ βγάλατε δημοσιεύματα: «Τους καλεί η Πρόεδρος της Πλεύσης Ελευθερίας». Εμείς καλούμε όλον τον κόσμο και την ώρα που είναι άδεια και έρημη η Βουλή, γεμίζουν τα θεωρεία και είναι παρόντες και παρούσες οι πολίτες. Αυτό κάνουμε. Σας ενοχλεί, αλλά έτσι είναι. Τι να κάνουμε; Είναι η Βουλή των Ελλήνων και των Ελληνίδων, όχι των Βουλευτών και των Υπουργών. Και είναι η Βουλή και των εποχικών πυροσβεστών.

Αυτούς τους ανθρώπους που αγωνίζονται για όλους μας σε όλη την Ελλάδα γιατί τους πετάτε και γιατί έρχεστε σήμερα να τους σπιλώσετε ως εισβολείς; Διότι δεν έχετε καλή δικαιολογία. Θέλετε να δαιμονοποιήσετε τους ανθρώπους που τους χρειαζόμαστε όλοι, για να δικαιολογήσετε τους εαυτούς σας που δεν τους προσλαμβάνετε.

Έχετε κάνει αναφορά γι’ αυτά τα γεγονότα που αναφέρετε; Έχετε υπογράψει κάποια αναφορά γι’ αυτά που μόλις είπατε; Διότι αυτό είναι το αντικείμενο της ερώτησης. Η αλήθεια είναι ότι ξεπεράσατε τη φαντασία μου, η οποία δεν είναι περιορισμένη, σας διαβεβαιώ. Όμως, ότι θα έρθετε εσείς εδώ να κάνετε τον μάρτυρα εισβολής στο War Room, ε, η αλήθεια είναι ότι δεν το περίμενα και ότι την ώρα που έχει καεί όλη η Ελλάδα για άλλη μία φορά και την ώρα που επαφίεται η πολιτική προστασία σε αυτούς τους ανθρώπους, εσείς θέλετε να τα ρίξετε σε αυτούς, είναι κάτι που ξεπερνάει και τα όρια και της πολιτικής και της ηθικής, θα μου επιτρέψετε να σας πω.

Τελικώς με αυτά τα οποία λέτε -εσείς μας είπατε ότι ήταν επτακόσιοι πενήντα όλοι οι πυροσβέστες- είναι καταγεγραμμένο ότι ήταν σύσσωμοι. Ήταν περίπου δύο με δυόμισι χιλιάδες. Εσείς λέτε ότι ήταν λιγότεροι. Κάτι θα ξέρετε, τι να πω! Ή ίσως θέλετε αυτήν την τόσο μεγαλειώδη συγκέντρωσή τους να την υποβαθμίσετε με τακτικές απομείωσης της κοινωνικής αντίδρασης.

Θέλω να σας διαβεβαιώσω, κύριε Τουρνά, ότι για μένα ένα από τα πιο εύστοχα συνθήματα των εποχικών πυροσβεστών είναι αυτό που σας αναφέρει: «Κυριάκο Μητσοτάκη, άκου το καλά, εσύ μέσα στο ελικόπτερο και εμείς μέσα στη φωτιά. Τρεισήμισι χιλιάδες είναι τα κενά και εσύ πετάς χαρταετό μαζί με τον Τουρνά».

Τρεισήμισι χιλιάδες είναι τα κενά! Δείξτε λίγο χιούμορ, μην είστε εμπαθής επειδή σας αναφέρουν στα συνθήματα. Δείξτε λίγο χιούμορ και μεγαλοσύνη, κάντε την κίνηση που οφείλετε γι’ αυτούς τους ανθρώπους, για να μην είναι τρεισήμισι χιλιάδες τα κενά και για να μην απολογείστε μεθαύριο που δεν θα υπάρχουν διαθέσιμοι εποχικοί πυροσβέστες στις κρίσεις της κλιματικής αλλαγής, οι οποίες είναι απολύτως αναμενόμενες και έναντι των οποίων δεν μπορείτε πια να παριστάνετε τους αιφνιδιασμένους.

 Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο να κλείσετε με την απάντησή σας.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κυρία Κωνσταντοπούλου, δεν αμφιβάλλω καθόλου για τη φαντασία σας. Σίγουρα είναι τεράστια και φτιάχνει μύθους σαν αυτούς που μας αναφέρετε τώρα.

Διότι, ναι, κυρία Κωνσταντοπούλου, όλοι το είπαν ότι ήταν εισβολή. Πώς να περιγράψουμε την είσοδο κάποιων ανθρώπων που παραβίασαν τα κιγκλιδώματα, όπως μας ανέφερε προηγουμένως και ο αρμόδιος Υφυπουργός Πολιτικής Προστασίας και τα επτακόσια άτομα τα ανέφερε ο κύριος Υφυπουργός, σύμφωνα με τις καταγραφές που κάνουν οι δυνάμεις που ήταν απ’ έξω.

Κάποιοι εξ αυτών εισέβαλαν μέσα στο κτήριο και πράγματι ήταν εισβολή, διότι μπήκαν χωρίς άδεια. Οι μόνοι που μπήκαν με άδεια ήταν τα τέσσερα άτομα που τους εκπροσωπούσαν. Συνομιλήσαμε και έφυγαν. Δεν επείσθησαν από αυτά που είπαμε και στη συνέχεια εισέβαλαν σε έναν χώρο που δεν είχαν δικαίωμα να εισβάλουν. Είναι εισβολή.

Και ήταν και κατάληψη διότι μείνανε χωρίς λόγο μέχρι τις 20.30΄ το βράδυ. Ζήτησαν να μείνουν μέχρι τα δελτία ειδήσεων και πράγματι τους άφησα να μείνουν μέχρι τα δελτία. Και μετά, όταν πάλι οι αστυνομικές δυνάμεις τους ζήτησαν να αποχωρήσουν, εκείνοι δεν αποχωρούσαν. Άρα, λοιπόν, ήταν και κατάληψη.

Να σας πω, επίσης, ότι η ηγεσία τους, οι στρατηγοί, πήγαν και τους είπαν να αποχωρήσουν ειρηνικά και συντεταγμένα για να μην υπάρξει πρόβλημα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Βάγιας;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ακούστε σας παρακαλώ. Σας άκουσα με μεγάλη προσοχή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ο κ. Βάγιας;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ηρεμήστε, ηρεμήστε.

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε, σας παρακαλώ.

Συνεχίστε, κύριε Υπουργέ.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Τέλος πάντων, εγώ εκείνο που έχω να πω είναι ότι πράγματι πήγε και ο Υπαρχηγός και ο Επιτελάρχης, οι στρατηγοί πήγαν και τους μίλησαν και τους είπαν να αποχωρήσουν ειρηνικά και αυτοί δεν το έκαναν. Αντίθετα, αντέδρασαν με άσχημο τρόπο, θα έλεγα.

Να σας πω και κάτι; Αυτά που λέμε είναι καταγεγραμμένα, όπως λέτε κι εσείς, σε βίντεο ακόμα και δικά τους που έχουν αναρτήσει στα σόσιαλ μίντια. Επαναλαμβάνω, όμως, ότι το κτήριο είναι φυλασσόμενο και έχει τη λήψη και έχουν ληφθεί όλα αυτά.

Σας λέω ότι είναι καταγεγραμμένα τα άτομα τα οποία έχουν σπάσει τις φωλιές πυρασφάλειας, έχουν αφαιρέσει τις σωλήνες και με καθοδήγηση από τον δεύτερο όροφο ρίχνουν κάτω στις αστυνομικές δυνάμεις. Είναι συγκεκριμένα άτομα. Δεν ήταν όλοι. Ήταν κάποιοι οι οποίοι πήραν τους πυροσβεστήρες κόνεως και έριχναν πάνω στους αστυνομικούς.

Δυστυχώς, δεν είναι ωραίες εικόνες ούτε να τις εγκρίνουμε, ούτε να τις ενθαρρύνουμε. Προφανώς και δεν τιμούν κανέναν, ούτε τους εποχικούς πυροσβέστες, ούτε κανέναν από αυτούς οι οποίοι προσφεύγουν σε τέτοιες λύσεις. Υπάρχει τρόπος να συνεννοηθούμε.

Να σας πω, κυρία Κωνσταντοπούλου, εγώ ότι το 2021 ο Πρωθυπουργός Κυριάκος Μητσοτάκης αποφάσισε να ιδρύσει ένα Υπουργείο Κλιματικής Κρίσης και Πολιτικής Προστασίας και τότε όλοι κριτικάρατε αρνητικά αυτή τη φράση την «κλιματική κρίση». Είπατε το άλλοθι, αρνητική κριτική. Τώρα αποδέχεστε ότι υπάρχει κλιματική κρίση και πράγματι ναι, μετά από τρία χρόνια το αποδεχθήκαμε γιατί βλέπετε τι συμβαίνει.

Τώρα αποδέχεστε ότι υπάρχει κλιματική κρίση. Μετά από τρία χρόνια το αποδεχθήκατε γιατί βλέπετε τι συμβαίνει.

Να σας πω κάτι; Τότε πήραμε μια εντολή να φτιάξουμε έναν ισχυρό μηχανισμό να αντιμετωπίζει τις επιπτώσεις της κλιματικής κρίσης. Αυτό κάνουμε για το Πυροσβεστικό Σώμα, το οποίο προσπαθούμε να ενισχύσουμε με κάθε τρόπο, με το πρόγραμμα «ΑΙΓΙΣ», με δώδεκα προγράμματα ύψους 2,1 δισεκατομμυρίων ευρώ που ήδη έχουν υπογραφεί και προχωράνε, με την ενίσχυση του Πυροσβεστικού Σώματος με ανθρώπινο δυναμικό. Ήρθαμε σε συνεννόηση τότε με το προεδρείο, με τους ανθρώπους των εποχικών πυροσβεστών, ότι θα χρησιμοποιήσουμε τη δεξαμενή των εποχικών πυροσβεστών για να προσλάβουμε και να φτιάξουμε τους δασοκομάντος. Φτιάξαμε την πρώτη μονάδα με πεντακόσιους δασοκομάντος πριν από δύο χρόνια, τις πρώτες έξι μονάδες, αντλώντας προσωπικό από τη δεξαμενή των εποχικών πυροσβεστών με συνεννόηση μαζί τους. Μέχρι τότε τα όρια ηλικίας για τους ΕΠΟΠ των Ενόπλων Δυνάμεων είναι τα είκοσι επτά, για την Ελληνική Αστυνομία είναι τα είκοσι οκτώ, για τους πυροσβέστες ήταν τα είκοσι εννέα και σε συνεννόηση μαζί τους ορίσαμε τα τριάντα ένα έτη για τους ΕΜΟΔΕ στην πρώτη προκήρυξη, στη λογική ότι θα τους πάρουμε για επτά χρόνια και άλλα επτά χρόνια, σύνολο δεκατέσσερα. Μέχρι τα σαράντα πέντε θα μπορούν να αποδίδουν.

Και συνεχίσαμε και πήγαμε σε νέες προσλήψεις φέτος. Πήραμε εξακόσια πενήντα άτομα πάλι από τη δεξαμενή των εποχικών πυροσβεστών. Με αυτούς που θα προσλάβουμε του χρόνου -άλλους τετρακόσιους πενήντα- θα έχουμε προσλάβει συνολικά χίλια εξακόσια άτομα από τους δυόμισι χιλιάδες αρχικούς εποχικούς του 2016 και του 2020. Άρα πού είναι το πρόβλημα;

Επί ΣΥΡΙΖΑ το 2019 με το προεδρικό διάταγμα 36/2019 προσελήφθησαν εννιακόσιοι πενήντα εποχικοί πυροσβέστες. Γιατί δεν τους πήραν μόνιμους; Εμείς ήρθαμε και τους μονιμοποιούμε σε συνεννόηση μαζί τους.

Και να πω και κάτι ακόμα. Πριν προχωρήσουμε στη φετινή προκήρυξη και προσλάβουμε τους εξακόσιους πενήντα, ήρθαμε σε συνεννόηση. Για τα όρια ηλικίας μάς είπαν ότι «τα τριάντα ένα έτη μάς αδικούν, κάντε το τριάντα πέντε για να μπορέσουμε να διαγωνιστούμε στα αθλήματα και αν περάσουμε, περάσαμε». Και το κάναμε τριάντα πέντε. Πού θα το φτάσουμε πια; Αυτό είναι το ερώτημα. Θέλουμε ένα ισχυρό Πυροσβεστικό Σώμα ή θέλουμε ένα αδύναμο Πυροσβεστικό Σώμα;

Προχωρούμε λοιπόν. Έχουμε προσλάβει χίλιους εξακόσιους από αυτούς και συνεχίζουμε με προσλήψεις, διπλασιάσαμε τον αριθμό των εισερχομένων στις παραγωγικές σχολές του Πυροσβεστικού Σώματος, από εκατόν εβδομήντα, τους έχουμε φτάσει στους τριακόσιους, τριακόσια ελληνόπουλα κάθε χρόνο προσλαμβάνονται μέσω των πανελληνίων εξετάσεων στο Πυροσβεστικό Σώμα. Και δεν μένουμε εκεί. Κάνουμε και διαγωνισμούς για ειδικότητες και ούτω καθεξής. Για του χρόνου έχουμε προγραμματίσει να προσλάβουμε οκτακόσια εξήντα ένα άτομα, όπως προσλάβαμε φέτος εννιακόσια πενήντα, πρόπερσι περίπου χίλια και ούτω καθεξής. Και ενώ ήταν το Πυροσβεστικό Σώμα δεκατρείς χιλιάδες άτομα και όλοι ικανοποιημένοι, φέτος θα έχουμε φτάσει στα δεκαπέντε χιλιάδες άτομα και του χρόνου με τα οκτακόσια τριάντα ένα άτομα, θα τους έχουμε φτάσει στις δεκαπεντέμισι χιλιάδες και συνεχίζουμε με ένα στρατηγικό σχέδιο να αυξήσουμε το μόνιμο προσωπικό και να δυναμώσουμε το Πυροσβεστικό Σώμα.

Όμως δεν μένουμε εκεί. Λέμε ότι υπάρχει η εποχική ανάγκη για το Πυροσβεστικό Σώμα κατά τη διάρκεια της αντιπυρικής περιόδου. Ισχύει σε εμάς και σε όλες τις χώρες, οι οποίες αντιμετωπίζουν τις δασικές πυρκαγιές. Και βέβαια έχουμε και τον χειμώνα όπως είπατε, αλλά αντιμετωπίζονται οι φωτιές. Δεν τρέχουν, είναι μικρότερες σε αριθμό και επομένως αντιμετωπίζονται με το υφιστάμενο προσωπικό. Το καλοκαίρι αυξάνουν. Έτσι υπήρχε εποχικότητα και όταν η δασοπυρόσβεση ανήκε στις δασικές υπηρεσίες, οι οποίες κάθε χρόνο προσλάμβαναν τρεις χιλιάδες έως πέντε χιλιάδες άτομα κατ’ έτος με πεντάμηνη θητεία.

Εμείς, λοιπόν, τι κάνουμε; Ναι, ενισχύουμε το Πυροσβεστικό Σώμα με μόνιμο προσωπικό και τον στρατηγικό σχεδιασμό θα τον φτάσουμε εκεί που θέλουμε να τον φτάσουμε. Δεν είναι τρεις χιλιάδες, ούτε τρεισήμισι, ούτε τέσσερις χιλιάδες οι ελλείψεις. Αντίθετα αυτήν τη στιγμή πάμε καλά σε αυτόν τον σχεδιασμό και προχωράμε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πάμε καλά;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Βεβαίως.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πού πάμε καλά;

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας είπα ότι επί των ημερών σας είχατε δεκατρείς χιλιάδες εκατό άτομα. Τώρα έχουμε δεκαπεντέμισι χιλιάδες άτομα και συνεχίζουμε. Του χρόνου προσλαμβάνουμε οκτακόσια εξήντα ένα άτομα. Άρα αυξάνουμε τον αριθμό και προσλαμβάνουμε και δυόμισι χιλιάδες εποχικούς.

Να σας πω και κάτι άλλο, κυρία Κωνσταντοπουλου. Κάθε φορά που παίρνουμε από τους εποχικούς και τους κάνουμε ΕΜΟΔΕ -τους μονιμοποιούμε κατά κάποιο τρόπο, κάποια στιγμή θα μονιμοποιηθούν- αναπληρώνουμε αυτή την έλλειψη. Τα πεντακόσια άτομα τα πήραμε από τις λίστες των επιλαχόντων των εποχικών. Το ίδιο κάναμε και φέτος. Εξακόσιους πενήντα τους κάναμε ΕΜΟΔΕ και εξακόσιους πενήντα τραβήξαμε από τις λίστες των επιλαχόντων. Όμως οι λίστες αυτές έχουν κλείσει, έχουν συμπληρωθεί, δεν υπάρχουν άλλοι. Επίσης έκλεισε και το προεδρικό διάταγμα του 2020 όσον αφορά τη δυνατότητα ανανέωσης μέχρι το 2024. Άρα πάμε σε ένα νέο διαγωνισμό για να προσλάβουμε πάλι δυόμισι χιλιάδες με τα κριτήρια και τις προϋποθέσεις τα οποία θέτουμε, έτσι ώστε να πάμε σε ένα ισχυρό Πυροσβεστικό Σώμα, που θα μπορεί να ανταποκρίνεται στις επιπτώσεις της κλιματικής κρίσης.

Αυτή είναι η εντολή που έχουμε πάρει. Αυτό κάνουμε. Η εποχικότητα υπάρχει. Εμείς θα προσλάβουμε δυόμισι χιλιάδες παιδιά, όποιος επιθυμεί και θέλει και βέβαια θα μοριοδοτηθούν οι παλιοί εποχικοί οι οποίοι θέλουν να έρθουν να προσφέρουν. Και βεβαίως αυξήσαμε τα όρια όσον αφορά τους οδηγούς στο πεντηκοστό έτος της ηλικίας.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς σας ευχαριστούμε.

Συνεχίζουμε με τις δύο τελευταίες για σήμερα επίκαιρες ερωτήσεις, στις οποίες θα απαντήσει ο Υφυπουργός Εσωτερικών κ. Βασίλειος - Πέτρος Σπανάκης.

Ξεκινάμε με τη δεύτερη με αριθμό 135/31-10-2024 επίκαιρη ερώτηση δεύτερου κύκλου του Βουλευτή Ροδόπης της Κ.Ο. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Ιλχάν Αχμέτ προς τον Υπουργό Εσωτερικών με θέμα: «Αποζημίωση δικαιούχων ιδιοκτητών απαλλοτριωθεισών εκτάσεων για την κατασκευή της νέας γέφυρας Αρριανών της Περιφερειακής Ενότητας Ροδόπης».

Ορίστε, κύριε Αχμέτ, έχετε τον λόγο για την πρωτολογία σας.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Καλησπέρα, κύριε Υφυπουργέ. Αυτό το θέμα το φέρνουμε σήμερα με επίκαιρη ερώτηση για να ανοίξουμε κι έναν διάλογο με το Υπουργείο, για να δούμε αν σκέφτεστε τελικά να κάνετε κάποιες αναγκαίες τροποποιήσεις, μια μεταρρύθμιση, αν θέλετε, στον τρόπο που θα καταβάλλονται πλέον οι αποζημιώσεις για τα ακίνητα που απαλλοτριώνονται. Και το τι θέλω να πω σε αυτό θα το αναπτύξω.

Όμως ας μπω στην ουσία της ερώτησης πρώτα, αν και ξέρουμε την απάντησή σας, ότι θα το παραπέμψετε σε αναγνώριση δικαιούχων.

Στις 13 Μαΐου του 2024 παραδόθηκε στην κυκλοφορία η γέφυρα των Αρριανών μήκους 153 μέτρων, στον Δήμο της Ροδόπης. Το έργο τελείωσε, αλλά ως συνήθως κατά τη διάρκεια του έργου έγιναν βέβαια απαλλοτριώσεις ιδιοκτησίας φτωχών ανθρώπων στη Ροδόπη, όπως έγινε και με την Εγνατία Οδό, που αν κι έχουν περάσει οκτώ χρόνια δεν έχουν ακόμα πληρωθεί οι άνθρωποι. Εκεί υπάρχουν άλλα προβλήματα, που δεν είναι της αρμοδιότητάς σας. Απλώς τα αναφέρω για να δούμε πώς η ιδιοκτησία σήμερα των Ελλήνων, που είναι συνταγματικά κατοχυρωμένη αυτή η ιδιοκτησία, τελικά δεν πληρώνεται και πώς ταλαιπωρούνται.

Τελείωσε το έργο και το ποσό που είναι να διανεμηθεί στους ανθρώπους δεν είναι πολύ μεγάλο. Γι’ αυτό έφερα αυτή την επίκαιρη ερώτηση και θα το αναπτύξω στη δευτερολογία μου. Είναι 40.000 ευρώ περίπου και 30.000 ευρώ οι επιτάξεις, δηλαδή μικρά κομμάτια ακινήτων, που όμως αχρηστεύεται βέβαια όλο το ακίνητο και οι άνθρωποι έχουν να πάρουν 1.500, 2.000, 3.000 ευρώ, το πολύ 5.000 ευρώ κάποιοι. Το βασικό ερώτημα είναι κατ’ αρχάς τι θα γίνει με αυτούς τους δικαιούχους. Αυτοί οι άνθρωποι έχουν βέβαια τα συμβόλαιά τους, έχουν την ιδιοκτησία τους, αλλά ο νόμος προβλέπει τη διαδικασία αναγνώρισης δικαιούχων -παρ’ όλο που έχεις τα συμβόλαιά σου- και είναι πολύ δαπανηρό.

Σας ρωτάω ευθέως, λίγο αλλάζοντας και την ερώτηση που κατέθεσα: Πότε σκοπεύετε να τους αποζημιώσετε; Εσείς θα πείτε: «Το δικαστήριο θα αποφασίσει. Εκεί είναι τα χρήματα να πάνε να τα πάρουν», αλλά εγώ σας προσθέτω και προφορικά: Πώς είναι δυνατόν αυτοί οι πολίτες για να πάρουν 3.000 ευρώ να προσφύγουν στην αναγνώριση δικαιούχων, όταν χρειάζονται τουλάχιστον το 50% να το καταβάλουν ως δικαστικά έξοδα; Οπότε σας δίνω λίγο το περιθώριο να απαντήσετε στην πρωτολογία σας, στη δευτερολογία μου θα αναπτύξω ακριβώς τι σκεφτόμαστε εμείς σ’ αυτό το θέμα και θα θέλαμε να μας πείτε τι προτίθεσθε να κάνετε γι’ αυτό το μεγάλο θέμα των απαλλοτριώσεων.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Αχμέτ και για τη συνέπεια στον χρόνο.

Τον λόγο έχει για την απάντησή του ο κύριος Υπουργός.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, όπως γνωρίζετε, η Περιφέρεια Ανατολικής Μακεδονίας και Θράκης χρηματοδότησε από το ΕΣΠΑ 2014 - 2020 το έργο «Βελτίωση επαρχιακής οδού Πανεπιστημιούπολη - Γρατινή - Αρριανά» με υποέργο την «Κατασκευή της γέφυρας Λίσσου και προσβάσεων επί της επαρχιακής οδού Πανεπιστημιούπολη - Γρατινή - Αρριανά».

Το συγκεκριμένο υποέργο αφορούσε στην κατασκευή μιας πολύ σημαντικής γέφυρας μήκους 153 μέτρων στον ποταμό Λίσσο επί της επαρχιακής οδού Κομοτηνής – Κάλχας – Γρατινή – Φιλύρα - Αρριανά.

Με το έργο αυτό διασφαλίστηκε η απρόσκοπτη και ασφαλής κυκλοφορία των πολιτών και των διερχόμενων οχημάτων, καθώς η πρόχειρη ιρλανδική, όπως λέγεται, διάβαση που προϋπήρχε δεν ήταν προσπελάσιμη κατά τις περιόδους έντονων βροχοπτώσεων, λόγω της ανύψωσης της στάθμης του ποταμού.

Στις 13 Μαΐου 2024 η γέφυρα παραδόθηκε στην κυκλοφορία με τελικό κόστος τελικά 2,5 εκατομμυρίων ευρώ περίπου, ενώ ο προϋπολογισμός της ήταν πολύ μεγαλύτερος. Σημειώνεται ότι στον αρχικό προϋπολογισμό του έργου προβλέπονταν δαπάνες ύψους 40.000 ευρώ για απαλλοτριώσεις και 30.000 ευρώ, όπως αναφέρατε κι εσείς, για επιτάξεις.

Η Περιφέρεια Ανατολικής Μακεδονίας και Θράκης ως υπόχρεη για την καταβολή της αποζημίωσης προς τους δικαιούχους έχει ήδη καταθέσει στο Ταμείο Παρακαταθηκών και Δανείων το ποσό των 8.971,26 ευρώ που αντιστοιχεί στο σύνολο της αποζημίωσης των φερόμενων ως δικαιούχων.

Θέλω να αναφέρω συνοπτικά το νομικό πλαίσιο για τα θέματα της παρακατάθεσης της αποζημίωσης των δικαιούχων μετά από την κήρυξη μιας απαλλοτρίωσης.

Σύμφωνα με το άρθρο 8 του νόμου 2882 του 2001, όπως αυτό τροποποιήθηκε και ισχύει, ο υπόχρεος για την πληρωμή της αποζημίωσης της δικαστικής δαπάνης, καθώς και της αμοιβής των πληρεξουσίων δικηγόρων που προσδιορίστηκαν δικαστικώς καταθέτει στο Ταμείο Παρακαταθηκών και Δανείων την αποζημίωση υπέρ δικαιούχου τη δικαστική δαπάνη και την αμοιβή των πληρεξουσίων δικηγόρων υπέρ του οικείου δικηγορικού συλλόγου. Εάν το απαλλοτριωμένο ακίνητο βαρύνεται με υποθήκη ή κατάσχεση ή διεκδίκηση, τότε η κατάθεση της αποζημίωσης στο Ταμείο Παρακαταθηκών και Δανείων είναι υποχρεωτική. Το Ταμείο Παρακαταθηκών και Δανείων από την άλλη, αποδίδει στον δικαιούχο το ποσό που κατατέθηκε αφού αυτός προσκομίσει τελεσίδικη αναγνωριστική απόφαση και στον οικείο δικηγορικό σύλλογο το ποσό της δικαστικής δαπάνης και της αμοιβής των πληρεξουσίων δικηγόρων. Κατ’ εξαίρεση ο υπόχρεος για την πληρωμή της αποζημίωσης μπορεί στην περίπτωση που αυτή δεν υπερβαίνει το ποσό των 1.500 ευρώ να παρέχει έγγραφη εντολή στο Ταμείο Παρακαταθηκών και Δανείων να αποδώσει την κατατεθείσα αποζημίωση στον δικαιούχο χωρίς την προσκόμιση αναγνωριστικής απόφασης, αλλά με υποβολή υπεύθυνης δήλωσης σχετικά με την κυριότητά του.

Στη συνέχεια θα αναφερθώ σε πολύ συγκεκριμένα θέματα επί του θέματος, όσον αφορά τους δικαιούχους.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Αχμέτ, ο λόγος σε εσάς για τη δευτερολογία σας.

**ΙΛΧΑΝ ΑΧΜΕΤ:** Ευχαριστώ, κύριε Υφυπουργέ.

Ακριβώς αυτό ήθελα να πω στην πρωτολογία μου. Αναφερθήκατε στη σπουδαιότητα του έργου στη γέφυρα, δεν αντιλέγουμε, όντως ήταν ένα καλό έργο, ωφέλιμο έργο για όλους τους κατοίκους. Το στηρίζουμε και δεν έχουμε να πούμε τίποτα.

Σας είπα ότι ο λόγος που έφερα αυτήν την επίκαιρη ερώτηση είναι να ανοίξουμε σήμερα έναν διάλογο γι’ αυτόν ακριβώς τον νόμο του 2001, δηλαδή είκοσι τέσσερα χρόνια πριν ο νομοθέτης με τα τότε κριτήρια είπε ότι όταν γίνεται μια απαλλοτρίωση, ένας άνθρωπος, ένας αγρότης, ένας οποιοσδήποτε ιδιοκτήτης -μπορεί να αφορά ένα ακίνητο χιλίων ευρώ, αλλά μπορεί να αφορά και ακίνητο εκατομμυρίων ευρώ -τους έβαλε τότε στο ίδιο τσουβάλι, αν θέλετε, και είπε ότι πρέπει να φέρετε τελεσίδικη δικαστική αναγνώριση για αναγνώριση δικαιούχου.

Τι σημαίνει αυτό που μας ακούν και δεν είναι νομικοί οι συμπολίτες μου; Ότι αυτό το ακίνητο του ανήκει. Πάει δηλαδή ο πολίτης στον δικηγόρο του, καταβάλει τα δικαστικά έξοδα για να πάρει 3.000 ευρώ, ίσως χρειαστεί να ξοδέψει 2.000 ευρώ. Η μόνη εξαίρεση γι’ αυτό, όπως πολύ ορθά είπατε, είναι αν αυτό το ποσό είναι μέχρι 1.500 ευρώ, μπορεί με υπεύθυνη δήλωση.

Κύριε Υπουργέ, εδώ είναι το ζητούμενο. Νομίζω ότι μετά από είκοσι τέσσερα χρόνια πρέπει να αναλάβει η πολιτεία τη μεταρρύθμιση - τροπολογία αυτού του άρθρου. Κατ’ αρχάς οπωσδήποτε πρέπει να αυξηθεί αυτό το ποσό, διότι σήμερα τα 1.500 ευρώ είναι ένα πάρα πολύ μικρό ποσό, πρέπει να αυξηθεί αυτό το ποσό προς τα πάνω για να μην ταλαιπωρούνται οι πολίτες, για να διευκολυνθεί σήμερα ο Έλληνας για τις μικρές καλλιέργειες και εκτάσεις ιδιοκτησίας που χάνει.

Και κάτι άλλο: Εφόσον εμείς προτείνουμε και πρέπει να φέρετε μια τροπολογία, πρέπει να δείτε και το θέμα των ακινήτων που πραγματικά είναι χωρίς βάρη, που πραγματικά προκύπτουν με συμβόλαια, ad hoc, είναι εγγεγραμμένα στο Κτηματολόγιο.

Δεν μπορεί ο νομοθέτης να ζητά και εκεί επιτακτικά αναγνώριση δικαιούχων, που όλοι ξέρουμε στα πρωτοδικεία Αθηνών και Θεσσαλονίκης τι σημαίνει αυτό. Αυτό μπορεί να σημαίνει και τρία χρόνια. Ο άλλος χάνει το ακίνητό του και όταν το ποσό είναι μεγάλο μπορεί να μην μπορέσει να αξιοποιήσει, να αντικαταστήσει.

Γιατί το Σύνταγμα τι λέει; Ότι η αποζημίωση στην απαλλοτρίωση, κύριε Υφυπουργέ, πρέπει να είναι πλήρης και δίκαιη. Πλήρης. Ποτέ δεν είναι πλήρης η αποζημίωση στις απαλλοτριώσεις. Αυτό το ξέρουμε. Παρά την προσωρινή τιμή που θα έδινε ή την οριστική τιμή το πρωτοδικείο. Αν σε αυτό σωρεύσουμε και τις καθυστερήσεις που θα γίνουν από τη δικαιοσύνη…

Άρα τι λέμε πρακτικά; Πρέπει, σε περιπτώσεις που είναι ξεκάθαρο το ιδιοκτησιακό καθεστώς, προκύπτει με ασφάλεια δικαίου από το Κτηματολόγιο, δεν υπάρχουν κάποιοι οι οποίοι και είναι ευρισκόμενοι με μια απλή διαδικασία του πολίτη στην ψηφιακή αυτή εποχή που ευαγγελίζεστε, δηλαδή με μια υπεύθυνη δήλωση ή με μια επιτροπή στις οικείες περιφέρειες, η οποία με γνωμοδότηση από το Νομικό Συμβούλιο, πολύ απλούστερα, να επιτύχουμε χρόνους μικρότερους για να μπορέσει ο πολίτης να πάρει τα χρήματά του, να τα αξιοποιήσει, την περιουσία του.

Δεύτερον, να μειωθούν τα έξοδα και σε κάθε περίπτωση οι μικροί ακτήμονες, κύριε Υπουργέ, οι οποίοι μέχρι 1.500 ευρώ αυτό να πάει στα 2.000, 3.000 και 5.000 φρονούμε εμείς, βάσει των νέων αντικειμενικών αξιών. Πιστεύετε ότι πριν από είκοσι τέσσερα χρόνια αυτές ήταν οι αξίες των ακινήτων;

Γιατί στο τέλος -και τελειώνω- αυτοί οι άνθρωποι τώρα στα Αρριανά δεν μπορούν να πάνε στα δικαστήρια και να ξοδέψουν αυτά τα χρήματα. Τι θα γίνει, κύριε Υφυπουργέ; Αυτά τα χρήματα θα μείνουν στο ελληνικό δημόσιο, δηλαδή θα τα χάσει ο πολίτης, το ακίνητό του. Δηλαδή ο πολίτης θα χάσει το ακίνητό του, επειδή δεν μπορεί να τα διεκδικήσει, γιατί το ποσό θα είναι 1.650 ευρώ. Επειδή θα είναι 1.650 ευρώ και τα δικαστικά έξοδα θα είναι 1.000, αυτά τα 1.650 ευρώ θα μείνουν στο Ταμείο Παρακαταθηκών και Δανείων για τα επόμενα είκοσι χρόνια και εκεί θα περάσουν στο δημόσιο.

Άρα δημιουργείται αίσθημα στον συμπολίτη ότι χάνει την περιουσία του από το κράτος. Αυτό είναι πάρα πολύ σημαντικό. Και ζητώ από εσάς μια σκέψη, αν είναι στις πολιτικές σας προθέσεις να προβείτε σε τροπολογία.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κατ’ αρχάς, κύριε συνάδελφε, θέλω να σας πω ότι η Κυβέρνηση του Κυριάκου Μητσοτάκη είναι πάντοτε ανοιχτή στον διάλογο και είναι ευπρόσδεκτη κάθε είδους προτάσεις και μάλιστα, προτάσεις που θα λύσουν ζητήματα της καθημερινότητας, που θα μειώσουν τη γραφειοκρατία και θα εκσυγχρονίσουν τον τρόπο αντιμετώπισης του κάθε πολίτη από το κράτος.

Να σας θυμίσω, όμως, ότι το νομικό πλαίσιο που υπάρχει, που υπάρχουν μικρές τροποποιήσεις, είναι ένας νόμος των κυβερνήσεων του ΠΑΣΟΚ. Άρα, λοιπόν, μη ρίχνετε ευθύνες έτσι εύκολα στην Κυβέρνηση της Νέας Δημοκρατίας, όταν το νομοθετικό πλαίσιο έρχεται από κυβερνήσεις του ΠΑΣΟΚ.

Σας είπα και προηγουμένως ότι η Περιφέρεια Ανατολικής Μακεδονίας και Θράκης, ως υπόχρεη για την καταβολή αποζημίωσης προς τους δικαιούχους, έχει ήδη καταθέσει τα αντίστοιχα ποσά των αποζημιώσεων. Προκύπτει αυτό από τον κτηματολογικό πίνακα της μελέτης, από την απόφαση του Μονομελούς Εφετείου Θράκης, που καθόρισε την προσωρινή τιμή μονάδος αποζημιώσεως των ακινήτων που απαλλοτριώθηκαν και, φυσικά, από τους δύο πίνακες παρακατάθεσης που συντάχθηκαν.

Η καταβολή του ποσού αυτού έγινε σε δύο δόσεις. Με το πρώτο γραμμάτιο σύστασης παρακαταθήκης, το 3914/14-7-2020, κατατέθηκε το 70% της συνολικής αποζημίωσης και με το 8144 της 9ης Απριλίου του 2024 γραμμάτιο σύστασης παρακαταθήκης κατατέθηκε το υπόλοιπο 30% της αποζημίωσης.

Σύμφωνα πάντα με τις διατάξεις του νόμου, αναφορικά με τις απαλλοτριώσεις, πριν από την πρώτη καταβολή του ποσού, προηγήθηκε η ειδοποίηση παρακατάθεσης της αποζημίωσης που δημοσιεύτηκε στο ΦΕΚ.

Αντίστοιχα, πριν από τη δεύτερη καταβολή του ποσού, προηγήθηκε η ειδοποίηση παρακατάθεσης αποζημίωσης που δημοσιεύτηκε, επίσης, σε νέο ΦΕΚ.

Απ’ όλα όσα προανέφερα, προκύπτει ότι η Περιφέρεια Ανατολικής Μακεδονίας και Θράκης έχει προβεί σε όλες τις νόμιμες ενέργειες, για την πληρωμή των δικαιούχων, δεδομένου ότι κατέθεσε στο Ταμείο Παρακαταθηκών και Δανείων το οφειλόμενο ποσό.

Για να γίνει, όμως, η απόδοση της αποζημίωσης στους φερόμενους ιδιοκτήτες, θα πρέπει αυτοί να αναγνωριστούν δικαστικά και υποχρεωτικά από τον νόμο ως δικαιούχοι, με απόφασεις του αρμόδιου μονομελούς πρωτοδικείου. Η διαδικασία αυτή επισπεύδεται αποκλειστικά από τους φερόμενους ιδιοκτήτες, οι οποίοι θα πρέπει να προσκομίσουν στο δικαστήριο τα νομιμοποιητικά τους έγγραφα -συμβόλαια, τίτλους ιδιοκτησίας κ.λπ.- προς απόδειξη της κυριότητας τους.

Σε αυτή τη διαδικασία, η Περιφέρεια Ανατολικής Μακεδονίας - Θράκης δεν έχει καμμία απολύτως εμπλοκή. Επισημαίνω ότι από τα στοιχεία της εν λόγω περιφέρειας προκύπτει ότι δεν έχει λάβει έως σήμερα καμμία ειδοποίηση από το Ταμείο Παρακαταθηκών και Δανείων, σχετικά με πληρωμή δικαιούχου, που εκτελέστηκε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

Θα ήθελα την ανοχή σας για ένα λεπτό, κύριε Πρόεδρε.

Αυτό μπορεί να οφείλεται σε πολλούς λόγους. Παραδείγματος χάριν, ότι οι φερόμενοι ιδιοκτήτες δεν διαθέτουν τα απαιτούμενα έγγραφα νομιμοποίησης των ακινήτων τους, δεν ενδιαφέρονται για την είσπραξη των σχετικών ποσών είτε δεν μπορούν να συμφωνήσουν για την κοινή ανάθεση και εκπροσώπησή τους σε δικηγόρο -αν είναι πολλοί- ώστε αυτός να ξεκινήσει τη διαδικασία της αναγνώρισης.

Πάντως, δεν οφείλεται σε υπαιτιότητα ή ολιγωρία της Περιφέρειας Ανατολικής Μακεδονίας και Θράκης.

Να σημειώσω εδώ -και αυτό κρατήστε το, κύριε συνάδελφε- ότι τριάντα από τους σαράντα τρεις δικαιούχους δικαιούνται να λάβουν αποζημίωση ποσού μικρότερο των 100 ευρώ. Άρα, να δούμε τη μεγάλη εικόνα.

Οι δικαιούχοι αποζημιώσεων που δεν υπερβαίνουν το ποσό των 1.500 ευρώ, δεν χρειάζεται να προσκομίσουν τελεσίδικη αναγνωριστική απόφαση του αρμόδιου μονομελούς πρωτοδικείου, αλλά μόνο με την υποβολή υπεύθυνης δήλωσης σχετικά με την κυριότητά τους επί της απαλλοτριωθείσας γης μπορούν να εισπράξουν την αποζημίωση που δικαιούνται.

Κανένας από τους φερόμενους δικαιούχους δεν έχει υποβάλει μέχρι σήμερα κάποιο σχετικό αίτημα, να ξέρετε. Αντιλαμβάνεστε, λοιπόν, ότι η λήψη της αποζημίωσης των φερόμενων ως ιδιοκτητών εναπόκειται αποκλειστικά στις δικές τους ενέργειες. Ούτε θέμα επιπλέον αποζημίωσης προκύπτει, δεδομένου ότι η Περιφέρεια Ανατολικής Μακεδονίας και Θράκης έχει εκπληρώσει τις υποχρεώσεις της και κατέθεσε το οφειλόμενο ποσό στο Ταμείο Παρακαταθηκών και Δανείων, υπέρ και στη διάθεση των δικαιούχων.

Κλείνοντας, θέλω να πω ότι είναι ένα πολύ σημαντικό έργο για την ευρύτερη περιοχή. Είναι ένα σημαντικό έργο, που τα οφέλη θα είναι πολύ περισσότερα, για την ευρύτερη περιοχή. Και για την ημέρα και για τη νύχτα, είναι μια γέφυρα, που πραγματικά αλλάζει όλη την εικόνα της ευρύτερης περιοχής και που η Κυβέρνηση θα συνεχίσει και ο Α΄ και Β΄ βαθμός τοπικής αυτοδιοίκησης, σε αυτό τον δρόμο υλοποίησης σημαντικών έργων, αν αναλογιστεί κανείς ότι τα τελευταία πέντε χρόνια πάνω από 6,5 δισεκατομμύρια είναι τα έργα των Κυβερνήσεων Μητσοτάκη προς την αυτοδιοίκηση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την έκτη με αριθμό 150/4-11-2024 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κ.Ο. «ΣΠΑΡΤΙΑΤΕΣ» κ. Ιωάννη Κόντη προς τον Υπουργό Εσωτερικών με θέμα: «Άρνηση δήμων για κατάθεση στεφάνου από εκπροσώπους των Σπαρτιατών κατά τις τελετές για τον εορτασμό της μνήμης της 28ης Οκτωβρίου».

Ορίστε, κύριε Κόντη, έχετε τον λόγο για την πρωτολογία σας.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κύριε Υφυπουργέ, αυτό είναι ένα θέμα το οποίο νομίζουμε αφορά στους πάντες εδώ. Δεν είναι ένα θέμα, το οποίο πρέπει να περάσει απαρατήρητο. Υπάρχει μια απαξίωση στην κοινοβουλευτική πρακτική και στη νομοθετική πρόβλεψη που υπάρχει από κάποιους δήμους, οι οποίοι χρίζουν εαυτούς σερίφηδες και οι οποίοι προσπαθούν να προσδιορίσουν τα πολιτικά ιδεώδη του καθενός από τα κοινοβουλευτικά κόμματα, άσχετα αν εμείς πρεσβεύουμε άλλα από αυτά τα οποία οι ίδιοι λένε και μας κολλάνε ετικέτες ότι πρεσβεύουμε.

Στις 28 Οκτωβρίου είχαμε ζητήσει να καταθέσουμε στεφάνι στον Δήμο Ηλιούπολης και σε άλλους δήμους, οι οποίοι μας έκαναν αίτημα, μάς έστειλαν πρόσκληση, όπως είναι οι γειτονικοί δήμοι του Αγίου Δημητρίου και του Βύρωνα. Όλως παραδόξως και οι τρεις και αυτοί που έκαναν την πρόσκληση αλλά και ο Δήμος Ηλιούπολης, αρνήθηκαν την παρουσία μας στην κατάθεση στεφάνου και στην απόδοση τιμών. Και όχι μόνο αυτό, ο Δήμος Ηλιούπολης έβγαλε και ένα ψήφισμα ομόφωνο, που σημαίνει ότι από όλες τις παρατάξεις ήταν αυτό το ψήφισμα αποδεκτό, το οποίο λέει: Το δημοτικό συμβούλιο της Ηλιούπολης, εκφράζοντας την ανησυχία της τοπικής κοινωνίας σχετικά με τις θέσεις και την ιδεολογία του πολιτικού κόμματος Σπαρτιάτες, ομόφωνα ψηφίζει ότι η κατάθεση στεφάνου από εκπροσώπους του κατά την ιστορική επέτειο της 28ης Οκτωβρίου δεν συνάδει με τις δημοκρατικές αξίες και τις αρχές του κράτους δικαίου. Για τον λόγο αυτό να μην τους επιτραπεί η προσφώνηση κατάθεσης στεφάνου.

Το δημοτικό, λοιπόν, αυτό συμβούλιο αποφάσισε ότι εμείς δεν πιστεύουμε στη δημοκρατία. Μάλλον, είδε τη στάση μας εδώ στο Κοινοβούλιο, η οποία είναι όντως αντιδημοκρατική σε κάθε συνεδρίαση, είδε τις εβδομήντα, ογδόντα ομιλίες που έχω εγώ προσωπικά στην Ολομέλεια, τις άλλες ογδόντα που έχουν άλλοι συνάδελφοί μου, στις οποίες φαίνεται η αντιδημοκρατική μας προσέγγιση. Είδε τα γεγονότα που συμβαίνουν έξω από το Κοινοβούλιο, που καθημερινά οπαδοί μας, ψηφοφόροι μας συμπλέκονται, στον ύπνο, βέβαια, του εκδότη της ανακοίνωσης αυτής, με κόσμο και δεν πρεσβεύουμε δημοκρατικές αξίες. Έρχεται να μας κολλήσει μία ετικέτα στην εποχή κατά την οποία εσείς, κύριε Υφυπουργέ, πρεσβεύετε την αποδοχή του αυτοπροσδιορισμού.

Σε μια εποχή που ο καθένας έχει δικαίωμα να λέει ότι είναι ταχυδρομικό περιστέρι ή είναι λεωφορείο ή οτιδήποτε άλλο, εμείς που λέμε, βάσει καταστατικού, βάσει παρουσίας στη Βουλή, βάσει ιδεολογίας ότι πιστεύουμε στη δημοκρατία, έρχεται ένας δήμος και άλλοι δήμοι και λένε «Όχι δεν πιστεύετε και το λέμε εμείς». Είναι, τελείως, αντίθετο στην κάθε κοινοβουλευτική πρακτική, μάλλον, στην κρατική αντίληψη περί συμμετοχής των κοινοβουλευτικών κομμάτων σε επίσημες εορταστικές εκδηλώσεις. Νομίζω υπάρχει και νομοθέτηση πάνω σε αυτό και έρχονται και μας απαγορεύουν τη συμμετοχή σε μία γιορτή, στην οποία πιστεύουμε ότι πρέπει να αποτίσουμε φόρο τιμής, κύριε Υπουργέ.

Θα αναφερθώ και στο δεύτερο μέρος διεξοδικότερα σε αυτό. Περιμένω απλά την πρώτη προσέγγισή σας στο θέμα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υφυπουργέ, έχετε τον λόγο για την απάντησή σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, κατ’ αρχάς θέλω να σας πω ότι ο Δήμος Ηλιούπολης, ο λαός της Ηλιούπολης είναι ιδιαίτερα φιλόξενος. Θέλω να σας πω ότι πλήθος εκδηλώσεων πραγματοποιείται στη συγκεκριμένη περιοχή και, μάλιστα, θέλω να σας πω επειδή τυχαίνει να είναι και ένας από τους βασικούς δήμους της εκλογικής μου περιφέρειας, να σας το βεβαιώσω ότι ο Δήμος Ηλιούπολης είναι ένας από τους πιο φιλόξενους.

Όπως πολύ καλά γνωρίζετε, η κατάθεση στεφάνου αποτελεί σύμβολο τιμής και σεβασμού σε συγκεκριμένες περιστάσεις, κυρίως σε εθνικές επετείους όπως η 28η Οκτωβρίου και γίνεται η κατάθεση σύμφωνα με την εθιμοτυπία, σύμφωνα με τις εγκύκλιες οδηγίες που εκδίδει το Υπουργείο Εσωτερικών εν όψει των εορτασμών της 25ης Μαρτίου και της 28ης Οκτωβρίου. Το πρόγραμμα του εορτασμού και η κατάθεση στεφάνου διαμορφώνεται από τις οικείες δημοτικές αρχές, δηλαδή τους Οργανισμούς Τοπικής Αυτοδιοίκησης Α΄ βαθμού με τήρηση της με αριθμό 76632/2021 απόφαση του Υπουργού Εσωτερικών, όπως τροποποιήθηκε και ισχύει. Με την υπουργική αυτή απόφαση καθορίζεται η σειρά προβαδίσματος των προσκεκλημένων στις επίσημες εορτές και τελετές.

Σε ό,τι αφορά στο ερώτημά σας, δεν σας κρύβω ότι έχω ασχοληθεί πάρα πολύ ώρα και μάλιστα, είχαμε μιλήσει και με τον Πρόεδρό σας για το θέμα αυτό, σας γνωρίζω ότι το καθεστώς εποπτείας των Οργανισμών Τοπικής Αυτοδιοίκησης από το κράτος θεμελιώνεται στο άρθρο 102 του Συντάγματος και εξειδικεύεται στο άρθρο 214 του ν.3852/2010 με τίτλο: «Αρχές, έκταση και περιεχόμενο της κρατικής εποπτείας». Σύμφωνα με το ισχύον νομικό πλαίσιο το κράτος ασκεί στους ΟΤΑ και στα νομικά τους πρόσωπα εποπτεία, η οποία συνίσταται αποκλειστικά σε έλεγχο νομιμότητας και δεν επιτρέπεται να εμποδίζει την πρωτοβουλία και την ελεύθερη δράση τους ή να θίγει τη διοικητική και οικονομική τους αυτοτέλεια.

Περαιτέρω, με τις διατάξεις του άρθρου 233 του ν.3852/2010, με τίτλο «πειθαρχική ευθύνη», προσδιορίζονται περιοριστικά τα αιρετά όργανα των ΟΤΑ που υπόκεινται σε πειθαρχική ευθύνη, περιγράφονται περιοριστικά και με σαφήνεια τα παραπτώματα που διώκονται πειθαρχικά, καθώς και οι πειθαρχικές ποινές, ενώ ορίζεται ότι την πειθαρχική διαδικασία ασκεί ο επόπτης ΟΤΑ. Σήμερα, ποιος; Ο γραμματέας της αποκεντρωμένης διοικήσεως.

Στη συνέχεια, με τις διατάξεις του άρθρου 234 του ως άνω νόμου καθορίζεται η νόμιμη πειθαρχική διαδικασία, η οποία περατώνεται πάντοτε με την έκδοση από τον γραμματέα της αποκεντρωμένης διοίκησης αιτιολογημένης απόφασης, με τη σύμπραξη πειθαρχικού συμβουλίου για ποινές αργίας και έκδοσης, με την οποία ο αιρετός είτε απαλλάσσεται από οποιαδήποτε πειθαρχική ευθύνη είτε του επιβάλλεται πειθαρχική ποινή.

Σύμφωνα, λοιπόν, με το συνταγματικό πλαίσιο της αυτοδιοίκησης, αλλά και με την κείμενη νομοθεσία για την πειθαρχική ευθύνη των αιρετών, ο οικείος γραμματέας της αποκεντρωμένης διοικήσεως νομιμοποιείται να εφαρμόσει σχετικές διατάξεις για επιβολή ποινών και μέτρων κατά αιρετών εκπροσώπων της δημοτικής αρχής, εφόσον βέβαια συντρέχει νόμιμος λόγος. Στη συγκεκριμένη περίπτωση, δεν συντρέχει νόμιμος λόγος.

Άρα, έτσι απαντώ και τα δύο ερωτήματα και στη δευτερολογία θα πούμε και περισσότερα.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Κόντη, έχετε τον λόγο για τη δευτερολογία σας.

**ΙΩΑΝΝΗΣ ΚΟΝΤΗΣ:** Κύριε Υφυπουργέ, αν κατάλαβα καλά, μου λέτε ότι δεν είναι νόμιμος λόγος να παρέμβει το κράτος στην άρνηση μιας δημοτικής αρχής να αναγνωρίσει τη δυνατότητα και το δικαίωμα σε ένα κοινοβουλευτικό κόμμα να γιορτάσει την εθνική του επέτειο.

Σε οποιαδήποτε χώρα του κόσμου αν το πείτε αυτό, κύριε Υφυπουργέ, δεν χρειάζεται να σας πω την απάντηση. Και βλέπετε ότι, έτσι όπως έχει καταλήξει τον τελευταίο καιρό η κοινωνία μας, με όλα αυτά τα ευτράπελα που γίνονται, με ό,τι έχει συμβεί, βλέπετε τα αποτελέσματα στις εκλογές στην Ευρώπη και στην Αμερική.

Σιγά-σιγά αλλάζει ο κόσμος, κύριε Υφυπουργέ. Έχει βαρεθεί αυτό το απαράδεκτο αντεθνικό κύμα που υπήρχε αυτά τα τελευταία χρόνια, το οποίο δεν ήθελε όποιον εκφράζεται εθνικά να μπορεί να έχει τη δυνατότητα να εκφραστεί. Όλοι είμαστε φασίστες, είμαστε ρατσιστές, ομοφοβικοί. Αυτά αλλάζουν.

Καλό είναι και αυτή η δημοτική αρχή να αντιληφθεί ότι εμείς είμαστε ένα κόμμα το οποίο καλώς ή κακώς έχει ψηφιστεί από τον ελληνικό λαό, από μια μερίδα του ελληνικού λαού -μεγάλη ή μικρή δεν ενδιαφέρει- είμαστε στη Βουλή και δεν έχει κανένα δικαίωμα, όπως και να το πείτε, να μας απαγορεύσει να καταθέσουμε στεφάνι στην -επαναλαμβάνω- εθνική μας εορτή.

Και εμείς -επανέρχομαι σε αυτό- θέλουμε να ξέρουμε αν, τελικά, μπορείτε ή όχι να επιβάλετε κάποιες διοικητικές κυρώσεις. Να σας πω ότι, ταυτόχρονα, υπάρχουν δήμοι -και εγώ το σέβομαι αυτό που κάνουν- όπως ο Δήμος Γαλατσίου, οι οποίοι επιτρέπουν και σε μη κοινοβουλευτικά κόμματα να καταθέτουν στεφάνι. Αυτοί τιμούν την αποστολή τους. Είναι δήμοι τους οποίους δεν διστάζω να ονομάσω και να πω ότι αυτοί, ναι, τιμούν, γιατί ο οποιοσδήποτε θέλει και είναι κόμμα είτε εντός Βουλής είτε εκτός Κοινοβουλίου με ίσους όρους του επιτρέπουν να καταθέσει με την ιεραρχική σειρά που αποτυπώνεται από τις εκλογές και αργότερα, από τη σειρά προέλευσης των κομμάτων.

Όλα τα άλλα και ό,τι λένε, αν έχουν δικαίωμα ή δεν έχουν, είναι κατάχρηση των αρμοδιοτήτων και της δυνατότητας που τους δίνει ο ελληνικός λαός για να εκφράσουν την αρχή που ασκούν.

Και να σας πω κάτι; Στην Ηλιούπολη που αναφέρατε έχουμε ψηφοφόρους και εμείς. Με ποιο δικαίωμα αφαίρεσαν τη δυνατότητα από τους ψηφοφόρους που έχουμε, τους ανθρώπους που είναι κοντά μας; Και είναι πάρα πολλοί, σας βεβαιώ.

Να σας πω και κατ’ ιδίαν, επειδή γνωρίζετε την περιοχή, γιατί και εγώ τη γνωρίζω -πήγαινα και στο γήπεδο της Ηλιούπολης λόγω φιλίας με τον ιδιοκτήτη- ότι έχουμε πάρα πολλούς ανθρώπους εκεί οι οποίοι διαμαρτυρήθηκαν και τους οποίους εμείς κρατήσαμε να μη δημιουργήσουν κάτι παραπάνω σε διαμαρτυρία, να μην πάνε να διαμαρτυρηθούν εκείνη την ημέρα, ακριβώς σεβόμενοι την τελετή και την ημέρα.

Αυτό, λοιπόν, είναι ένα απλό δείγμα του ότι άνθρωποι και ενέργειες όπως αυτές προκαλούν μόνο διχασμό. Διότι αυτό που έκαναν είναι διχαστικό.

Και εγώ δεν θα επιτρέψω σε κανέναν, κύριε Υφυπουργέ, να μου κολλάει ταμπέλες. Αυτή τη στιγμή μου κολλούν ταμπέλα και με στοχοποιούν, ότι δεν πιστεύω στη δημοκρατία και δεν έχω δώσει κανένα δικαίωμα να μου κολλάει ο οποιοσδήποτε δημοτικός σύμβουλος ή δήμαρχος την ταμπέλα αυτή.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για τη δευτερολογία σας.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Κύριε συνάδελφε, στην πρωτολογία μου αναφέρθηκα στο συνταγματικό πλαίσιο που διέπει την άσκηση εποπτείας στους Οργανισμούς Τοπικής Αυτοδιοίκησης, η οποία συνίσταται καθαρά σε έλεγχο νομιμότητας των πράξεών τους και σε πειθαρχικό έλεγχο των αιρετών από τους γραμματείς της αποκεντρωμένης διοίκησης.

Στην προκειμένη περίπτωση και σύμφωνα με τη γραπτή ενημέρωση που ζήτησα εγώ προσωπικά μετά από την ερώτησή σας και έλαβα από τον Δήμαρχο της Ηλιούπολης, στις 17-10-2024 εστάλη ηλεκτρονικό μήνυμα στον Δήμο Ηλιούπολης από το πολιτικό κόμμα «ΣΠΑΡΤΙΑΤΕΣ», με το οποίο ζητούσαν πληροφορίες σχετικά με τον εορτασμό της 28ης Οκτωβρίου.

Στη συνεδρίαση του δημοτικού συμβουλίου στις 22 Οκτωβρίου του 2024 ετέθη προς συζήτηση –προσέξτε- ένα ψήφισμα. Εδώ δεν μιλάμε για απόφαση, μισό λεπτό, είναι κάτι διαφορετικό. Ετέθη ένα ψήφισμα και το ψήφισμα πού καταλήγει; Καταλήγει -το διαβάσατε- στην έκφραση μιας ανησυχίας της τοπικής κοινωνίας σχετικά με τις θέσεις του πολιτικού σας κόμματος. Αυτό έχουν κάθε δικαίωμα να το θέσουν. Ένα τέτοιο ψήφισμα, όπως όλα τα ψηφίσματα, έρχονται προς ψήφιση στις αίθουσες των δημοτικών συμβούλιων.

**ΙΩΑΝΝΗΣ ΚΟΝΤΗΣ:** «Να μην επιτραπεί». Αυτό λέει.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Μισό λεπτό.

Ομόφωνα το δημοτικό συμβούλιο πλην ενός, αν δεν κάνω λάθος, ψήφισε το ψήφισμα αυτό –προσέξτε- που δεν μιλάει για απαγόρευση. Να το ξεκαθαρίσουμε. Δεν μιλάει για απαγόρευση.

**ΙΩΑΝΝΗΣ ΚΟΝΤΗΣ:** Αν το διαβάσετε, αυτό λέει.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Δεν μιλάει σε καμμία περίπτωση για απαγόρευση. Μιλάει και αναφέρεται σε ανησυχία της τοπικής κοινωνίας και μόνο.

**ΙΩΑΝΝΗΣ ΚΟΝΤΗΣ:** «Και δεν επιτρέπεται η κατάθεση στεφάνου». Άλλο σας έχουν στείλει.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):**  Το έχω εδώ μπροστά μου και, μάλιστα, με ηλεκτρονικές υπογραφές και είναι στο «ΔΙΑΥΓΕΙΑ». Αν θέλετε, να το καταθέσω και στα Πρακτικά.

**ΙΩΑΝΝΗΣ ΚΟΝΤΗΣ:** Αυτό είναι το ψήφισμα. Εδώ είναι.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Να το καταθέσω και στα Πρακτικά, αν θέλετε. Να το δούμε αν έχω άλλο. Δεν νομίζω να είναι άλλο.

**ΙΩΑΝΝΗΣ ΚΟΝΤΗΣ:** Άλλο έχετε, κύριε Υφυπουργέ.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):**  Καταλήγω, λοιπόν, ότι το δημοτικό συμβούλιο με νόμιμη σύνθεση έλαβε μια απόφαση. Το ψήφισμα αναφέρει την ανησυχία της τοπικής κοινωνίας και καταλαβαίνετε ότι αυτό το ψήφισμα δεν αποτελεί σε καμμία περίπτωση απόφαση για να πάει κάποιος να το προσβάλλει στον γραμματέα της αποκεντρωμένης διοίκησης.

**ΙΩΑΝΝΗΣ ΚΟΝΤΗΣ:** Θα σας το φέρω.

**ΒΑΣΙΛΕΙΟΣ - ΠΕΤΡΟΣ ΣΠΑΝΑΚΗΣ (Υφυπουργός Εσωτερικών):** Ναι, αφορά σε ένα ψήφισμα, όπως δεκάδες ψηφίσματα λαμβάνουν.

Άρα, πρακτικά αν πήγαινε εκπρόσωπος του κόμματος σας στη συγκεκριμένη κατάθεση στεφάνου, δεν υπάρχει κάποια απαγόρευση από απόφαση.

**ΙΩΑΝΝΗΣ ΚΟΝΤΗΣ:** Αν τελειώσατε, να το φέρω.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ πολύ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 19.18΄ λύεται η συνεδρίαση για αύριο, ημέρα Τρίτη 12 Νοεμβρίου 2024 και ώρα 9.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**